Vaahaka: Gaathil - Vaguthu\nފުލުހުންގެ މައި މަރުކަޒަށް ވަދެގެން އައީ ފަންސަވީހަކަށް އަހަރުގެ ޒުވާނެކެވެ. ދޮރުން ވަނުމާއެކު އެންމެންގެ ލޯ އަމާޒުވީ އޭނާ އާ ދިމާލަށެވެ. ބައެއް މީހުންގެ ބެލުމުގައި ވަނީ ބިރުވެރިކަމެވެ. އަނެއް ބައިމީހުން ބަލަމުންދިޔައީ ކަޝްފުނުވާ ޝައުގަކާއެކުއެވެ. ލައިގެން ހުރި ހުދު ގަމީސް ވަނީ ލެއިން ތަތް ތެޅިފައެވެ. އަރާފައި ހުރި ފައިވާނުގެ ވަދެއް ނެތެވެ. މުޅި މީހާ ހުރީ ދާހިތްލާ ފޯވެފައެވެ. އަތުގައި ތުރުތުރުލުމެއް ހުއްޓެވެ. ލޮލުގައި ވަނީ ކަރުނައިގެ ތޫފާނެކެވެ.\nޔުނިފޯމްގައި ތިބި ދެ ފުލުހަކު މަޑުމަޑުން އޭނާއާ ދިމާލަށް މިސްރާބު ޖަހާލައިފިއެވެ. އެންމެންވެސް ތިބީ ނޭވާ ހިފަހައްޓާލައިގެންނެވެ. ފުލުހުންގެ ތެރެއިން އެކަކު އޭނާ އާ އަރާހަމަވުމާއެކު އޭނާ އަނގަހުޅުވާލިއެވެ. ކޮންމެވެސް އެއްޗެއް ބުނަން މަސައްކަތްކުރާކަން ހަރަކާތްތަކުން އެނގެއެވެ. ނަމަވެސް ލިބިފައި ހުރި ޝޮކަކުން އަޑު ނިކުންނަ ވަރެއް ނުވެއެވެ. ވަރަށް ހާލުން ދެ ލަފްޒެއް ބޭރުކޮށްލައިފިއެވެ.\nސިކުންތުކޮޅެއްގެ ތެރޭގައި އޭނާގެ އަތުގައި ބިޑި އެޅުވިގެން ދިޔައެވެ.\nފުން ނޭވާއެއް ދޫކޮށްލުމަށްފަހު ގޮނޑީގައި އެ އިށީނީ 28 އަހަރުގެ ޑަކްޓަރެކެވެ. ނަފްސާނީ ބަލިތަކަށް ފަރުވާދޭ މި ޑަކްޓަރަކީ ރާއްޖެއަށް ނަން މަޝްހޫރު މީހެކެވެ. މަލީހާ އޭ ބުނުމުން އެއީ ކާކުކަން ނޭނގޭނޭ މީހަކު މަދުވާނެއެވެ. ދާއިރާގައި އެހާވެސް ފުންނާބު އުހެވެ. އެމެރިކާއިން ކިޔަވައިގެން އައިސް މަސައްކަތް ކުރަން ފެށިތާ އަދި މާ ގިނަ އަހަރުތަކެއް ނުވާނެއެވެ.\nބަލާބެލުމަށް ކޮންމެވެސް ކަމަކާ ދޭތެރޭ ފުންކޮށް ވިސްނަމުންދާ ކަން ފާހަގަކުރެވެއެވެ. އިރު އިރުކޮޅާ ލެޕްޓޮޕް އިން ކޮންމެވެސް ލިޔުމެއް ކިޔާލައެވެ. ދާދި ދެންމެއަކު ފުލުހުންގެ ފަރާތުން ލިބިފައިވާ އީމެއިލްއެއްގައި އިން ޑޮކިޔުމެންޓެކެވެ. ބަލަމުންދާ ކޭސް އަކަށް މަލީހާގެ އެހީ ބޭނުންވާ ވާހަކަ ފޯނު ކޯލަކުންވެސް ވަނީ އަންގާފައެވެ. އެހެންކަމުން އީމެއިލް ލިބުމުން ވަރަށް ޝައުގުވެރި ކަމާއެކު އެ ފައިލް އޭނާ ކިޔާލިއެވެ. މީހެއް މަރާލިކަމުގެ ތުހުމަތު ކުރެވޭ މީހެއްގެ ވޭދަނައެވެ.\nއުމުރުން އެންމެ 25 އަހަރުގެ ޒުވާނެކެވެ. މަރާލެވުނީ އޭނާގެ އަނބިމީހާއެވެ. ވަޒީފާ އަދާކުރަމުން ދިޔައީ ރިސޯޓެއްގައެވެ. އާއިލާ ދިރިއުޅެނީ އައްޑު އަތޮޅު ހިތަދޫގައެވެ. މީގެ ކުރިން އެއްވެސް ކުށެއްގައި ހައްޔަރުކުރެވިފައިވާ މީހެއް ނޫނެވެ. ސުކޫލް ރިކޯޑްތައް ކްލީނެވެ. މަސައްކަތުގެ މާހައުލައިގެވެސް ނަމޫނާ މުވައްޒަފެކެވެ. ކުއްލިއަކަށް މިފަދަ އަމަލެއް ހިންގުމުން ހައިރާންވީ ރަހުމަތްތެރިންނާއި ގާތްތިމާގެ މީހުން އެކަންޏެއް ނޫނެވެ.\nމަލީހާގެ މަސައްކަތަކަކީ އޭނާލައްވާ ކަން ހިނގާ ދިޔަގޮތް ހޯދުމެވެ. ކުށަށް އިޢުތިރާފްވި ފަހުން އަނގައިން ބަހެއް ބޭރުކޮށްފައެއް ނުވެއެވެ. އަބަދުވެސް އިންނަނީ ކޮންމެވެސް ފާރަކާ ދިމާލަށް ބަލަހައްޓައިގެންނެވެ. ނަފްސާނީ ގޮތުން ހަމަޖެހޭތޯ ބަލަން އެބަޖެހެއެވެ. މަރާލެވުނު ގޮތުގެ ތަފްސީލުވެސް ބޭނުންވެއެވެ. ނަމަވެސް ވާހަކަ ނުދައްކާހާ ހިނދަކު ހޯދާނީ ކިހިނެއްހެއްޔެވެ؟\nވަރަށް ވިސްނާލުމަށްފަހު މާދަމާ ހެނދުނުގެ ބައްދަލުވުމަށްދާން މަލީހާ ތައްޔާރުވާން ފެށިއެވެ. ނަގަން ބޭނުންވާ ނޯޓްސްތައް ނަގާ ކުރަން ބޭނުންވާ ދިރާސާއެއް ކޮށް ނިންމައިފިއެވެ. ޒުވާނާ ލައްވާ ވާހަކަ ދައްކުވާނޭ އުކުޅުތައް ހޯދާ ރާވަމުން ގެންދިޔައެވެ. ދެން އޮތީ މާދަމާގެ އިންތިޒާރެވެ. މިހެން ހިތާ ހުޅުވާފައި އޮތް ފޮތް ލައްޕާލިއެވެ.\nޑަކްޓަރު މަލީހާ ޤާތިލްއާއި ވާހަކަ ދެއްކުމަށްފަހު ނިކުމެއްޖެއެވެ. އޭނާގެ ފަހަތުން މި މައްސަލަ ބަލަމުންދާ ތިން ފުލުހަކު ހިނގައިގަތެވެ. ކޮންފަރެންސް ރޫމްއަށް ވަދެވުމާއެކު ސުވާލުތައް އޮއްސާލިއެވެ. މަލީހާ ކޮންމެ ސުވާލެއްވެސް ވަރަށް ކަނުލައި އަޑުއަހަން އިނުމަށްފަހު ޖަވާބު ދިނެވެ.\n"އޭނާއަކީ ޤާތިލެއް ނޫން"\nފުލުހުން ބޭނުންވީ މައްސަލަ ހިނގައިދިޔަ ގޮތުގެ ތަފްސީލު އެނގޭށެވެ. ހައްޔަރު ކުރެވިފައިވާ ޒުވާނާ ވަނީ މަލީހާއަށް މި ވާހަކަ ވަރަށް ސާފުކޮށް ކިޔައިދީފައެވެ. އެއީ ތިން ގަޑި އިރުގެ މަސައްކަތެވެ. ފުރަތަމަ ދެ ގަޑި އިރު ހުއްޓާނުލާ ވާހަކަ ދެއްކީ މަލީހާއެވެ. ޕޭޝަންޓްގެ ފަރާތުން އެއްވެސް ރެސްޕޯންސެއް ނުލިބުމުން ހާސްވެފައި ނިކުންނަން ހިނގައި ގަތްތަނާ މި ޒުވާނާ އޭނާގެ ވާހަކަ ފެށިއެވެ. ވަރަށް ސާދާ ކޮށެވެ. އަޑުގައި ވަނީ ހަމަ ހިމޭންކަމެވެ. އަނެއްކާވެސް މަލީހާ ގޮނޑީގައި އިށީނީ އޭނާ އަޑުއަހަމުންދިޔަ ކަން ޔަގީންކޮށްދޭށެވެ. ބައި ގަޑިއިރަށް ފަހު މަލީހާ އެ ކުޑަ ގޮޅިން ނިކުތް އިރު ކަން ހިނގާ ދިޔަ ގޮތް ވަނީ ފުރިހަމައަށް ފަހުމްވެފައެވެ.\nއަހުމަދު ސަމީރަކީ ސ. ހިތަދޫއަށް އުފަން މީހެކެވެ. ސުކޫލު ދައުރުން ފެށިގެން ރައްޓެހިވެގެން އުޅުނީ އެ ރަށު ކުއްޖެއްކަމަށްވާ މަޢުރީނާ އާއެވެ. ދެމީހުންވެސް އުޅެމުންދިޔައީ ވަރަށް ލޯބިންނެވެ. ކައިވެނި ކުރަން ނިންމީވެސް ދެޢާއިލާއިން އެއްބަސްވެ އެކަމާ ނިކަން ގަބޫލުވީމައެވެ. ކައިވެންޏަށް އަހަރެއް ނުވަނީސް ދެމީހުން ބަދަލުވީ މާލެއެވެ. ސަމީރު ދިޔައީ މާލެ ކައިރީ ރިސޯޓަކަށެވެ. މަޢުރީނާ މަސައްކަތް ކުރަމުންދިޔައީ ސަރުކާރު އޮފީހެއްގައެވެ. ދެމީހުންވެސް އުޅެމުންދިޔައީ ވަރަށް ހަމަޖެހޭ ދިރިއުޅުމެކެވެ.\nކޮންމެ ދެ ހަފްތާއަކުން ލިބޭ ބަންދު ދެދުވަހު ސަމީރު މާލެއާދެއެވެ. އަނބިމީހާއެކު ވަގުތު ހޭދަކުރުމަށްފަހު ރިސޯޓަށް ދަނީ ވަރަށް ހިތްހަމަޖެހި ހުރެގެންނެވެ. ވަޒީފާގައި އެހާ ރަނގަޅަށް އުޅެވެނީވެސް އަނބިމީހާގެ ފަރާތުން ލިބޭ އެއްބާރުލުންވެސް ބޮޑުވީމައެވެ. ނަމަވެސް މާ ގިނަ ދުވަހެއް ނުވެ މި ދެމީހުންގެ ހަމަޖެހޭ ދިރިއުޅުމަށް މީހަކު ވިހަ ލައިފިއެވެ. މައުރީނާގެ އުޅުމަށް ބޮޑު ބަދަލުތަކެއް އަންނަން ފެށިއެވެ. ގުޅާއިރަށް ފޯން ބިޒީ ވުމާއި ވާހަކަ ދައްކަން ވަގުތު ނުވުމުން ފުރަތަމަ ސަމީރު ކަންބޮޑު ވިޔަސް އޭނާ އެކަން ދޫކޮށްލީ ވަޒީފާގައި މާ ބިޒީވަނީ އޭ ހިތާއެވެ. އެހެންކަމުން މަޢުރީނާއަށް ސަޕްރައިޒެއް ދޭން މާލެ އަންނަން ނިންމިއެވެ.\nނަމަވެސް އާޚިރްގައި ސިހުން ލިބިގެންދިޔައީ ސަމީރަށެވެ. ކޮޓަރިއަށް ވަދެގެން އައި ފެނިގެން ދިޔައީ ހިތް ކުދިކުދި ކޮށްލާފަދަ މަންޒަރެކެވެ. އެނދުމަތީ ތިބި ދެމީހުންނަށް އޭނާ ވަންކަން ވެސް ނޭނގޭހާ އަވަހަށް ނިކުމެގެން އޭނާ ދިޔައީ ދާނޭ ވަކި މިސްރާބެއް ނެތިއެވެ. ދެތިން ގަޑިއިރު ކޮށްލާ ގެއަށް އައި އިރު މަޢުރީނާ އިނީ ފެންޑާގައެވެ. ނިކަން ހަމަޖެހިގެންނެވެ. ރޭގަނޑުގެ ކެއުމަށް ކޮންމެވެސް އެއްޗެއް ކޮށަމުން ދިޔައެވެ.\nސަމީރު ވަދެގެން އައުމުން މަޢުރީން ހިނިތުންވެލިއެވެ. ނަމަވެސް ސަމީރުގެ މޫނުމަތިން ފެންނަމުން ދިޔަ ބަނަ ކުލަވަރުތަކުން ކޮންމެވެސް ކަމެއް ވަރަށް ގޯސް ވެއްޖެކަން އޭނާއަށް ވަރަށް ޔަގީންވިއެވެ.\nމާ ގިނަ ވާހަކަތަކެއް ނުދައްކާ ސަމީރު ބޭނުންވީ ވަރިކުރަން ބޭނުންވާ ވާހަކަ ބުނާށެވެ. ވަރިވާކަށް މަޢުރީނާ ބޭނުމެއް ނުވެއެވެ. އޭނާ ބުނާގޮތުން ނަމަ ސަމީރުގެ ދަރިއަކަށް އޭނާ ބަނޑުބޮޑެވެ. އެކަންވެސް ސަމީރަކަށް ގަބޫލެއް ނުކުރެވުނެވެ. ފެނުނު މަންޒަރަށް ބަލާ އެއީ އޭނާގެ ދަރިއެއްކަންވެސް ކަށަވަރުވާކެއް ނެތެވެ. ސަމީރަށް ފެނުނު ކަންތަކުގެ ވާހަކަ މައުރީނާއަށް އިއްވާލިއެވެ. އެއީ ބޭވަފާތެރިއެއް ކަމުގައި ބުނެ އައި ރުޅީގައި ވަރިކޮށްލިއެވެ. ނިކުމެގެން ދާން ހިނގައިގަންނަން އެޅި ފިޔަވަޅު ހުއްޓުނީ މަޢުރީން އަމިއްލައަށް މަރުވާނަމޭ ބުނެ ހަޅޭލަވައިގަތުމުންނެވެ.\nނަމަވެސް ސަމީރުގެ ރުޅި އެއަށްވުރެ ގަދައެވެ. ބޭއިޚްތިޔާރުގައި ވަރިހަމައޭ ބުނެ ހިނގައިގަތެވެ. ނަމަވެސް އަނެއްކާވެސް ފިޔަވަޅުމައްޗަށް ހުއްޓުނެވެ. މިފަހަރު މަޢުރީނާގެ ހަޅޭކުގެ އަޑު އޭނާގެ ކަންފަތުގައި ޖެހުމުންނެވެ.\nޑރ. މަލީހާގެ ވާހަކަތައް އަޑު އެހުމަށްފަހު ފުލުހުން އިތުރު ތަހުގީގަކަށް ދާން ނިންމިއެވެ. ސަމީރުގައިގައި ލޭ ހުއްޓަކަސް ވަޅީގައި މައުރީނާގެ އިނގިލީގެ ނިޝާން ހުރުމުން ސަމީރުގެ ވާހަކައިގައި ކޮންމެވެސް ހަގީގަތެއް ވާކަން ޔަގީނެވެ. ޑރ. މަލީހާ ބުނާގޮތުންނަމަ ސަމީރު މިހާރު އެވަނީ "ޑިނާޔަލް" ގައެވެ. މަޢުރީނާ މަރުވީ އޭނާގެ އަތުން ނޫން ނަމަވެސް މަރުވާން ޖެހުނީ އޭނާ އާ ހުރެކަން ސަމީރު ގަބޫލުކުރެއެވެ.\n"އަހަރެންނަކީ" ގާތިލެކޭ އޭނާ ބުނަމުން ދިޔައީ އެހެންވެއެވެ.\nއޭޕްރީލް 27, 2020 10:53\nމަރިޔަމްގެ ލިޔުމުގެ ވައްޓަފާޅި މިވާހަކައިގައި ހިސާބަކަށް ބަދަލުވެފައިވާ ކަމަށް ފެނޭ. އެހެންނަމަވެސް ގޯހެއް ނޫން! ހަމަ ރީތި!


IOIG ge massakkathugai dhe minister in gaumu thakah | Mihaaru\nސަރުކާރުން ބޭއްވި ދުޅަހެޔޮހަށިހެޔޮ ހަރަކާތްތަކުގެ ތެރެއިން ސްޕޯޓްސް މިނިސްޓަރު މަހުލޫފް (ކ) އާއި ފޮރިން މިނިސްޓަރު އަބްދުﷲ ޝާހިދު.-- ފޮޓޯ: އެފްއޭއެމް\nއައިއޯއައިޖީގެ މަަސައްކަތުގައި ދެ މިނިސްޓަރުން ގައުމުތަކަށް\n06 ޖުލައި 2019 - 18:376comments\nއިންޑިއަން އޯޝަން އައިލެންޑް ގޭމްސްގެ އިސް ވަފުދުގެ ބޭފުޅުން ވޭތުވެދިޔަ ދެ ދުވަހު ރާއްޖޭގެ ހުރިހާ ވަސީލަތްތަކެއް ބެލުމަށް ފަހު ވަނީ ސަރުކާރާއި ކުޅިވަރުގެ އެކި ފަރާތްތަކާ ބައްދަލުކުރައްވައިފަ އެވެ.\nރަސްމީ ދަތުރު ނިންމާލުމަށް ފަހު ރޭ ޔޫތު މިނިސްޓްރީގައި ބޭއްވި ނޫސްވެރިންގެ ބައްދަލުވުމުގައި ގޭމްސް ކޮމިޝަންގެ ރައީސް އަދި ސީޝެލްސްގެ އޮލިމްޕިކް ކޮމިޓީގެ ރައީސް އެންޓޯނިއޯ ގޯޕާލް ވިދާޅުވީ ރާއްޖެ އަށް ބިޑް ކާމިޔާބުވުމުގެ ފުރުސަތު ބޮޑު ކަމަށެވެ.\nއެ ބައްދަލުވުމުގައި ޔޫތު މިނިސްޓަރު މަހުލޫފް ވިދާޅުވީ ރައީސް އިބްރާހިމް މުހައްމަދު ސޯލިހުގެ ހާއްސަ ބެއްލެވުމުގެ ދަށުން އައިއޯއައިޖީގެ ކަންކަން ކުރިއަށް ގެންދަވަމުން އަންނަ ކަމަށާއި މުޅި ސަރުކާރު މިކަމުގައި ބައިވެރިވާ އިރު ކުޅިވަރު އާއިލާ ވެސް އޮތީ މިކަން ކާމިޔާބު ކުރުމަށް އެކަތިގަނޑެއްގެ ގޮތުގައި ކަމަށެވެ.\n"އަޅުގަނޑު ވަރަށް ހާއްސަ ކަމެއްގެ ގޮތުގައި ފާހަގަކޮށްލަން އަޅުގަނޑާއި ފޮރިން މިނިސްޓަރު އަބްދުﷲ ޝާހިދާ ދެ މީހުންވެސް އެބަފުރަން މި ގައުމުތަކަށް، ރައީސުލްޖުމްހޫރިއްޔާގެ ހާއްސަ މަންދޫބުންގެ ގޮތުގައި، އަޅުގަނޑުމެން މިދަނީ ހަމަ މި މަސައްކަތަށް،" މަހުލޫފް ވިދާޅުވި އެވެ.\nއޭނާ ވިދާޅުވީ ބިޑް ކާމިޔާބު ކުރުމުގެ މަސައްކަތުގައި ކުރާ މި ދަތުރުގައި ޝީޝެލްސްގެ ރައީސް އާއި ކޮމޮރޯސްގެ ބޮޑުވަޒީރާއި މޮރިޝަސްގެ ބޮޑުވަޒީރާ ބައްދަލުކުރުމަށް ހަމަޖެހިފައިވާ ކަމަށެވެ.\nރާއްޖެ އިން މި އަހަރުގެ ގޭމްސް ބޭއްވުމަށް 2015 ވަނަ އަހަރު ޝައުގުވެރިކަން ފާޅުކުރި އެވެ. އެކަމަކު ވަގުތު ނެތުމާއި ސަރުކާރުގެ މާބޮޑު އެއްބާރުލުމެއް ނުލިބުމުން ކުރިއަށް ނުދިއައީ އެވެ. ބައިނަލްއަގްވާމީ ކުޅިވަރު މުބާރާތްތައް ރާއްޖޭގައި ބޭއްވުމަކީ މި ސަރުކާރުގެ ރިޔާސީ ވައުދުތަކުގެ ތެރެއިން ހިމެނޭ ކަމެކެވެ. ރާއްޖޭގެ އޮލިމްޕިކް ކޮމިޓީން މި އަހަރަށް ފަހު ދެން އޮތް އައިއޯއައިޖީ ރާއްޖޭގައި ބޭއްވުމަށް ސަރުކާރަށް ހިޔާލު ދިނުމުން އެކަން ކުރުމަށް ފެހި ސިގްނަލް ރައީސް އިބްރާހިމް މުހައްމަދު ސޯލިހު ވަނީ ދެއްވައިފަ އެވެ.\nއައިއޯއައިޖީ ބޭއްވުމަށް ރާއްޖޭން ބިޑްކުރިއިރު، އެކަމަށް ލިބިގެންދިޔަ އެންމެ ބޮޑު ފަސޭހައަކީ ސަރުކާރުގެ ޑިވެލޮޕްމަންޓް ޕްލޭން ވެސް މިއާ ގުޅޭ ގޮތަށް އޮތުމެވެ. ފަސް ސަރަހައްދަކަށް ބަހާލައިގެން ސަރުކާރުން ތަރައްގީގެ މަސައްކަތްކުރާއިރު ސްޕޯޓްސް އިންފްރާސްޓްރަކްޗާ ވެސް ތަރައްގީ ކުރާނީ ވެސް އެ ގޮތަށެވެ. މިއީ ރާއްޖެ އައި ގޭމްސްގެ ވަފުދަށް ވެސް އެންމެ ކަމުދިޔަ އެއް ކަންތައްތަކެވެ.\nބައިނަލްއަގްވާމީ އެކި މުބާރާތްތައް ފާއިތުވި އަހަރުތަކުގައި ރާއްޖޭގައި ކުރިއަށްދިޔަ އެވެ. މި އަހަރު ވެސް ރާއްޖޭގައި އެކި ބައިނަލްއަގްވާމީ މުބާރާތްތައް ބާއްވަން ތާވަލުކޮށްފައިވާ އިރު، ސަރުކާރުން އަންނަނީ އެ ކަން ކަމަށް ވެސް އެހީތެރިކަން ފޯރުކޮށް ދެމުންނެވެ.\nމި މަހުގެ 19-29 އަށް މޮރިޝަސްގައި އޮންނަ މި ފަހަރުގެ އައިއޯއައިޖީ އަށް ރާއްޖޭގެ ޓީމުތަކުން ތައްޔާރުވަމުން އަންނައިރު މިނިސްޓަރު މަހުލޫފް ވަނީ އެ ޓީމުތަކުގެ ކުޅުންތެރިންނާއި އޮފިޝަލުންނާ ބައްދަލުކޮށްފަ އެވެ. ބައެއް ތަމްރީނުތަކުގައި ކުޅުންތެރިންނާ އެކު އަމަލީ ގޮތުން ވެސް ބައިވެރިވެވަޑައިގެންނެވިއިރު އެކި ފުރުސަތުތައް ވަނީ ހޯދައިދީފަ އެވެ. އެ ގޮތުން ގައުމީ ފިިރިހެން ވޮލީ ޓީމު މިހާރު އަންނަނީ ސާބިއާގައި ޓްރެއިނިން ކޭމްޕެއް ފުރިހަމަ ކުރަމުންނެވެ. މިއީ ގައުމީ ޓީމެއް ޔޫރަޕްގައި ކުރާ ފުރަތަމަ ކޭމްޕެވެ.\nއައިއޯއައިޖީ 2023 ވަނަ އަހަރު ބާއްވަން ރާއްޖޭގެ އިތުރުން ރާއްޖޭގެ އިތުރުން ކޮމޮރޯސް އާއި މަޑަގަސްކާ އިން ވަނީ ބިޑްކޮށްފަ އެވެ. ގޭމްސް ބާއްވާނެ ގައުމެއް ކަނޑައަޅައި އިއުލާނުކުރާނީ މި ފަހަރުގެ އައިއޯއައިޖީ ނިންމުމުގެ ރަސްމިއްޔާތާ ވީހާ ވެސް ގާތްކޮށް ކަމަށް ގޭމްސްގެ ވަފުދުން ވަނީ ބުނެފަ އެވެ.\nއިތުރު ލިޔުންތައް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު އިންޑިއަން އޯޝަން އައިލެންޑް ގޭމްސް އަބްދުﷲ ޝާހިދު، ފޮރިން މިނިސްޓަރު ސްޕޯޓްސް މިނިސްޓްރީ


Dhe Hashi Eh Furaana-06 ދެހަށި އެއް ފުރާނަ-06 – Huvadhoo News Dhe Hashi Eh Furaana-06 Huvadhoo News\nދެހަށި އެއް ފުރާނަ-06\nދެއަންބަށް އިންނަން އެހުމުން އާނާ ދިންޖަވާބަކީ “އަހަރެން ހާލުގައި ޖެހުނުދުވަހު އަހަންނަށް އެހީވި އެކަކީ ދީމާ. އަހަރެން ދުވަހަކުވެސް ދީމާއަށް ދެރައެއް ދޭކަށް ބޭނުމެއްނުން. ސޮރީ” އެވެ. އެހިސާބުން ނަބީލް އާނާއާ ދުރުވީއެވެ.\nއާނާގެ ދިރިއުޅުމުގައި ކަންތައްތައް ޝެއާކޮށްލާނެ ރަގަޅު ރައްޓެއްސެއް ނެތުމުން އާނާ ހުސްވަގުތުގެ ބައިވެރިޔަކަށްވީ ފޭސްބުކްއެވެ. އާނާގެ ފޭސްބުކް ފްރެންޑްސް ވަރަށް ގިނައެވެ. ރޭގަޑު ގިނަވަގުތު އާނާ ހޭދަކުރަނީ ފޭސްބުކްގައެވެ.\nއާދައިގެމަތިން އާނާ މަސައްކަތް ނިންމާފަ ގެޔަށް އައިސް ނިދަން ޖައްސާލަމުން ފޭސްބުކް ބަލާލިއެވެ. ކޮންމެދުވަހަކުވެސް އާނާއަށް ފްރެންޑް ރިކުއެސްޓެއް ނުއިންނަ ދުވަހެއް ނާދެއެވެ. އެގޮތުން މިއަދު ރިކުއެސްޓް ފޮނުވާފައި އޮތީ ވަރަށް ދަންނަ މީހެކެވެ. ޕްރޮފައިލް ހުޅުމުވަށްފަހު އެއީ ކާކުތޯ ބަލާލިއެވެ. ނަމަވެސް ފޮޓޯއެއް ލާފައި ނެތުމުން އެއީ ކާކުކަމެއް ނޭގުނެވެ. ދަންނަ ނަމެކެވެ. އާނާއެކު އޮފީހުގައި އުޅޭ ކުއްޖަކުހެން ހީވިއެވެ..އެހެންކަމުން އެރިކުއެސްޓް ގަބޫލުކުރީއެވެ.\nއެދުވަހުން ފެށިގެން އާނާގެ ކަމަކަށް އޮންނަނީ ކިރިޔާވެސް ވަގުތެއް ލިބޭއިރަށް އޭނައާ ޗެޓްކުރުމެވެ. ވާހަކަދެއްކުމުން އެގުނީ އެއީ އާނާ ހީކުރި މީހާނޫންކަމެވެ. އެހެންނަމަވެސް ގަޔާވާކަހަލަ ގޮތެއް ހުންނާތީ ވާހަކަ ދައްކަނީއެވެ. އާނާގެ ފޮޓޯ އޭނައަށް ފެނުނުކަމުގައިވިޔަސް އޭނަގެ ފޮޓޯއެއް އާނާއަކަށް ނުފެނަނާނެއެވެ. އާނާ އެދުނީ ކުރިމަތިން ފެނިލުމަށެވެ. އެގޮތުގެ މަތިން ދެމީހުން ބައްދަލުކުރަން ނިންމިއެވެ.\nދެމީހުން ބައްދަލުކުރަން ނިންމާފައި އޮތީ ރެސްޓޯރެންޓަކުންނެވެ. އާނާދިޔައީ އެކުވެރި ސާރާ ގޮވައިގެންނެވެ. ސާރާއަކީ އާނާގެ އޮފީސްކުއްޖަކަށްވެފައި އެންމެ ގާތް އެކުވެރިޔާއެވެ. އެދެކުދިން ރެސްޓޯރެންޓްގެ މޭޒެއްކައިރީ ވާހަކަ ދައްކަން ތިއްބާ މީހަކު އައިސް އެމޭޒުގައި ޖައްސާލިއެވެ. ނުވެސް ދަންނަ މީހެކެވެ.\n” އަހަންނަށް ކިޔަނީ ދީމް!” އެމީހާ އަމިއްލައަށް ތައާރަފްވެލިއެވެ.\n“އަހާ ދީމް. ނުވެސް އެގުނު. މީ ސާރާ. އަހަރެންގެ ރައްޓެއްސެއް.” އާނާ ސާރާވެސް ތައާރަފްކޮށްލިއެވެ.\n“އެއްޗަކަށް އޯޑަރުކުރަމާ!” ދީމް ބުނެލިއެވެ.\nގާތްގަޑަކަށް ގަޑިއެއްހާއިރު ވާހަކަދައްކަންތިބެފައި އާނާ އާއި ސާރާ ދިޔައީ އޮފީހަށް ދާންޖެހިގެންނެވެ.\n” ދީމް. އަހަރެމެން ދަނީ. އެބަޖެހޭ އޮފީހަށް ވަދެލަން. އަދި ފަހުން ދިމާވާނެ.” މިހެންބުނެފައި އާނާ ދިޔަތަން ބަލަން ދީމް އިނީ ކަޅިޖަހާނުލާއެވެ.\nދުވަހެއް ދުވަހެއް ފާއިތުވަމުންދިޔަވަރަކަށް އާނާއާއި ދީމްގެ ރަހުމަތްތެރިކަން ބަދަހިވަމުން ދިޔައެވެ.\nސާރާ އުޅޭ އެޕާޓްމެންޓް ދޫކުރަންޖެހިގެން ސާރާ މިހާރު ހުންނަނީ އާނާ ހިފާފައި ހުންނަ ތަނުގައެވެ. އެހެންކަމުން އާނާއާއި ސާރާ ގާތަށް މަދުމަދުން ދީމް އަންނަންފެށިއެވެ.\nމިގޮތަށް އައިސް އުޅުމުގައި ދީމް ސާރާ ލައިކްވާކަމާއި ސާރާ ކައިރިން ރައްޓެހިވާން އެހިކަން އާނާއަށް އެގުނެވެ. އާނާ ވަރަށް އުފާވިއެވެ. ދީމް ކަހަލަ ރަގަޅު ބައިވެރިއެއް ސާރާއަށް ލިބުނީމައެވެ. ދީމްއާއި ސާރާ ލޯބީގެ ގޮތުން ގުޅިގެން އުޅޭތީ ދީމް ގިނަވަގުތު އުޅެނީ އެގޭގައެވެ.\nއެއްދުވަހު އާނާއާއި ސާރާ އަދި ދީމް ތިބީ ޓީވީ ބަލަން ސިޓިންރޫމްގައެވެ. މީހަކު ދޮރުގައި ޓަކިޖެހިއަޑަށް އާނާ ގޮސް ދޮރުހުޅުވިއެވެ.\n“ނަބީލް!” އާނާ ވި އުފަލެއްގެ ބޮޑުކަމުން ނަބީލްގެ ގައިގައި ބައްދައިގަތެވެ. މަންޒަރު ބަލަން ދީމްއާއި ސާރާ ތިއްބެވެ.\n“ސަޕްރައިޒް!” ނަބީލް އެތެރެއަށް ވަންނަމުން ބުނެލިއެވެ.\n” އަހަ ނަބީލް! ކޮންދަތުރެއް؟” ސާރާ ބުނެލިއެވެ.\n” މީހަމަ އާނާ ގާތަށް ޖައްސާލީ. ނުގުޅާތާ ވެސް ދެމަސްވަނީ ވިއްޔާ. މީ މީނަ އުޅޭގޮތް ގުޅާލަންވެސް ނުކެރޭ. ދޯ އާނާ”\n” ނަބީލް ކިހިނެއްވާނީ އެންމެ ފަހަރަކުވެސް ގުޅާލިއްޔާ. ހަމަ އަހަރެންތަ ގުޅަންޖެހެނީ. ސައި ބޮއެފިންތަ؟” އާނާ ސައިހަދަމުން އަހާލިއެވެ.\n” އާނާ އަތުން ސައިބޯންވެގެން މިހުންނަނީ އަދި ހުސްބަޑާ.” ބަޑުގައި އަތްއުގުޅާލަމުން ނަބީލް ބުނެލިއެވެ.\n” އާދޭ ސައިބޯން. ސާރާވެސް އާދޭ ދީމް ގޮވައިގެން.” އާނާ ސައިހަދާ ނިމްމާފަ ސައިބޯން ގޮވާލިއެވެ.\n“އަހަރެން ސައިބޯނީ އަދި ފަހުން. ދީމް ދޭބަލަ ނަބީލްއާއެކީ ސައިބޯން” ސާރާ މިހެންބުނުމުން ދީމް ގޮސް ސައިބޯން އިށީނެވެ.\nއާނާ އަތުން ނަބީލްއަށް ކާންދިން މަންޒަރު ބަލަން ދީމް އިނީ ފެންކަޅިވެފައެވެ. އެހެންއިދެފައި ސާރާއަށް ބަލާލިއެވެ. ސާރާއިނީ ޓީވީއަށް ގެއްލިފައެވެ. ނަބީލް ސައިބޮއި ނިންމާފައި ގޮސް އާނާގެ ކޮޓަރިއަށް ވަދެ ޖައްސާލިއެވެ. ދީމް އިނީ ސާރާ ކައިރީ ޓީވީ ބަލާށެވެ. ދީމްގެ އެއްވެސް ކަމެއް ސާރާ ނުބަލައެވެ. އަޅާވެސްނުލައެވެ. ގިނަކަންތައް ބަލައްޓަނީ އާނާއެވެ. އެހެންވެ ސާރާއަށްވުރެ ދީމް އާނާއާ ކައިރިއެވެ.\nއާދައިގެ މަތިން ދުވަހެކެވެ. އާނާ އޮތީ ނިދުމުގެ ކުރިން ފޭސްބުކްއަށް ވަދެއެވެ. އެހެން އޮތްވާ ދީމްގެ މެސެޖެއް ލިބުނެވެ.\n” ވަރަށްބޮޑަށް ނޭވާހާސްވެގެން ސަކަރާތްވާތީ މިއުޅެނީ. ސާރާއަށް ގޮވައިދީފާނަންތަ؟” މެސެޖް ފެނުމުން އާނާ ސާރާއަށް ގޮވަންދިޔައެވެ. ސާރަގެ ކޮޓަރީގެ ދޮރުގައި ޓަކިޖަހަން ފެށުމުން ސާރާ ލޯއުގުޅަމުން އައިސް ދޮރުހުޅުވިއެވެ.\n“ކިހިނެއްވީ؟” ސާރާ ނިދިފަހުރެ ލޯއުގުޅަމުން އަހާލިއެވެ.\n“ދީމް އެބަގުޅާ. ފޯނުނަގާފަ ވާހަކަދައްކަބަލަ. އޭނަ ވަރަށް ބޮޑަށް ބަލިވެ އުޅެނީ!”\n“އަޅާނުލާ ބަހައްޓާ! އޭނަޔާހުރެ ހަމައަށް ނިދޭވަރެއް ނޫން. ބަހައްޓާ!” ސާރާ މިހެންބުނެ ދޮރު ލައްޕާލިއެވެ.\nއާނާ ވަރަށް ދެރަވިއެވެ. ސާރާއަކީ ދީމްގެ ލޯބިވެރިޔާއަށް ވީއިރުވެސް އޭނައަށް އަޅާނުލާތީއެވެ. ސާރާ އެހެންބުނިވާހަކަ އާނާ ދީމް ކައިރީ ކިޔައިދިނެވެ. ދީމް އެކަމާ ވަރަށް ދެރަވެ ރޮއިހެދިއެވެ. އޭނަ ބަލިވުމުން އޭނައަށް އަޅާނުލާ މީހަކު އޭނަގެ ހަޔާތުގެ ބައިވެރިއަކަށް ނަހަދަން އެރޭ ދީމް ނިންމިއެވެ. އެރޭ ހަތަރުދަމު އާނާ އޮތީ ދީމް އަށް މެސެޖްކުރާށެވެ. އޭނަ އެހާލަށް ދޫނުކުރަންވެގެންނެވެ.\nއޭގެ ދެތިންދުވަސްފަހުން އާނާއަށް ފާހަގަކުރެވުނީ ސާރާ އޭނަޔާ އެހާ ރަގަޅަށް ވާހަކަ ނުދައްކާ ކަމެވެ. ދުރުދުރުން އުޅޭކަމެވެ.\n“ސާރާ! ރުޅިއައިސްސަތަ ތިއިންނަނީ! ކީއްވެ އަހަންނާ ވާހަކަ ނުދައްކަނީ!” ސާރާ ޓީވީ ބަލަންއިންދާ އާނާ އަހާލިއެވެ.\nސާރާ އަޅާވެސްނުލާ ނުކުމެގެން ދިޔައީއެވެ. ސާރާ މިގޮތަށް ކަންތައްކުރުމުން އާނާ ވަރަށްދެރަވިއެވެ.\nމިހާރަކަށް އައިސް ދީމް ގިނައިން އަންނަނީވެސް ސާރާ ގޭގައި ނޫޅޭ ވަގުތުތަކުގައެވެ. ސާރާ އުޅުނަސް ގިނައިން ވާހަކަދައްކާ އުޅެނީ އާނާއާއެވެ. އާނާ މަސައްކަތްކުރާއިރު އާނާއަށް އެހީތެރިވެދީ އާނާއާއެކު މަޖާކުރާތަން ރުޅިވެރިކަމާއެކު ސާރާ ބަލަހައްޓައިގެން ހުރެއެވެ.\n“ކަމެއްގެ ބަދަލުހިފަންތަ ތިއުޅެނީ!” ރުޅިވެރިކަމާއެކު ސާރާ އަހާލިއެވެ.\nސާރާ މިހެންބުނުމުން އިސްތިރިކުރަންހުރި އަނާ ހައިރާންކަމާއެކު ސާރާއަށް ބަލާލިއެވެ.\n” ބަދަލުހިފާށޭ! ކޮންކަމަކާ އަހަރެން ބަދަލުހިފަންވީ؟”\n” ނަވާލް އާ އާނާ ބްރޭކަޕްވާން ޖެހުނީ އަހަންނާހެދިކަމަށް އާނާ ގަބޫލްކުރާތީތާ ތިގޮތަށް ބަދަލުތިހިފަނީ” ސާރާ ވާޙަކަދައްކާގޮތުން އޭނަހުރީ ރުޅިއައިސްފަކަންއެގެއެވެ.\n“ނަވާލްއޭ! އަހަރެން ކީއްކުރަން ނަވާލް ކުރިކަމަކުން ސާރާ ބްލޭމްކުރަންވީ! އަހަރެން އެއްވެސް އިރެއްގަ ސާރާ ބްލޭމްނުކުރަން. ދެންކޮންކަމެއްގެ ބަދަލު އަހަރެން ހިފަންވީ. ކީކޭ ސާރާ ކިޔަންތިއުޅެނީ!” އާނާ ގާތަށްވެސް ރުޅިއައެވެ.\n“މިދައްކަނީ ދީމްގެ ވާހަކަ. އާނާ އަހަރެންގެ އަތުން ދީމް ޖަހައިގެންފި.”\n“ސާރާ! ސާރާއަށް އެގޭތަ ތިކިޔަނީ ކީކޭކަން. ދީމްއަކީ އަހަރެންގެ ވަރަށްގާތް ރަހުމަތްތެރިއެއް. ދެޓްސްއޯލް! އަހަރެމެންގެ ދެމެދު ތިބުނާކަހަލަ އެއްވެސް ގުޅުމެއް ނޯންނާނެ. ސާރާއަށް ތިހެން ނުބުނެވޭނެ.” އިސްތިރިކުރަން ގެންގުޅުނު އިސްތިރި ނަގާފަ އެއްލާލަމުން އާނާ ބުނެލިއެވެ.\nއާނާ އިސްތިރި އެއްލާލުމުން ސާރާ ޖެހިލުންވެސްވިއެވެ. އެކަމަކު ހުއްޓައެއްނުލައެވެ.\n“އާ. ގުޅުމެއް އޮވޭ. އަހަރެން ގަބޫލެއް ނުކުރާނަން. އަހަރެން ހުއްޓަސް ދީމް މިގެޔަށް އައިއްޔާ އާނާ އެކުގަ ޓައިމް ސްޕެނޑްކުރަނީ އެކަމަކު އަހަރެންމީ އޭނަގެ ލޯބިވެރިޔާ އޯ! އެވެސް ނަމުގަ.”\n“ސާރާ! ދެންހުއްޓާލާ! ލޯބިވެރިންނަކީ އެކަކު އަނެކަކު ބަލިވީމަ އަޅާލާ ލޯބިދޭ މީހުން. ދީމް އެންމެ ބަލިވިދުވަހު އޭނަ އެންމެ އަޅާލުން ބޭނުންވި ދުވަހު ސާރާ އޭނަޔަށް އަޅާލިންތަ؟” އާނާ ބުނެލިއެވެ.\n“އެއީ އަހަރެންގެ މައްސަލައެއް. އާނާއާ ބެހޭ ކަމެއްނޫން.” ސާރާ މިހެންބުނެފަ ގޮސް ކޮޓަރީގެ ދޮރު ބަންލާފަ ޖަހާލިއެވެ. އާނާ އެބުރި ބަލާލިއިރު ގޭގެ ދޮރުމަތީ ދީމް ހުއްޓެވެ.


މީގެކުރިންވެސްް ވައިރަހަށް ޕޮޒިޓިވްވެފައިވަނީ2ބިދޭސީން\nއެ ދެ މީހުންގެ ވަނަވަރެއް ސަރުކާރުން ހާމައެއް ނުކުރޭ\nކޮވިޑް-19 އަށް ޕޮޒިޓިވްވެފައިވަނީ ދެ ބިދޭސީން\n9 މާރޗް 2020 | ހޯމަ 00:44\nބަތަލާ އައިލެންޑް ރިސޯޓުން ކޮވިޑް-19 އަށް ޓެސްޓުކުރި2މީހުން ވައިރަސްއަށް ޕޮޒިޓިވްވެއްޖެއެވެ.\nއެކަމާ ގުޅޭގޮތުން އެޗްޕީއޭއިން ކުރި ޓްވީޓެއްގައި ބުނީ، ބަތަލާ އައިލެންޑް ރިސޯޓުން ޓެސްޓުކުރި3މީހުންގެ ތެރެއިން2މީހުން ކޮވިޑް-19 އަށް ޕޮޒިޓިވްވެފައިވާ ކަމަށެވެ. އަދި އެކަކު ކޮވިޑް-19 އަށް ނެގަޓިވް ކަމަށެވެ. އެ ތިން މީހުންނަކީވެސް3ބިދޭސީންކަމަށް އެޗްޕީއޭއިން ބުންޏެވެ.\nއެއާއެކު ރާއްޖޭގައި ކޮވިޑް-19 އަށް ޕޮޒިޓިވް ވި މީހުންގެ އަދަދު ވަނީ4އަށް އަރާފައެވެ.\nރާއްޖެއިން ކޮވިޑް-19 އަށް ކުރިން ޕޮޒިޓިވްވެފައިވަނީ ޅ. ކުރެއްދޫ ރިސޯޓުގެ ދެ މުވައްޒަފުންނެވެ. އެގޮތުން ސަރުކާރުން ބޭއްވި ނޫސްވެރިންގެ ބައްދަލުވުމުގައި ބުނެފައިވަނީ ކޮވިޑް-19 އަށް ޕޮޒިޓިވްވެފައިވަނީ ދެ ބިދޭސީން ކަމަށެވެ. އެކަމަކު އެ ދެ މީހުންގެ ވަނަވަރެއް ސަރުކާރުން ހާމައެއް ނުކުރެއެވެ.\nމި ބައްދަލުވުމުގައި ހެލްތް މިނިސްޓަރ އަބްދުﷲ އަމީން ވިދާޅުވީ، ޅ. ކުރެއްދޫ ރިސޯޓުން ކޮވިޑް-19 ފެނުމާއި އެކު އެ ރަށުގެ ސްޓޭޓަސް އޮރެންޖަށް ބަދަލުކޮށްފައިވާ ކަމަށެވެ. ޕޮޒިޓިވްވި ދެ މީހުންގެ ހާލުވެސް ރަނގަޅު ކަމަށް އަމީން ވިދާޅުވިއެވެ.\nއެ ނޫސްވެރިންގެ ބައްދަލުވުމުގައި ވާހަކަ ދައްކަވަމުން ޓޫރިޒަމް މިނިސްޓަރު އަލީ ވަހީދު ވިދާޅުވީ، ކޮވިޑް-19 އަށް އަމަލުކުރާން ދުނިޔޭގެ ސިއްހަތު ޖަމްއިއްޔާއިން އެކުލަވާލާފައިވާ މިންގަނޑުތަކަށް ފެތޭ ގޮތަށް ހަދާފައިވާ އެސްއޯޕީއާ އެއްގޮތަށް މިހާރުން ފެށިގެން އަމަލުކުރަމުންދާނެ ކަމަށެވެ.


China FTA akee baathil echcheh, muraajaa kuran jehey: Azim\nޗައިނާ އެފްޓީއޭއަކީ ބާތިލް އެއްޗެއް، މުރާޖައާ ކުރަން ޖެހޭ: އާޒިމް\nކުރީގެ ރައީސް އަބްދުﷲ ޔާމީންގެ ވެރިކަމުގައި ޗައިނާއާއެކު ގާއިމު ކުރި މިނިވަން ވިޔަފާރީގެ އެއްބަސްވުމަކީ އުފެދުމުގައި ވެސް ބާތިލް އެއްބަސްވުމެއް ކަމަށާއި އެ އެއްބަސްވުން މުރާޖައާ ކުރަން ސަރުކާރުން ރައްޔިތުންގެ މަޖިލީހަށް ފޮނުވަން ޖެހޭ ކަމަށް މަޖިލީހުގެ މެދު ހެންވޭރު ދާއިރާގެ މެންބަރު އަލީ އާޒިމް ވިދާޅުވެއްޖެ އެވެ.\nއެމްޑީޕީގެ ޕާލިމެންޓްރީ ގްރޫޕްގެ ލީޑަރު ކަމުގައި ހުންނެވި އާޒިމް ކުރެއްވި ޓްވީޓެއްގައި ވިދާޅުވީ ޗައިނާއާއެކު ވެފައިވާ އެއްބަސްވުން މަޖިލީހުން ފާސްކޮށްފައި ވަނީ އެއްވެސް ދިރާސާއެއް ކުރުމެއް ނެތި އޭރުގެ ރައީސްގެ އަމުރުފުޅަށް ވަގުތުން "ރަބަރު ސްޓޭމްޕް" ޖަހާ އުސޫލުން ކަމަށެވެ.\nއާޒިމް ވިދާޅުވި ގޮތުގައި އެ އެއްބަސްވުން ފާސްކުރަން މަޖިލީހުން ފުރިހަމަ ކުރަން ޖެހޭ ހުރިހާ އިޖުރާއަތްތަކެއް ފުރިހަމަ ކޮށްފައެއް ނުވެ އެވެ. މެންބަރުންނަށް މުޅި އެއްބަސްވުން އެނގިވަޑައިގަނުވަންނާ ކަމަށާއި އެއީ ބާތިލް އެއްބަސްވުމެއް ކަމަށެވެ. އެހެންވެ އޭނާ ގަބޫލު ކުރައްވަނީ އެއްބަސްވުން މުރާޖައާ ކުރަން ސަރުކާރުން މަޖިލީހަށް ފޮނުވަން ޖެހޭ ކަމަށެވެ.\nކުރީގެ ސަރުކާރުގައި ޕީޕީއެމްގެ މެޖޯރިޓީ އޮތް ރައްޔިތުންގެ މަޖިލީހުން ޗައިނާއާއެކު މިނިވަން ވިޔަފާރީގެ އެއްބަސްވުމެއް ގާއިމު ކުރަން ރުހުން ދޭން ފާސްކުރީ ވަރަށް އަވަސް އަރުވާލައިގެންނެވެ. އެ ގޮތުން ކޮމިޓީއަށް ދިރާސާ ކުރަން ފޮނުވުން ބައްދަލުވުމެއް ބާއްވައި އެންމެ 10 މިނެޓުގެ ތެރޭގައި އެއްބަސްވުމަށް ރުހުން ދޭން ކޮމިޓީން ފާސްކޮށްލި އެވެ.\nއަށާރަވަނަ ރައްޔިތުންގެ މަޖިލީހުން ނޮވެމްބަރު 29، 2017 ގައި އެއްބަސްވުމަށް ރުހުން ދިނުމުން ޑިސެމްބަރު 18، 2014 ގައި ރައީސް ޔާމީން ހިމެނިވަޑައިގަންނަވާ ގޮތަށް ރާއްޖޭގެ ވެރިންގެ ވަފުދެއް ޗައިނާއަށް ކުރެއްވި ރަސްމީ ދަތުރުފުޅުގައި އެ އެއްބަސްވުމުގައި ސޮއި ކުރި އެވެ.\nއެ އެއްބަސްވުން އުވާލަން ޖެހޭނެ ކަމަށް އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވެސް ގެންދަވަނީ ތަކުރާރުކޮށް ވިދާޅުވަމުންނެވެ. އެކަމަކު ފޮރިން މިނިސްޓަރު އަބްދުﷲ ޝާހިދު މީގެ ކުރިން ވިދާޅުވެފައި ވަނީ އެއްބަސްވުން އުވާލަން ނުނިންމާ ކަމަށާއި ނަމަވެސް އުވާލަނަމަ އެ ކަން ކުރާނީ ދިރާސާ ކުރުމަށް ފަހުގައި ކަމަށެވެ.\nއެ އެއްބަސްވުން މުރާޖައާ ކުރަމުންދާ ކަމަށް ދާދި ފަހަކުން އިކޮނޮމިކް މިނިސްޓަރު ފައްޔާޒު އިސްމާއިލް ވެސް ވަނީ ވިދާޅުވެފަ އެވެ. އޭނާ ވިދާޅުވެފައި ވަނީ އެ އެއްބަސްވުމުގައި ކަންބޮޑުވުންތަކެއް އެބަހުރި ކަމަށެވެ.\nއެމްޑީޕީ ޗައިނާ ޗައިނާ އެފްޓީއޭ + އަލީ އާޒިމް ދިވެހި ރާއްޖެއާ ޗައިނާގެ ގުޅުން\n"ދާހިލީ ކަންކަމުގެ ތެރެއަށް ޗައިނާ ނުވަންނާނެ"\nޗައިނާ އެފްޓީއޭގެ މައްސަލައެއް އެޖެންޑާކޮށްފި


Resort ownerun naa investorun nah Raajje aumuge hudha eh\nމާއިސްގެ ރިސޯޓް ކަޕްލް ފޮޓޯ ޝޫޓެއް\nރިސޯޓް އޯނަރުންނާއި އިންވެސްޓަރުންނަށް އަދި އެނޫންވެސް ކަނޑައެޅޭ ހާއްސަ ބަޔަކަށް ރާއްޖެ އައުމުގެ ހުއްދަ ދިނުމަށް ނިންމައިިފި އެވެ.\nނެޝަނަލް އެމަޖެންސީ އޮޕަރޭޝަން ސެންޓަރު (އެންއީއޯސީ) އިން މިރޭ ބޭއްވި ނޫސްވެރިންގެ ބައްދަލްވުމުގައި އެ ސެންޓަރުގެ ތަރުޖަމާން ވިދާޅުވީ ޓެގްގެ ނިންމުމެއް މިއަދު ލިބިފައިވާ ކަމަށެވެ. އެގޮތުން ސުޕެޝަލް ވިސާ ޕާމިޓްގެ ދަށުން ރާއްޖެއަށް އަންނަން ވަކި ބަޔަކަށް ހުއްދަދޭން ނިންމާފައިވާ ކަމަށް މަބުރޫކް ވިދާޅުވިއެވެ.\n"..ޓެގްގެ ނިންމުމެއް އަޅުގަނޑުމެންނަށް މިއަދު ވަނީ ލިބިފައި. މިކަން ކުރައްވާފައިމިވަނީ ރާއްޖެއަށް އޮން-އެރައިވަލް ވިސާ ލިބުން ހުއްޓާލެވިފައިވާތީ، ސުޕެޝަލް ވިސާ ޕާމިޓްގެ ދަށުން ރާއްޖެ އަންނަ ފަރާތްތައް. މީގެ ތެރޭގައި މި ހިމެނެނީ ރިސޯޓް އޯނަރުން، އިންވެސްޓަރުން، ޑަބްލިއުއެޗްއޯ، ވޯލްޑްބެންކް މިފަދަ ތަންތަނުގެ ބޭފުޅުން ރާއްޖެ އަންނައިރުގައި ކަންކުރަންވާ ގޮތް. އަދި ޑިޕްލޮމެޓިކް ސާވިސްގެ ދަށުން އަންނަ ފަރާތްތައްވެސް ކަންކުރަންވާގޮތް މީގައި ކިޔާދީފައި އެބައޮތް."\nމަބުރޫކް ވިދާޅުވީ ސުޕެޝަލް ވިސާ ޕާމިޓްގެ ދަށުން ރާއްޖެ އަންނަ ބޭފުޅުންވެސް ރާއްޖެ އަންނަތާ 24 ގަޑިއިރުގެ ތެރޭގައި ޓެސްޓް ހަދަންޖެހޭނެ ކަމަށެވެ. އަދި 14 ދުވަސް ފަހުން ދެވަނަ ޓެސްޓެއް ހަދަން ޖެހޭނެ ކަމަށެވެ. މީގެ އިތުރުން އެ ބޭފުޅުން ތިއްބަވާ ތަނެއްގައި ހިދުމަތް ދިނުމަށް ވަކި ބަޔަކު ތިބެން ޝަރުތުކުރާ ކަމަށެވެ. މީގެ އިތުރުން ހިދުމަތުގައި ތިބޭ މީހުންނަށްވެސް ރަށުން ފާބައިގެން ދެވޭނީ މިހާރު އަމަލުކުރަމުންދާ މިންގަނޑުން 14 ދުވަސް ފުރިހަމަ ކުރުމަށްފަހު ކަމަށް ވިދާޅުވިއެވެ.\n"..އަދި މީގައި ފާހަގަކޮށްފައި އޮވޭ ރިސޯޓްތަކުގެ އޯނަރުންނާއި ރިސޯޓްތަކުގެ އިންވެސްޓަރުން ރާއްޖެ ވަޑައިގަންނަވާއިރުގައި އެ ބޭފުޅުންނަށް އެ ބޭފުޅުންގެ އަމިއްލަ ރިސޯޓްގައި ތިބެވޭނެ އިންތިޒާމް ރޭވޭކަމުގައި ވަންޏާމު އެކަމަށް ފުރުސަތު ދިނުމަށް."\nރާއްޖޭން އޮން-އެރައިވަލް ވިސާ ދިނުން ހުއްޓާލާފައިވަނީ މާޗް މަހުގެ 27 ވަނަ ދުވަހުއެވެ.\nޓޫރިޒަމް އެޗްޕީއޭ މިނިސްޓްރީ އޮފް ޓޫރިޒަމް + ކޮރޯނާ ވައިރަސް ކޮވިޑް-19 މުހައްމަދު މަބްރޫކް އަޒީޒް އެންއީއޯސީ


Record adhadheh, 209 meehun positive vejje\nކޮވިޑް ސާމްޕަލް ނަގަނީ: މިދިޔަ 24 ގަޑިއިރު 209 މީހަކު ވަނީ ކޮވިޑަށް ޕޮޒިޓިވްވެފައި -- އަހުމަދު އަޝްހާދު އަބްދުﷲ (ޖެރީ) | އަވަސް\nރާއްޖެއިން އިތުރު 209 މީހަކު ކޮވިޑް-19 އަށް ޕޮޒިޓިވް ވެއްޖެ އެވެ. މިއީ މި ފަހުން އެންމެ ގިނަ މީހުން ކޮވިޑަށް ޕޮޒިޓިވްވީ ދުވަހެވެ. މިއަދު ޕޮޒިޓިވްވި މީހުނާއެކު ރާއްޖޭގެ ކޮވިޑް ނަންބަރު ވަނީ 17,716 އަށް އަރާފަ އެވެ.\nމިއަދުގެ އިރު އޮއްސުމާ ހަމައަށް އެއްކޮށްފައިވާ ހިސާބުތަކާ ހަވަލާ ދީ އެޗްޕީއޭއިން މިރޭ ބުނި ގޮތުގައި ކޮވިޑް ބަލި ޖެހުނު މީހުންގެ ތެރެއިން 101 މީހުންނަކީ މާލޭ ސަރަހައްދުން ބަލި ޖެހުނު މީހުނެވެ. އަނެއް 108 މީހުން ޕޮޒިޓިވްވީ އަތޮޅުތަކުގެ ތެރެއިންނެވެ. މިއަދު ހެދީ 4،006 ކޮވިޑް ޓެސްޓެވެ.\nމިވަގުތު ރާއްޖޭގައި ކޮވިޑުން ރަނގަޅު ނުވެ ތިބީ 2،360 މީހުންނެވެ. މިހާތަނަށް 15،291 މީހުން ވަނީ ކޮވިޑުން ރަނގަޅުވެފަ އެވެ. މިވަގުތު ވެސް ހޮސްޕިޓަލްގައި އެޑްމިޓްކޮށް 190 މީހަކަށް ދަނީ ފަރުވާ ދެމުންނެވެ.\n24 ގަޑިއިރުތެރޭ ދެ މަރު\nރާއްޖޭގެ ހާލަތު ވަރަށް ބޮޑަށް ގޯސްވެފައިވާއިރު މިދިޔަ 24 ގަޑިއިރުގެ ތެރޭ ދެ މީހަކު ވަނީ ކޮވިޑް ބަލީގައި މަރުވެފައެވެ.\nކޮވިޑް ޖެހިގެން 78 އަހަރުގެ އަންހެނަކު ރޭ ވަނީ މަރުވެފައެވެ. ހާލަތު ދެރަވެެގެން ރޭ އޭނާ ހޮސްޕިޓަލަށް ގެންދިޔައިރުވެސް އޮތީ މަރުވެފަ އެވެ. އޭނާއަށް ކޮވިޑް ޖެހިފައިވާކަން އެނގުނީ ފަހުން ހެދި ޓެސްޓުތަކުން ނެވެ.\nއެ ފަހުން މަރުވީ އުމުރުން 59 އަހަރުގެ އަންހެނެ ކެވެެ. މިއަދު މަރުވި މީހާ އައިޖީއެމްއެޗްއަށް ގެނައީ ފަތިހު 03:17 ކަންހާއިރު އެވެ. އޭނާ ހޮސްޕިޓަލަށް ގެނައިއިރުވެސް ހަރަކާތް ނުކުރާ ކަމަށް އެޗްޕީއޭއިން ބުނެ އެވެ.\nކޮވިޑް ޖެހިގެން ރާއްޖެއިން މަރުވީ 50 ދިވެހިންނާއި 8 ބިދޭސީއެކެވެ. މި މަހު މިހާތަނަށް ކޮވިޑް ބަލީގައި ހަ މީހަކު މަރުވެއްޖެ އެވެ. އަދި މިދިޔަ ޖަނަވަރީގައި ކޮވިޑް ބަލީގައި ހަތަރު މީހަކު މަރުވިއެވެ.\nކޮވިޑް ޖެހޭ މީހުންގެ އަދަދު ބޮޑުތަނުން އިތުރުވެ ރާއްޖޭގެ ހާލަތު ވަރަށް ބޮޑަށް ގޯސްވުމުން ރައްކާތެރިކަމުގެ ފިޔަވަޅުތައް ވަނީ އިތުރަށް ވަރުގަދަ ކޮށްފައެވެ. އެގޮތުން ހަވީރު ހަޔަކުން ހެނދުނު ހަޔަކަށް މާލެ ސަރަހައްދުގައި ވެހިކަލް ދުއްވުން ވަނީ މަނާކޮށްފައެވެ. ފާއިތުވި މަހެއްހާ ދުވަހުގެ ތެރޭގައި، ހާއްސަކޮށް މާލެ ސަރަހައްދުގައި ކޮވިޑް-19 ޖެހޭ މީހުންގެ އަދަދު އިންތިހާއަށް އިތުރުވެފައިވާތީ، ބަލި ފެތުރުން ކޮންޓްރޯލް ކުރުމަށް ރައްކާތެރިކަމުގެ ފިޔަވަޅުތައް މި މަހުގެ ދެވަނަ ދުވަހުވެސް ވަނީ ވަރުގަދަ ކޮށްފައެވެ. މާލެ، ހުޅުމާލެ އަދި ވިލިމާލޭގައި ރޭގަނޑު 12 އިން ފެށިގެން ފަތިހު ހަތަރަކަށް އެއްގަމު އުޅަނދުފަހަރު ދުއްވުމާއި މަގުމައްޗާއި އާންމު ތަންތަނަަށް ނިކުމެ އުޅުން ވަނީ މަނާކޮށްފަ އެވެ.


Furaigen dhaanee dharifulhah insaafu libuneema: Aailaa | Mihaaru\nރައިޝަންގެ މަންމަ ޑރ. ފަރުޒާނާ ހުސައިން މިއަދު ނޫސްވެރިންނާ ވާހަކަ ދައްކާއިރު ރޮނީ.---ފޮޓޯ: ނިޝާން އަލީ/މިހާރު\n22 ޖެނުއަރީ 2019 - 15:07\nއުނިމާ ގްރޭންޑްގައި ނޫސްވެރިންނާ ވާހަކަ ދައްކަމުން ޖިއާންގެ މަންމަ ޑރ. ފަރުޒާނާ ހުސައިން މިއަދު ބުނީ ދަރިފުޅު މަރުވި ހާދިސާ އަށް ފަހު ރާއްޖެ އިން ފުރައިގެން ދިއުމަށް ފަހު އެނބުރި އައީ ވެސް އިންސާފު ހޯދަން މަސައްކަތް ކުރަން ކަމަށެވެ. ނަމަވެސް ޖިއާން މަރުވި ހާދިސާއާ ގުޅިގެން ކޯޓުގައި ބަޔަކާ ދެކޮޅަށް ދައުވާކުރާނީ ފުލުހުން މިހާރު ކުރަމުން އަންނަ ތަހުގީގު ނިމުމުން ކަމަށް އޭނާ ބުންޏެވެ.\n"އަޅުގަނޑުމެންގެ ދަރިފުޅު މަރުވި މައްސަލަ [ތަހުގީގު] ނިމެންދެން އަޅުގަނޑުމެން ތިބޭނީ ރާއްޖޭގައި،" އޭނާ ބުންޏެވެ.\nޖިއާންގެ މަރުވި ހާދިސާ އަށް ފަހު ދިވެހި ސަރުކާރާއި ރައްޔިތުން ބެހެއްޓި އޯގާތެރި ކަމަށް ޖިއާންގެ އާއިލާއިން ޝުކުރު އަދާކުރި އެވެ.\nޖިއާންގެ މަންމަ އާއި ބައްޕަ "މިހާރު" އަށް ބުނީ ދަރިފުޅު މަރުވި ހާދިސާ އަށް ފަހު ރާއްޖެ އަށް އަލުން އައުމުން އެނގުނީ އެ ހާދިސާ އަށް ފަހުގައި ވެސް އިމާރާތްކުރުމުގެ މަސައްކަތްތަކުގައި ހުރި ގަވައިދާ ހިލާފު ކަންކަމަށް މާބޮޑު ބަދަލެއް އައިސްފައި ނުވާކަން ކަމަށެވެ. އެގޮތުން އިމާރާތްކުރާ ސައިޓްތައް އަދިވެސް ފެންނަނީ ނުރައްކާތެރި ތަންތަނުގެ ގޮތުގައި ކަމަށް އެ ދެމަފިރިން ބުންޏެވެ.\nރައިޝަންގެ މަންމަ ޑރ. ފަރުޒާނާ ހުސައިން މިއަދު ނޫސްވެރިންނާ ވާހަކަ ދައްކާއިރު، ރައިޝަންގެ ބައްޕަ އެ ނިއުސް ކޮންފަރެންސްގައި ބައިވެރިވަނީ.---ފޮޓޯ: ނިޝާން އަލީ/މިހާރު\nޖިއާންގެ މަންމަ އާއި ބައްޕަ ބުނީ ދަރިފުޅަށް އިންސާފު ހޯދަން ބޭނުން ވަނީ އެހެން ކުއްޖަކަށް އެފަދަ ހާދިސާއެއް ދިމާވިޔަ ނުދިނުމަށްޓަކައި ކޮންސްޓްރަކްޝަން އިންޑަސްޓްރީ ޒިންމާދާރު ކުރުވަން ބޭނުންވާތީ ކަމަށެވެ. އަދި އެ ހާދިސާއަކީ އިހުމާލުވުމުގެ ސަބަބުން ހިނގި ހާދިސާއެއް ކަން ސާފުކޮށް އެނގޭ ކަމަށް ވެސް އެ ދެމަފިރިން ބުންޏެވެ.\nބަންގްލަދޭޝްގެ ދެ ޑޮކްޓަރެއްގެ ތިބި ދެ ކުދިންގެ ތެރެއިން ދޮށީ ކުއްޖާ ޑިސެމްބަރު 16 ގައި މަރުވީ މ. ނަލަހިޔާ މަންޒިލްގެ ފަސް ވަނަ ބުރިން ވެއްޓުނު ސިމެންތި ބަސްތާ އަކުން ޖެހި ލިބުނު ޒަހަމްތަކަށް، އައިޖީއެމްއެޗުގެ އައިސީޔޫގައި ފަރުވާދެމުން ދަނިކޮށެވެ.\nޖިއާން މަރުވި ހާދިސާއާ ގުޅިގެން މާލޭގެ ވަރަށް ގިނަ ތަންތަނުގެ މަސައްކަތް މާލޭ ސިޓީކައުންސިލާއި ޕްލޭނިން މިނިސްޓްރީން ހުއްޓުވި އެވެ. އެކަމަކު އެ ފިޔަވަޅު އެޅުމުން މޯލްޑިވްސް ނޭޝަނަލް އެސޯސިއޭޝަން އޮފް ކޮންސްޓްރަކްޝަން އިންޑަސްޓްރީ (މަސީ) އިން އޭރު ބުނީ މަސައްކަތް އެގޮތަށް ހުއްޓުވުމަކީ ހައްލެއް ނޫން ކަމަށެވެ.\nކުޑަކުދިން ކޮންސްޓްރަކްޝަން ދާއިރާ މަރު ސަލާމަތީ ފިޔަވަޅުތައް ބަންގްލަދޭޝް ރާއްޖެ-ބަންގްލަދޭޝް މާލެ\n55 ކޮމެންޓް, 275 ރިއެކްޝަންސް\nދެންހުރޭ ނުދަންޔާ.ވިސާ ކެންސަލްވިޔަސް ނުދާތި.އޭރުން ފަސޭހަ ވާނެ ޑީޕޯޓް ކޮއްލަން ވެސް\nބަލަގަ ކޮމެ ދުވަހަކުހެން ރިސޯޓް ތައް ހިނގާ މީހުންގެ އިހުމާލުން މީހުން މަރުވެ! މިކަމައް އިންސާފު ލިބުނުކަމަށް ވާނީ ތިހުރިހާ ރިސޯޓް ތައް އަތުލާ ބޮޑު ޖޫރިމަނާ ކޮއް ޖަލައްލީމަތޯ ..؟\nދިމާވި ހާދިސާއަކީ ވަރަށްވެސް ހިތާމަހުރި ކަމެއް. އެކަމު ހަގީގަތަކީ އެއީ އެކްސިޑެންޓެއްކަން. އަދި މިފަދަ އެކްސިޑެންޓްވަނީ ކޮންމެވެސް ކަހަލަ އިބްރަތަކަށް. ނުފެންނަ އެތައް ކަމެއް ހިނގާފައިވާނެ ހާދިސާއާބެހޭ "އެންމެން"ގެ ދިރިއުޅުމުގައި. ހިނގި ހުރިހާ ކަމެއް އެއްކޮށްލާފަ ބެލޭނެފަދަ ގާބިލްކަމެއް އިންސާނުންނަށް ލިބިފައިވާނަމަ ކަމެއްވީ ކީއްވެކަން ފަހަރުގައި އެނގިދާނެ.\nނޭގޭނެ ގެ ދަރިޔަކައް ތިބުނާފަދަ އިބުރަތެއް ދިމާވީމަ އިނގޭނީ!!!ފަރުވާތެރިނުވުން ނުވަތަ ފަރުވާކުޑަވުން، ނުވަތަ އިހުމާލުވެސް އެއީ ހަމަ އެކްސިޑެންޓްތޯ؟\nޑަބްލިއު ކޮންސްޓްރަކްޝަން ކުންފުޏަށް އެހާއަވަހަށް އަނެއްކާވެސް މަސައްކަތްތައް ފެށުމުގެ ހުއްދަ ލިބުނީތީ ތި އިންސާފާމެދު އެއްވެސް އުއްމީދެއް ނެތް. އަަދި އަމްދުން މަރުވީ ދިވެހި ކުއްޖެއް ނޫންވީމަ ދެން ހަމަ ނޯންނާނެ މާބޮޑު އަޅާލުމެއްވެސް.\nއުމްމީދު ކުރަން އިންސާފު ލިބޭނެކަމަ.\nކޮބާބާ މިކަހަލަކަމަކަށް އިންސާފު ލިބުމަކީ: ކުންފުނީގެ ވިޔަފާރި ހުއްޓުވާލާ އެމީހުން ބިކަކޮއްލުންބާ؟؟ ނޫނީ ކުންފުނީގެ ވެރީން ޖަލައްލާ އެމީހުންގެ ދަރިން މަގުމަތިކޮއްލުން ނުވަތަ މަސައްކަތު ސައިޓަކަށް ގެންގޮސް ބޮލަށް އެއްޗެއްވައްޓާލާ މަރާލުންބާ؟؟ ނޫނީ ރައީސުލް ޖުމްހޫރިއްޔާ އިސްތިއުފާ ދިނުންބާ؟؟ ފުލުހުން މައްސަލަ ތަހުގީގުކުރަމުންދާއިރު އާއިލާއިން މިފަދަކަންތައް ކުރުމުން މިއުޅެނީ އެހެން ކަމެއް ހާސިލް ކުރަންނޫންބާއޭ ހިތައް އަރާ!!\nބަލަ ކަލޭގެ ދަރިއަކަށް ނޫނީ އާއިލާ މީހަކަށް މިކަހަލަ ކަމެއް ވީމަ ހަމަ ކަލޭ ވެސް އުޅޭނެ އިންސާފު ލިބެން އޮތް ގޮތަކަށް ހޯދަން!! ކަލޭގެ ދަރިއަކަށް ނޫނީ އާއިލާ މީހަކަށް މިކަހަލަ ކަމެއް ވީމަ އަހަރުން ބުނަންތަ މިއުޅެނީ އެހެން ކަމެއް ހާސިލް ކުރަންނޫންބާއޭ އަހަރުން ހިތައް އަރައޭ!! އޭތި ކަޑަ ދޯ!!\nހަދަވަރެއްގަ، ސިމެންތި ބަސްތާ ދޫކޮއްލިމީހާތަތީ؟\nއަމިއްލަ ދަރި މިކަހަލަ ހާދިސާއެއްގަ މަރުވީމަތަ އިންސާފު ހޯދުމަކީ ކޮބައިކަން އެނގޭނީ؟ ތީދެން ބޮޑު ވަރު.\nގަސްދަކާނުލާ ތިމާގެ އަތުން މީހަކަށް ދެރައެއް ލިބިއްޖެނަމަ ނަފްސާނީ ގޮތުން އެމީހަކަށް ވަރަށް އަސަރު ކުރާނެ، އެކަން އިހުސާސް ކުރެވޭނީ އެފަދަކަމެއް ދިމާވެފައިވާ މީހަކަށް އަދި އަމުދުން މިފަދަ ހާލަތެއްގައި ގެއްލުންވި އާއިލާއަށް ކޮއްދެވެން ހުރި ހުރިހާމަކެއް ކޮއްދޭން ހުއްޓާ ތިމާއާ ވާހަކަ ނުދައްކާ ޕަބްލިކް ފޯރަމްތަކުން އިންސާފު ހޯދަން އުޅުމަކީ އިތުރު ހިތާމައެއް، މިފަދަ ކަންކަމުގައި ދެފަތާތައްވެސް ވިސްނަންޖެހޭ!!\nތަހުގީގު ނުނިމެނިސް އެމީހުނަށް މަސައްކަތް ކުރުމުގެ ހުއްދަ އަނބުރާ ދީގެން ނުވާނެ\nމިރާއްޖޭ މަރުގެދިޔައަކީ 25000ރުފިޔާ އަބުރުގެ އަގަކީ5މިލިޔަން ރުފިޔާ.\nއިންސާފުލިބެންދެން ތިބޭނަމަ އުމުރު ދުވަސް ހުސްކޮށްލަންޖެހިދާނެ.\nކުޑަކުދިންގެ ހިޔާގައިތިބި ކުދިންތަކުގެތެރެއިން ކުއްޖެއް ހަދިޔާކުރަންވީނު\nއެމީހަކަށް ދެރަވާނީ އެމީހެއްގެ މިހަކު މިގޮތަށް މަރުވީމަ، އޭރުން ކުޑަކުދިންގެ ހިޔާގައިތިބި ކުދިން ބަލާދަނެހެނެއް އެއްގޮތަކަވެސް ހިއެއްނުވޭ،\nމިރާއްޖޭން ތިޔަފަދަ ކަންކަމުގައި އިންސާފު ލިބުމަކީ ނާދިރުކަމެއް


މާފެއް ނުކުރާނަން ހެއްޔެވެ؟ 13 – Esfiya\nއެނދުގައި އަރާމުކޮށް ނިދާފައި އޮތް ޖީނާ ފެނުމުން ފުރަތަމަ ފަހަރަށް އަހަރެންގެ ހިތުގައި ރުޅިވެރިކަން އުފެދުނެވެ. އަހަރެން ޝައުންއާ ދުރުވާން ޖެހެނީ ޖީނާއާ ހެދިއޭ ސިކުނޑި ބުނަމުން ދިޔައެވެ.\nއެހެން ނުވިސްނުމަށް އަހަރެން އަވަސް އަވަހަށް ދެފަރާތަށް ބޯހޫރުވާލީމެވެ. އިތުރަަށް ވިސްނަން ސިކުނޑިއަށް ފުރުސަތު ނުދީ ނިދޭތޯ ދެލޯ މަރާލީމެވެ.\nއެރި އިރާއެކު އަހަރެން ހުރީ ޝައުންމެން ގޭގައެވެ. ލޯބިވާ ދަރިފުޅާއެކު ވަގުތު ހޭދަކުރާ ހިތުން ރޭގައި ލޮލުފިޔައެއްވެސް ނުޖެހުނެވެ. އަހަރެން އެގެއަށް ދިޔައިރު އެންމެން އުޅެނީ ހޭލައެވެ.\nގޭތެރޭގައި އިތުރު މީހެއް އުޅޭކަން އަހަންނަށް އެނގުނީ އެތެރެއަަށް ވަން ފަހުންނެވެ. އެ މީހަކު ވަރަށް ނުރުހިފައި ޖަންނަތުއާ ވާހަކަ ދައްކަން ހުއްޓެވެ. ޖަންނަތު ހުރީ ފެންކަޅިވެފައެވެ. ޖަންނަތު ދިރާ ދިމާއަށް ބަލާލިގަޑީ އަހަރެން ފެނުމާއެކު ކަރުނަތައް ކުޑަވައި އިނގިލިން ފުހެލުމަށްފަހު ހިނިތުންވެލިއެވެ. އަދި ފަރިހިނގުމެއްގަ އައިސް އަހަރެން އަތުގައި ހިފައިގެން އެމީހާ ގާތަށް ގެންދިޔައެވެ.\n“ޑޭޑް. މީ އަޝްޖައު ޖީންގެ ބައްޕަ. އަޝްޖައު ދިސް އިޒް މައި ޑޭޑްް” ކުޑަ ހިނިތުންވުމަކާއެކު ޖަންނަތު އޭނާގެ ބައްޕަ އަހަންނަށް ތައާރަފް ކޮށްދިނެވެ. އަހަރެން ވަރަށް ހަމަޖެހިލާފަ ހުރެ އަހަރެން ޖަންނަތުގެ ބައްޕައަށް ސަލާމަށް އަތް ދިއްކޮށްލީމެވެ.\nއަޝްޖައުއާ ދިމާއަށް ބައްޕަ އެއްޗެކޭ ބުނެފާނެތީ އަހަރެންގެ ހިތް ނޭންގޭ ބާރު މިނެއްގައި ތެޅެމުން ދިޔައެވެ.\nއެއްވެސް އަސަރެއް ނެތް ގޮތަށް އަހަންނާ ދިމާއަށް ބަލާލުމަށްފަހު ބައްޕަ އަހަންނާ ސަލާންކުރިއެވެ. ބައްޕަގެ މޫނަށް އަރާފައިބަމުން ދިޔަ ކުލަވަރުން އަހަންނާ މެދު ހިތްހަމަ ނުޖެހޭކަން އަހަންނަށް އެނގުނެވެ. ވާނީވެސް އެހެންތާއެވެ. ތިމާގެ އަންހެން ދަރިފުޅުގެ އިއްޒަތް ނަގާލާފައި ހުރި ފިރިހިނެއްދެކެ ރުހުންވަނީ ކޮން ބައްޕައެއް ހެއްޔެވެ؟\nކޮޓަރިން ނިކުތް ޖީނާއަށް އަހަރެން ފެނުމާއެކު ޑެޑީއޭ ކިޔާ ދުވެފައި އައިސް އަހަރެން ގައިގައި ބައްދާލިއެވެ.\n“މީ މަގޭ ޖަންނަގެ ޖީނާތަ؟” ޖީނާ ފެނުމާއެކު ފެންކަޅިވެފަ ހުރެ ބައްޕަ އަހާލިއެވެ. އެއާއެކު ލުއި ހިނިތުންވުމަކާއެކު ޖަންނަތު ބޯ ޖަހާލިއެވެ. “ދަރިފުޅާ ޖީން. އާދެބަ މީ ދަރިފުޅުގެ ކާފައޭ” ރޮވިފައިވި އަޑަކުން ބައްޕަ ޖީނާއަށް ގޮވާލިއެވެ.\nމީ މަގޭ ޖަންނަގެ ޖީނާތަ؟” ޖީނާ ފެނުމާއެކު ފެންކަޅިވެފަ ހުރެ ބައްޕަ އެހިއެވެ. ފުރަތަމަ ފަހަރަށް ހަމަ ލޮލަށް ޖީނާ ފެނުމާއެކު އެކުއްޖާއާ މެދު ބައްޕަގެ ހިތުގައި ލޯބި އުފެދިއްޖެކަން އެނގުމުން އަހަރެން އުފާވިއެވެ. “ދަރިފުޅާ ޖީން. އާދެބަ މީ ދަރިފުޅުގެ ކާފައޭ” ރޮޮވިފައި ހުރެ ބައްޕަ ބުންޏެވެ.\nކުއްލިއަކަށް ބައްޕައާ ކާފާއާ ދިމާވުމުން ޖީނާ ހުރީ ހައިރާންވެފައެވެ. މޫނު މައްޗަށް ޖައްސާލި ވައްތަރުން އެންމެންނަށް އެއްފަހަރާ ހެވުނެވެ.\n“ރަހުވާ ދެން ހަމަ އިތުރަށް ނުކިޔަވާނަންތަ؟” ބައްޕަ ޖާންއަށް ރަހުވާއޭ ކިޔާ މުޚާތަބު ކުރުމުން އަހަރެން ހައިރާންވިއެވެ. “ކީއްވެ ޖަންނަތުއަށް ރަހުވާއޭ ތިބުނީ” ހިތުގައިވި ސުވާލު އަނގައިން ބޭރުވިއެވެ. އެއާއެކު ރުޅިއައިސް ރަތްވެފައި ހުރި މޫނަކާއެކު ބައްޕަ އަހަންނާ ދިމާއަށް ބަލާލިއެވެ. އެއަށްފަހު ހަމަ އެ ނަޒަރުން ޖަންނަތާ ދިމާއަށް ވެސް ބަލާލިއެވެ. ޖަންނަތުގެ އަތް ތުރުތުރު އަޅަން ފެށިއެވެ.\nބައްޕަގެ ރުޅި ގަނޑު ފަޅައިގެން ދިއުމުގެ ކުރިން ޖީނާ ގޮވައިގެން ޝައުން ބޭރަށް ނުކުތެވެ. ޝައުން ބޭރަށް ނުކުތުމާ އެކީހެން އަހަރެންގެ ކޯތާފަތް މައްޗަށް ހޫނު އެތިފަހަރެއް އެރިއެވެ.\n“ކަލޭ ހީކުރީ މީ ޖަންނަ ކަމަށްތަ؟ އެހެންވެއްޖެޔާމުން އަހަރެން ބުނެދީފާނަން. މީ ރަހުވާ. އަހަރެންގެ ހަގު ދަރިފުޅު ޖަންނަގެ ކޮއްކޮ!” އިނގުނު ހަގީގަތުގެ ސަބަބުން އަހަރެން ހުރީ ޝޮކެއް ޖެހިފައެވެ. ޖީނާ މަންމަ އެ ކިޔަނީ ޖަންނަތުގެ ކޮއްކޮއަށް ހެއްޔެވެ؟ އަހަންނަށް ލޯބިވެވުނީ އަހަރެންގެ ދަރިފުޅުގެ މަންމަގެ ކޮއްކޮދެކެ ހެއްޔެވެ؟ އަހަރެންގެ ސަބަބުން އިއްފަތްތެރިކަން ގެއްލިގެން ދިޔަ ޖަންނަތުގެ ކޮއްކޮދެކެ ހެއްޔެވެ؟ ދެން އެހެން ވެއްޖެޔާ ރަހުވާ އެއީ ޖަންނަތުއެއް ނޫނޭ ނުބުނީ ކީއްވެހެއްޔެވެ؟ޖަންނަ ކޮބާ ހެއްޔެވެ؟ އަހަރުމެންގެ ދަރިފުޅު ރަހުވާ ބަލަންވީ ކީއްވެ ހެއްޔެވެ؟ އަހަރެންގެ ޖާން ކޮބާ ހެއްޔެވެ؟ އެތަށް ސުވާލެއް އަހަރެންގެ ހިތުގައި އުފެދުނެވެ.\n“ޖަން..ނ..ަ ކޮބާ؟” ވަރަށް ހިއްވަރުކޮށްފައި އަހަރެން އެހީމެވެ. އަނެއްކާވެސް އަހަރެންގެ ކޯތާފަތަށް އެރީ ބައްޕަ އަތުގެ ހޫނު ހަމަލާއެކެވެ.\n“ތި އަނަގައިން ދެން އެންމެ ފަހަރަކުވެސް އަހަރެންގެ ދަރިފުޅުގެ ނަން ނުގަންނާތި!” އެހެން ބުނުމަށްފަހު ހަރުކޮށް ހިނގާފައި ގޮސް ގެއިން ނިކުމެގެން ދިޔައީމެވެ.\nޚިޔާލީ ދުނިޔެއަށް ގެއްލިފައި އިން އަހަންނަށް ޚިޔާލުތަކުން ނިކުމެވުނީ ރަހުވާއައިސް އަހަންނަށް ފިޔާތޮށި ކުލައިގެ ފޮތެއް ދިއްކޮށްލުމުންނެވެ.\nއަހަރެން އެ ފޮތުގައި ހިފުމާއެކު ރަހުވާ ދުވެފައި ގޮސް ކޮޓަރިއަށް ވަނެވެ.\nކޮޓަރިއަށް އައިސް ދޮރު ލެއްޕިތަނުން އަހަރެންގެ ބަޑި ފަޅައިގެން ދިޔައެވެ. ދޮންތަ މަތިން މާ ބޮޑަށް ހަނދާންވީއެވެ.\nރުޅިގަދަވެފައި ހުރެ ރަހުވާގެ ބައްޕަ ގެއިން ނުކުމެގެން ދިއުމުން ގޭތެރޭގެ ހާލަތު މާ ރަނގަޅު ނޫންކަން އަހަންނަށް އެނގުނެވެ. “ޝައުންބެ ކީއްވެތަ ކާފަ އެހާ އެންގްރީވެފަ އެދިޔައީ؟” ޖީނާގެ އެސުވާލަަށް ޖަވާބެއް ނުދީ ޖީނާ ގޮވައިގެން އަހަރެން އެތެރެއަށް ވަނީމެވެ.\nރަހުވާގެ ރުއިމުގެ އަޑު ކޮޓަރިއެ ތެެެރެއަށް އިވެމުން ދިޔައިރު ފިޔާތޮށި ކުލައިގެ ފޮތެއް ހިފައިގެން ދީވާނާވެފަ ހުރި މީހެއްހެން ބިންމަތީގައި އަޝްޖައު ހުއްޓެވެ. އޭރު އޭނާގެ ލޮލުން ކަރުނަ ފައިބަމުން ދިޔައެވެ.\nއަހަރެން އަތުން ވީއްލިގެން ޖީނާ ދުވެފައި އަޝްޖައު ގާތަށް ދިޔައެވެ.\n“ޑެޑީ ކީއްވެ ރޮނީ؟” ޖީނާ އޭނާގެ ކުޑަކުޑަ އަތުން އަހަރެންގެ ކަރުނަތައް ފުހެދިނެވެ. އަހަރެންގެ ހިތުަގައި މާ ބޮޑަށް ޖެހުމާއެކު ގިސްލެވެން ފެށުނެވެ. އަދި އެ ދަރިފުޅު ގެނެސް މެއާލާ ބޮނޑި ކޮއްލެވުނެވެ. “އައި އެމް ސޮރީ މައި ޕްުރިންސެސް” ކިރިޔާ އަހަންނަށް އަޑުއިވޭ ވަރަށް އަހަރެން ބުނީމެވެ.\nޖީނާއާ އަޝްޖައުއަށް ވަގުތު ދިނުމަށްފަހު އަހަރެން ރަހުވާގެ ކޮޓަރިއަށް ދިޔައީމެވެ. އަހަރެން ފެނުމާއެކު ރަހުވާ އަހަރެން ގައިގައި އޮޅުލައިގަތެވެ. “ޝާން. އައި މިސް ދޮންތަ” ގިސްލަމުން ރަހުވާ ބުންޏެވެ.\nދެލޯ ފުހެލުމަށްފަހު އަހަރެން ތެދުވީމެވެ. އަދި ރީތި ހިނިތުންވުމެއް ޖީނާއަށް ހަދިޔާ ކުރުމަށްފަހު އެ ދަރިފުޅު އުރާލީމެވެ. ރަހުވާ ވީ ކޮޓަރީގައިކަމުން ރަހުވާ ގާތަށް ޖީނާ ގެންދަން އަހަރެން އެ ކޮޓަރިއަަށް ދިޔައީމެވެ. އޭރު ޝައުން ގައިގައި ބައްދާގެން ގިސްލަ ގިސްލާފަ ރޯން ރަހުވާ އިނެވެ. ޝައުން ރަހުވާ ގައިގައި ބައްދާގެން އިންގޮތުން ރަހުވާދެކެ ޝައުންވާ ލޯބި އަހަންނަށް ފެނުނެވެ.\n“ޑެޑީ މަންމި ކީއްވެ ޝަާންބެ ގައިގައި ހަގްކޮށްގެން އެރޮނީ؟” މައުސޫމްކަމާއެކު ޖީނާ އަހާލިއެވެ. “ކޯސް ދޭ ލަވް އީޗް އަދާ” ޖީނާ ބިންމަތީގައި ބަހައްޓަމުން އަހަރެން ބުނީމެވެ. އަހަރެން ބުނީ ކީކެން ޖީނާއަކަށް ދޭހައެއް ނުވިއެވެ.\n“ޖީން ދޭ މަންމި ކާރިއަށް!” ޖީނާ ރަހުވާ ގާތަށް ދިއުމުން ރަހުވާ ދިން ފޮތް ހިފައިގެން އަހަރެން ރަސްފަންނާ ދިމާއަށް މިސްރާބު ޖެހީމެވެ.\nހެނދުނުގެ ހިތްފަސޭހަ ވަގުތު ރަސްފަންނުގައި ފުދޭވަރަކަށް މީހުން ގިނައެވެ. ޖެހެންމުން ދިޔަ ހިތްގައިމު ވައިރޯޅިންނާއި ދޮންވެލިގަނޑުގައި ބީހެމުން ދިޔަ ރާޅުގެ އަޑުއިވުމުން ހަލާކުވެފައިވާ ހިތަށް ކޮންމެސް ވަރެއްގެ ހަމަޖެހުމެއް ލިބުނެވެ.\nAlheyyy whT hppnd to janna\nHihi lets see what happened to janna.\nWoww….speechless kiya darlinn???pls nxt part avahah up kohdhechchey……keep up the gud wrk dearr…..?much luvs frm nau??\nProbably janna is dead?????? btw story is superb\nHeyy …. kn irakn tha next part??? Waiting curiuosly….? . By the way your story is just amazing…???..keep up your good work..??\nގިސްލަމުން ބުނީމޭ، ދޫކޮށްނުލާށޭ (1)


(30 ޖެނުއަރީ 2020 އާ ގުޅޭ)\nހުރިހާ ވާހަކައެއް އަޑުއެހުމަށްފަހު ވެސް ލިއަމް ދަންނަންތޯ ރިޒްވާނަށް އަހާލެވުނެވެ. ލިއަމްއާ ގުޅުމެއް އޮތް އެކަކުގެ ހިޔަނި ވެސް ހޭޒަލްއަށް އެޅޭކަށް ރިޒްވާނު ނޭދެއެވެ. ލިއަމްގެ ރޭވުމަކުން ހޭޒަލްގެ ދިރިއުޅުމަށް ވަންނަން ދާރިއަން މަސައްކަތްކުރަނީތޯ ޔަގީންކުރަން ރިޒްވާނު ބޭނުންވީއެވެ.\n"އަޅުގަނޑު ގާތު ހޭޒަލްގެ ދިރިއުޅުމުގެ އެއްވެސް ވާހަކައެއްނުދައްކާނެ، ހަމައެފަދައިން އަޅުގަނޑުގެ ދިރިއުޅުން އެނގޭކަށް ވެސް ހޭޒަލް މަސައްކަތެއްނުކުރޭ... އެއްވެސް ސުވާލެއްނުކުރޭ... ހޭޒަލްއާއި ލިއަމްއާ ދެމެދު ކަމެއް ހިނގިކަމެއް ވެސް ނޭނގޭ، ހޭޒަލްގެ ބައްޕަ ހިތަށް އަރާފާނެ އަޅުގަނޑަކީ ކޮންކަހަލަ ރަޙުމަތްތެރިއެއްބާއޭ، އެކަކުއަނެކަކުގެ ދިރިއުޅުމުގައި ހިނގާ ކަންކަން ނޭނގޭއިރު ދެމެދުގައި އޮންނާނީ ކޮން އެކުވެރިކަމެއްބާއޭ... އެހެންވިޔަސް... މީ ތަފާތު ގާތްކަމެއް، ހޭޒަލްއަކީ އަޅުގަނޑަށް ވަރަށް ޚާއްޞަ ގާތް ރަޙުމަތްތެރިއެއް، އަބަދުވެސް އޭނާއަށް އަޅުގަނޑުގެ އެހީތެރިކަން ލިބޭނެ" ދާރިއަންގެ ވާހަކަ އަޑުއަހަން ހުރި ރިޒްވާނުގެ ނަޒަރު އޭނާއަށް ހުއްޓިފައި ވިއެވެ. ދާރިއަންއަކީ ކޮންކަހަލަ މީހެއްކަން ދެނެގަންނަން ރިޒްވާނު މަސައްކަތްކުރާ ކަހަލައެވެ.\n"އިތުބާރު ހިފޭ ތެދުވެރި އެކުވެރިއެއް އޭނާއަށް ބޭނުންވޭ" ވަގުތުކޮޅަކަށް ހިމޭނުން ހުރެފައި ރިޒްވާނު ބުނެލިއެވެ.\n"ޝުކުރިއްޔާ... ހޭޒަލްގެ ޢާއިލާއަކީ ކޮބާކަން އެނގުނީ އަދިކިރިޔާ، އުފާވެއްޖެ ބައްދަލުވީމަ" ރިޒްވާނު އިތުރު ވާހަކައެއްދައްކަން ބޭނުންނުވާހެން ހީވުމުން ދާރިއަން ސަލާމަށް އަތްދިއްކޮށްލިއެވެ. ޔަގީންވެ ބުނަން ނޭނގޭ ފަދަ އިޙްސާސެއް ރިޒްވާނަށް ކުރުވިއެވެ. އެ އިޙްސާސްގައި ދެކޮޅުވެރިކަމާއި ނުރައްކާތެރިކަމެއް ނެތެވެ. އެއަށްވުރެ ކުރެވުނީ ހިތްހަމަޖެހުން އެކުލެވިފައިވީ ފަދަ އިޙްސާސެކެވެ. ދާރިއަންގެ އަތުގައި ހިފާލައި ސަލާމްކޮށްލަމުން ލުއި ހިނިތުންވުމަކާއެކު ރިޒްވާނު ބޯޖަހާލިއެވެ. މިފަހަރު އޭނާ ޝުކުރު އަދާކުރިއެވެ. ހޭޒަލްގެ ހުނަރެއް ހުއްޓެއްކަމަކު އެ ހުނަރު ނެރެދީ އޭނާއަށް އެހީތެރިވެދިން މީހަކީ ދާރިއަންކަން ރިޒްވާނު ފާހަގަކުރިއެވެ. އަދި އެހެން ފަހަރަކުން ދާރިއަންއާ ބައްދަލުވާނޭކަމަށް ރިޒްވާނު އުންމީދުކުރާކަން ހާމަކުރިއެވެ. އެއާއެކު އެ ދެމެދުގައި އެކަކުއަނެކަކަށް ބަދަލުކޮށްލެވުނީ ހިތްހަމަޖެހިފައި ތިބިކަމުގެ ހިނިތުންވުމެކެވެ.\nއައު ދުވަހެކެވެ. ފަތިހުގެ އުދަރެސް އަލިކުރަން ފަށައިފިއެވެ. ގިނައިރެއްނުވެ ދުނިޔެމަތި އަލިވެދާނެކަމުގެ އަސަރުވިއެވެ. ކާރުގެ ދޮރުފަތް ހުޅުވާލައި ރިޒްވާނާއި ސާއިރާއެކު ހޭޒަލް ފޭބިއެވެ. އެމީހުން އައިސް ވަނީ ރަސްފަންނަށެވެ. އެހާ ހެނދުނާ ވެސް އެތަނުގައި މީހުން އުޅޭތަން ފެނުނެވެ. މުޅިން ވެސް އުމުރުން ދޮށީ މީހުންނެވެ. އެތަނުގައި ހުސްކޮށް ހުރި އުނދޯޏެއްގައި އެ ތިންމީހުން އައިސް އިށީނެވެ. އެމީހުން އެތަނަށް އައީ މުހުސިނާއާ ބައްދަލުކުރާށެވެ. ސާއިރާއަށް އެ ޚިޔާލު ބަލައިގަންނަން އުނދަގޫވިއެވެ. ހޭޒަލްގެ ވައަތްފަރާތުގައި އޭނާ އިންއިރު އޭނާގެ ކަނާއަތް ނަގައި ސާއިރާގެ އަތުގެ ތެރެއަށްލާ ހިފަހައްޓާލިއެވެ. މަންމަ އެ އިނީ ހާސްވެފައިކަން ހޭޒަލް ދެނެގަތެވެ.\n"މަންމާ!... ރަނގަޅުވާނެ!، ލިއަމްގެ މަންމައަކީ ގޯސްމީހެއްނޫނޭ، އެ މަންމަ އެދުނީމަ ނުވާނެއެއްނު ނޫނެކޭ ބުނާކަށް، އަޅުގަނޑު މިހާރު އޯކޭ، ދެރަވިޔަސް އެކަމާ ކުރިމަތިލެވޭނެ... ދެން އެހެނެއްނުވާނެ އިނގޭ... އައި ވިލް ބީ ސްޓްރޯންގް، ކެތްކުރާނަން، ކިތަންމެ އުނދަގުލުން ވިޔަސް ކެތްކުރާ އަޅުންދެކެ ﷲ ލޯބިވެވޮޑިގެންވޭ، އެހެންވީމަ މަންމަ އެއްގޮތަކަށް ވެސް އަޅުގަނޑާމެދު ކަންބޮޑުނުވައްޗޭ" މިހާ ދުވަހު ހޭޒަލްއަށް ވިސްނާދިނުމުގައި ސާބިތުހުރީ ސާއިރާއެވެ. އެކަމަކު މިވަގުތު އޭނާއަށް ހެޔޮ ގޮތް ބުނެ އެ ދެނީ އޭނާގެ ދަރިފުޅެވެ. ލުއި ހިނިތުންވުމެއް ސާއިރާ ހަދިޔާކުރިއެވެ. ލޯތްބާއެކު ދަރިފުޅުގެ ބޮލުގައި ބޮސްދީފައި ދަރިފުޅުގެ ޝޯލް ރީތިކޮށްލަ ދީފިއެވެ.\n"އެތިބަ އަންނަނީ" ރިޒްވާނު ބުނެލިއެވެ. ސާއިރާއާއި ހޭޒަލް ބަލާލީ އެކުއެކީއެވެ. އަދި ހޭޒަލް އޭނާގެ މައިންބަފައިންނަށް ބަލާލި ހިނދު ރިޒްވާނު ވާހަކަދެއްކިއެވެ.\n"ޒެލް ދޭ... މަންމައާއި ބައްޕަ މިތާ ތިބޭނަން" ރިޒްވާނު ބުންޏެވެ. އަދި މަޑުމަޑުން ހެއްލަމުން ދިޔަ އުނދޯލި މަޑުޖައްސާލިއެވެ. ޖަވާބެއްގެ ގޮތުން ބޯޖަހާލުމާއެކު ހޭޒަލް ތެދުވެގެން ހިނގައިގަތެވެ.\n"އެހެރަ އަންނަނީ އެމަންޖެ" ޝަމާޢިލް އިޝާރާތްކޮށްލިއެވެ. މުހުސިނާއަށް ހޭޒަލް ފެނުމާއެކު ހިނިތުންވެލިއެވެ. އެ ދެމަފިރިންގެ ގާތުގައި މަޑުކޮށްލުމާއެކު ހޭޒަލް އެމީހުންނާ ސަލާމްކޮށްލަމުން ހިނިތުންވެލިއެވެ. އެއްފަރާތުގައި ހުރި ޖޯލިފައްޗަކަށް އިޝާރާތްކޮށް އެތަނުގައި މަޑުކޮށްލަން ހޭޒަލް ޚިޔާލު ދިނެވެ. ޝަމާޢިލްއާއި މުހުސިނާ އެ ޚިޔާލު ބަލައިގަތެވެ. ހޭޒަލްއާއެކު އައިސް އެމީހުން ޖޯލިފަތީގައި އިށީނެވެ.\nހޭޒަލްގެ ވައަތްފަރާތުން އެއްޖޯލި ދޫކޮށް މުހުސިނާއާއި ޝަމާޢިލް ތިއްބެވެ. ހޭޒަލް ވާހަކަ ފެށުމުގެ ގޮތުން ހާލު އަހާލިއެވެ. އެތަނަށް އައި ގޮތަކާމެދު ސުވާލުކޮށްލިއެވެ. އާދައިގެ ގޮތަކަށް މުހުސިނާ ޖަވާބުދިނެވެ. ޝަމާޢިލްއަށް ފެންނަމުންދިޔަ ހޭޒަލްގެ ބަދަލާމެދު އޭނާ ތާރީފުކުރިއެވެ.\n"މަންމަ ކޮންވާހަކައެއް ދައްކާލަން ބޭނުންވީ" ވަގުތު ނަގާނުލައި ހޭޒަލް އަހާލިއެވެ. އެއާއެކު މުހުސިނާގެ މޫނުން ޖެހިލުންވުމުގެ އަސަރު ފާޅުވެލިއެވެ.\n"ލިއަމްއާ ބައްދަލުވިތަ؟" ސުކޫތުކޮޅަކަށްފަހު ފިނިނޭވާއެއްލައި މުހުސިނާ ވާހަކަދައްކަން ފެށިއެވެ.\n"ބައްދަލެއްނުކުރަން..." ހޭޒަލްގެ މޫނުން އެއްވެސް އަސަރެއް ފާޅެއްނުވިއެވެ. މުހުސިނާ ހިސާބަކަށް ކަންބޮޑުވިއެވެ.\n"ތި ދެކުދީން ވަކިވީ ހަމަކުއްލިއަކަށް... މަންމައަށް އަހާލެވިދާނެތަ ކީއްވެކަން، ހޭޒަލްއަށް ލިއަމް ކަމުނުދިޔައީތަ؟... އެހެންމީހަކާ ގުޅޭން ބޭނުންވީތަ؟... މަންމައަށް ތަފާތު ވާހަކަތަކެއް އަޑުއިވިފަ އޮތީމަ..." މުހުސިނާ ހީކުރި ވަރަށްވުރެ ހޭޒަލްގެ ގާތުގައި ހުރިހާ ވާހަކައެއް ދެއްކުން ފަސޭހައެއްނުވިއެވެ.\n"ލިއަމް ކީކޭ ބުނީ... ވަކިވީ ކީއްވެކަން އޭނާ ބުނިތަ؟" ހޭޒަލް އަހާލިއެވެ. އިރުކޮޅަކު އިނދެފައި މުހުސިނާ ދެފަރާތަށް ބޯހޫރާލިއެވެ.\n"ނުކެރޭނެ... އެއަށްވުރެ އޭނާ މާފިނޑި، އެކަމަކު އެ ޢަމަލުތަކުގައި އޭނާ ޝާމިލުވާއިރު އޭނާއަކީ ފިނޑިއެއްނޫން، އޭނާ ދައްކަން ބޭނުންވަނީ އޭނާގެ ކެރޭކަން، ކުޅަދާނަކަން... ކާމިޔާބުކަން..." ހޭޒަލްގެ ހިތުގެ އަޑު ހިންދާލުމަށް އޭނާއަށް އަނގައިގެ އެތެރެއިން ކޮލުގައި ދަތްއަޅާލެވުނެވެ.\nއެ މަންމަގެ ކުރިމަތީ އޭނާގެ ދަރިފުޅު ބޭޒާރުކޮށް ވާހަކަދެއްކުމުގެ ގަސްދެއް ހޭޒަލްގެ ނެތެވެ. އޭނާ ޤަބޫލުކުރީ އެއީ އޭނާގެ އަތްމަތީ އޮތްކަމެއްނޫންކަމެވެ. ލިއަމް ކޮންމެ ގޮތަކަށް ކަންތައްކުރި ނަމަވެސް ދުނިޔެއަށް ލިއަމް ފަޟީޙަތް ކުރަމުން ހޭޒަލް ނުހިނގާނެއެވެ. ހުރިހާކަމެއް މޮޅަށް ދެނެވޮޑިގެންވަނީ ﷲ އެވެ. ލިއަމް ފާޅުކުރި ކަންތަކާއި ސިއްރުކޮށްފައިވާ ކަންތައްތައް ވެސް މެއެވެ. އޭނާގެ ފުށުން ހޭޒަލްއަށް އެނގުނު މިންވަރާއި ނޭނގޭ ކަންތައް ވެސް މެއެވެ. އެނގުނިއްޔާ އެނގުނީ ވެސް ﷲ އެކަމަށް އިރާދަކުރެއްވީމައެވެ. އެހެންނޫންނަމަ މިއަދާ ހަމައަށް ވެސް އޭނާއެކޭ ލޮލަށްފެންނަ ލޯފަން މީހެކޭ ތަފާތެއްނުވީހެވެ. ހުރިހާކަމަކަށް ﷲއަށް ހޭޒަލް ވަކީލުކުރިއެވެ. ﷲގެ މަގުގައި ހޭޒަލްގެ ނަފްސު ސާބިތުކޮށްފިނަމަ އޭނާއަށް ހުރިހާކަމެއްގެ ބަދަލު އެންމެ ހެޔޮ ގޮތުގައި އެކަލާނގެ ދެއްވާނެކަމުގެ ޔަގީންކަމާއެކުއެވެ.\n"މަންމާ، މަންމަގެ ދަރިފުޅު ގާތުން އޮޅުންފިލުވުން މާރަނގަޅުވާނެ، އަޅުގަނޑު ލިއަމްއާ ވަކިވީ އެހެންމީހަކު ފެނިގެންނެއްނޫން، ކައިވެންޏަކީ ވަރަށް މާތް ގުޅުމެއް، ލިއަމްއާ ކައިވެނިކުރީ ދުވަހަކުވެސް ވަކިވާކަށްނޫން، އެކަމަކު.... މުސްތަޤުބަލުގައި ވާނޭ ގޮތެއް އެނގެނީ ކާކަށް، މިއަދު މިއިން ހާލަތަށް އަތުވެދާނޭ އޭރު ލިއަމްއާ ކައިވެނިކުރިއިރު ހިޔެއްނުކުރަން... މަންމާ! ތި ކުރާ ސުވާލަށް ޖަވާބު ދެވޭކަށްނެތް" ޝަމާޢިލްއާއި މުހުސިނާއަށް ވަކިވަކިން ހޭޒަލް ބަލާލިއެވެ.\n"ހޭޒަލް ވަރިއެއް އެދުނުކަން އެނގުމުން މަންމަމެންނަށް ވެސް ޤަބޫލުނުކުރެވުނީ، ލިއަމް އަދިވެސް ދަރިފުޅުދެކެ ލޯބިވޭ، އޭނާ ދަރިފުޅަށް ގުޅޭން ބޭނުންވެޔޭ މަންމަގެ ހިތްބުނޭ... ވީރާ... ވީރާ ވެސް ދަރިފުޅާ ދެކޮޅުވީކަން އެނގޭ، އެކަމަކު ކުރީން ދުވަހު ފިހާރައިން ހޭޒަލްއާ ދިމާވީމަ، މީގެ ކުރީން މަންމައަށް ނޭނގޭ ވާހަކަތަކެއް ވީރާ ކިޔައިދީފި، ވީރާއަށް ދިމާވި ކަންތަކުގައި ހޭޒަލްގެ ކުށެއްނެތްކަން އޭނާ ވެސް މިހާރު ޤަބޫލުކުރޭ" މުހުސިނާގެ ވާހަކަ އަޑުއަހަން އިން ހޭޒަލްއަށް ހައިރާންކަމެއް ލިބުނެއްކަމަކު އެކަން އޭނާ ފާޅެއްނުކުރިއެވެ. ސައިފް ކުރި ކަމަކުން ވީރާ ބަދުނާމުވެ އޭނާގެ ވަޒީފާ ވެސް ގެއްލި ގޭގައިކަން ހުންނަނީ މުހުސިނާ ބުންޏެވެ.\nސައިފްގެ ވާހަކަ މުހުސިނާއަށް ހޭޒަލް ކިޔާދިނެވެ. އިރެއްގައި ހޭޒަލްއާއި ސައިފްއާ ދެމެދު ގުޅެއް އޮތްކަމެވެ. އެއީ ލިއަމްއާ ގުޅުމުގެ ވެސް ކުރިކަމެވެ. ލިއަމްއަށް ވެސް އެކަން އޮންނާނީ އެނގިފައި ކަމެވެ. އޭނާއަކީ ހަރުދަނާކަމެއްނެތް ވިޔާނުދާ އުޅުމެއް އުޅޭ ޒުވާނެއްކަން ހޭޒަލް ބުންޏެވެ. އެކަން ވީރާއަށް ވިސްނައިދޭން ހޭޒަލް މަސައްކަތްކުރީއެވެ. ވީރާއާއި ސައިފްއާ ދެމެދު ގާތް ގުޅުމެއް އޮންނަހެން ހީވެގެންނެވެ. ނަމަވެސް ވީރާއަށް އެކަންކަން ޤަބޫލުކުރަން ދަތިވީކަން ހޭޒަލް ބުންޏެވެ. ކަންތައް އެވީ ވަރަށް ދެރަކޮށް ނަމަވެސް ވީރާއަށް ހިތްވަރު ދިނުމަށް ހޭޒަލް އެދުނެވެ. ދެރަކަންތައްތަކާ ވެސް ދިމާވާނެކަމާއި އެކަމުން އަރައިގަތުމަށް މުހުސިނާއާއި ޝަމާޢިލްގެ އެއްބާރުލުން ވީރާއަށް މުހިންމުވާނޭވަރު ހޭޒަލް ހާމަކުރިއެވެ.\nހޭޒަލްގެ ވާހަކަތަކުން މުހުސިނާއަށް ހަޤީޤަތް ސާފުވިއެވެ. އެހެންނަމަވެސް ހިތަށް ތަސައްލީއެއް ނުލިބުނެވެ. ލިއަމްގެ ހާލު ބުނުމުން ވެސް އެކަމާ ހޭޒަލް ވާހަކަނުދެއްކީމައެވެ. އަލުން އެ ވާހަކަތައް މުހުސިނާ ތަކުރާރުކޮށްލީ ހޭޒަލް ލައްވާ އެ މައުޟޫޢުއަށް ވާހަކަދެއްކުމަށެވެ. ހޭޒަލް އިނީ ހިމޭނުންނެވެ. އިވުނު ވާހަކަތަކާމެދު އޭނާ ވިސްނަނީ ކަހަލައެވެ.\n"މަންމަމެންގެ މައްޗަށް ހިތްބަރެއްނުކުރަން... ހިނގިކަމެއް ހިނގީ އަޅުގަނޑާއި ލިއަމްއާ ދެމެދު، މަންމާ!... ލިއަމްއާ އޮތް ގުޅުން ނިމިއްޖެ، މަންމަމެން ވެސް އެގޮތް ޤަބޫލުކުރޭ" ހޭޒަލް ބުންޏެވެ. އެވަގުތު މުހުސިނާ އެއްޗެކޭ ބުނުމަށް އަނގަ ހަރަކާތްކޮށްލިއެވެ. ނަމަވެސް ޝަމާޢިލް އޭނާގެ އަތުގައި ހިފަހައްޓާލުމުން ހިމޭންވީއެވެ.\n"އެކަނިތަ އައީ؟" ޝަމާޢިލް ވާހަކަ ބަދަލުކޮށްލުމަށް އަހާލިއެވެ. އެމީހުންގެ ފަރާތުން ހޭޒަލްއަށް މަޖުބޫރުކަމެއް ކުރިމަތިކުރާކަށް ޝަމާޢިލް އެއްގޮތަކަށް ވެސް ނޭދެއެވެ. އެހެންވިޔަސް މުހުސިނާއަކީ މަންމައެކެވެ. ދަރީންއަށް ދެރަގޮތެއްވުމުން މައިމީހާއަށް ކުރާ އަސަރު ބަފައަކާ ތަފާތުވެދެއެވެ. ލިއަމް އަދިވެސް ހޭޒަލްއާ ގުޅޭން ބޭނުންވާކަން ޝަމާޢިލްއަށް ވެސް އެނގެއެވެ. އެހެންވިޔަސް ހޭޒަލްގެ ނިންމުން ބަދަލުކުރާން ބުނާކަށް އޭނާ ގަސްދެއްނުކުރެއެވެ. ހޭޒަލްގެ ފުށުން އުނިކަމެއް ޝަމާޢިލްއަށް ނުފެންނާތީއެވެ. ވީއިރު ހަމަހުރެފައި ހޭޒަލް އެވަރުގެ ބޮޑު ނިންމުމެއް ނުނިންމާނޭކަން އޭނާގެ ޟަމީރު ވެސް އެއްބަސްވިއެވެ. ކޮންމެ މީހަކު ކޮންމެ ވާހަކައެއް ދެއްކި ނަމަވެސް ހޭޒަލްގެ މައްޗަށް ޝަމާޢިލްއަށް އޮތް ޔަގީންކަން ދެން ބަދަލެއްނުވާނެއެވެ.\n"އެކަންޏެއްނޫން... އެތިބީ މަންމައާއި ބައްޕަ" ހޭޒަލް ދުރުގައި ހުރި އުނދޯއްޔަކަށް އިޝާރާތްކުރިއެވެ.\n"އަހަރެމެން ވެސް ހިނގާ ދަމާ... މިހާ ހެނދުނާ ރަފާ އެކަންޏެއް ހުރިހާކަމެއްނުވާނެ، ވީރާ ނޭނގެ ކޮޓަރިން ނުކުންނާނެކަމެއް" ޝަމާޢިލް ބުންޏެވެ. އޭނާއާއެކު މުހުސިނާ ޖޯލިން ތެދުވިއެވެ.\n"މަންމަމެން ހިނގާފަ ދާނެކަމެއްނެތް، އެހާ ކައިރިއެއްވެސް ނޫން މީ... މައިމަގަށް ނުކުންނަނިކޮށް ޓެކްސީއެއް ލިބިދާނެ" މުހުސިނާއާއި ޝަމާޢިލްއާއެކު ހިނގައިގަންނަމުން ހޭޒަލް ބުންޏެވެ.\nރިޒްވާނާއި ސާއިރާއާ ކުރިމަތިލާނޭ ގޮތެއް ޝަމާޢިލްއާއި މުހުސިނާއަކަށް ނޭނގުނެވެ. ހޭޒަލްއަކީ ޅީދަރިއަކަށް ވިޔަސް އެމީހުން ހޭޒަލްއާ މެދު ތަފާތުކުރުންތަކެއް ނުގެންގުޅެއެވެ. އެހެންވިޔަސް ލިއަމް ގާތުން ވަރިވުމާއެކު ހޭޒަލްގެ މުހިންމުކަން އެމީހުންނަށް ކުޑަވީއެވެ. އުންމީދުކުރި ފަދަ ގާތްކަމެއް ފެށުނީއްސުރެން އުފެދިފައި ނެތީމައެވެ. އެހެންވިޔަސް މިއަދު ހޭޒަލްގެ ގާތްކަން ހުރި ގޮތުން ލަދުވެތިކަމެއް މުހުސިނާއާއި ޝަމާޢިލްއަށް އިޙްސާސް ކުރެވޭ ކަހަލައެވެ. އެމީހުން އެދުމުން ހޭޒަލް ދެކޮޅެއް ނުހެދިވިއްޔާއެވެ. ލިއަމްއާ ގުޅުން ކެނޑިފައި ވިޔަސް އޭނާގެ މައިންބަފައިންނާމެދު ހޭޒަލް ކަންތައް އެކުރީ އިޙްތިރާމާއެކުއެވެ. ހިނިތުންވުމެއް ދޭއިރު އެ ހިނިތުންވުމުގައި އޮޅުވާލުމެއް ނެތެވެ.\nރިޒްވާނާއި ސާއިރާ ގާތަށް ދާން ނުކެރި ޝަމާޢިލްއާއި މުހުސިނާ މައިމަގަށް ނުކުތެވެ. އެމީހުންނާއެކު ހުރި ހޭޒަލް ޓެކްސީއެއް ހޯދަން އަވަސްވެލިއެވެ. ގުޅައިގެން ޓެކްސީއެއް ލިބޭތޯ ބަލަމުން މަގުމަތިން ދާ ޓެކްސީއަށް ވެސް އޭނާ އަތްނަގައެވެ. ބަސްހުއްޓިފައިވާ ބަޔަކުހެން ޝަމާޢިލްއާއި މުހުސިނާ ތިއްބެވެ. ހޭޒަލްއަށް ބަލާށެވެ.\nމެންދުރުފަހުގެ ވަގުތެވެ. ދުވާރު މަތިން ހިނގަމުން ހޭޒަލް އައީ އެކަންޏެވެ. ދެ ބުރިއަށް ނަގާފައި ހުރި ބުކްޝޮޕަށް ވަދެވަދެ ހުއްޓާ އަތްދަބަހުގެ ތެރެއިން ފޯނު ރިންގުވާން ފެށިއެވެ.\n"ހެލޯ!... ބިޒީތަ؟" ފޯނުން އިވުނީ ދާރިއަންގެ އަޑެވެ. ހޭޒަލް ބުކްޝޮޕަކަށް ވަދެ އުޅޭކަން ބުނެލުމުން ކޮންހިސާބެއްތޯ އެނގެން ދާރިއަން ބޭނުންވިއެވެ. އޭނާ ވެސް އޮފީހުން ބޭރުގައި އުޅޭކަން ބުނެލިއެވެ.\n"ހޭ!... ތިތާ ކައިރީ މިހުރެވުނީ... މަޑުކުރައްޗޭ..." ދާރިއަން ނިކަން އަވަހަށް ބުނެލިއެވެ. ހޭޒަލްއަށް އެއްޗެކޭ ނުބުނެވެނީސް އޭނާ ކޯލު ކަނޑާލައިފިއެވެ.\nސްކެޗް ފޮތްތައް ހުރި ހަރުގަނޑު ކައިރީ ހޭޒަލް މަޑުކޮށްލައިގެން ހުއްޓެވެ. އޭނާ ބޭނުންވާ އެއްޗެހި މަޑުމަޑުން އެއްކުރަމުން ދިޔައެވެ. އަވަސްއަރުވާލުމެއް ނެތެވެ. ދާރިއަން އަންނާނަމޭ ބުނީތީ އޭނާއަށް އިންތިޒާރުކުރާ ކަހަލައެވެ. އެއްހަރުގަޑު ކައިރިން އަނެއް ހަރުގަނޑު ކައިރިއަށް އޭނާ އައެވެ. ލޮލުގައި އަޅައިގަންނަ ކޮންމެ އެއްޗެއް ކައިރީ ހުއްޓި ބަލަމުންނެވެ.\n"ހޭޒަލް..." ކުރިމަތިން ވައި އަޑުން ފިރިހެނަކު ގޮވާލިއެވެ.\nހޭޒަލް އިސްއުފުލާލިއިރު ހަރުގަނޑުގެ އަނެއްފަރާތުގައި ހިނިތުންވެލައިގެން ހުރީ ދާރިއަންއެވެ. ހޭޒަލް އަތުކުރީ އޮތް ގަޑި ދައްކާލިއެވެ. ކައިރީގައޭ ހުރީ ދާރިއަން ބުންޏަސް އޭނާ ދޮގު ހެދީކަން ހޭޒަލްއަށް އެނގުނެވެ.\n"ލަސްވީތަ... ސޮރީ... އެހާ ދުރަކުނޫނޭ ހުރީ..." ދާރިއަން ބުނެލިއެވެ. އަދި އޭނާ ހަރުގަނޑު ވަށާލައި ހޭޒަލް ގާތަށް އައެވެ.\n"ގެއަށްތަ ދެން ދާނީ" ހޭޒަލް އަތުގައި ހުރި އެއްޗެހި ހިފައިގެން ފައިސާ ދައްކާ ކައުންޓަރާ ދިމާއަށް ހިނގައިގަތުމުން ދާރިއަން އަހާލިއެވެ.\n"އާން! ދެން ކޮންތަނެއް ދާން އޮންނާނީ... މަންމަ ގާތު ބުނިން، މިތަނަށް ވަދެލާފަ ގެއަށޭ އަންނާނީ" ހޭޒަލް ބުނެލިއެވެ.\n"ހިނގާ ކާންދާން... އަހަރެން އަދި ނުކަން، ވަރަށް ބަނޑުހައި" ދާރިއަން ދަޢުވަތު ދިނެވެ. އޭނާ އަތުކުރީ އޮތް ގަޑިއަށް ބަލާލިއެވެ.\n"މިގަޑީގަ... އަހަރެން ކައިފީމޭ، އިރުކޮޅަކުން އަސުރަށް ގޮވާނެ" ހޭޒަލް ބުނެލިއެވެ. ދާރިއަން އެ އުޅެނީ އޭނާއާއެކު ވަގުތު ހޭދަކޮށްލަން ބޭނުންވެގެންކަން ހޭޒަލް ނުދެނަހުއްޓެވެ.\n"އަސުރަށް ނިމޭނެ... ހިނގާބާ... ޕްލީޒް... ހޭޒަލް ނުކެޔަސް އަހަރެން ކަންދެން އިނދެވިދާނެއެއްނު" ދާރިއަން އާދޭހުގެ ގޮތަކަށް ބުނެލިއެވެ.\n"މަންމަ ގާތު ބުނެލާފަ ދެވޭނީ" ވަރަށް ވިސްނަން ހުރެފައި ހޭޒަލް ބުނެލިއެވެ. ދާރިއަންއަށް ހީނލެވުނެވެ. ގަތް ސާމާނުތައް އެޅި ކޮތަޅު ކައުންޓަރުގައި ހުރި ކުއްޖާ ދިއްކޮށްލުމުން އޭގައި ހިފީ ވެސް ދާރިއަންއެވެ.\nއެ ދެމީހުން ވާހަކަދައްކަމުން ބުކްޝޮޕުން ނުކުތެވެ. އެތަނާ ޖެހިގެން ހުރި ރެސްޓޯރެންޓު ކުރިމަތީ ދުވާރުން ފައިބާ ސައިކަލުތައް ކައިރީ ސިނގިރޭޓެއް ރޯކޮށްލައިގެން ތިން ފިރިހެނުން ތިއްބެވެ. އެމީހުންނަށް ހޭޒަލް ފެނުމުން އެއީ ކާކުކަން އެނގުނީއެވެ. ހޭޒަލްއަށް ހުއްޓުން އެރީ ރެސްޓޯރެންޓުން ނުކުމެގެން އެ ޒުވާނުންގެ ގާތަށް އައި ރަމީޒު ފެނުމުންނެވެ. އޭނާ ޖެހިލުންވިއެވެ. ހޭޒަލްއަށް އައި ބަދަލު ދާރިއަން ވަގުތުން ދެނެގަތެވެ. އޭނާއަށް ވެސް އެތަނުގައި ތިބި ޒުވާނުންނަށް ބަލާލެވުނެވެ.\n"ލިއަމްގެ ދޯ އެއީ..." އެމީހުންގެ ތެރެއިން މީހަކު ބުނެލިއެވެ.\n"ޒެއްލު!..." ރަމީޒު ގޮވާލިއެވެ. ހުއްޓިފައި ވެސް ހޭޒަލް ހިނގައިގަތީއެވެ.\n"ލިއަމް އެހެންނުނަނީ ހޭބަލިވެފަ... އޭނާއަށް ލިއަމްއަށްވުރެ ރަނގަޅުގޮތެއް ފެނިފަ އެހުރީ، އަންހެނުންގެ ވައްތަރޭ އެއީ" ޒުވާނެއްގެ އަޑު ބާރުވެލިއެވެ. އެވަގުތު ރަމީޒު އޭނާގެ ނަމުން ގޮވާލި އަޑު އިވުނެވެ. އަދި ހޭޒަލްއަށް އަނެއްކާ ވެސް އޭނާ ގޮވާލިއެވެ.\n"ކަލޭ ގޮވިޔަސް އަޑެއްނީވޭނެ... ރަމީޒު، ލިއަމްއަށް ފޮނުވާލަން ސަޅި މަންޒަރެކޭމީ، އޭނާއަށް ނުވިއެއްނު ކަމެއް... އޭނާއަށްވުރެ މާފައްކާ ކަންނޭނގެއެއްނު ގޮވައިގެން އެދާ ގޮލާ، އެހެންވެ އަމިއްލައަށް ވަރިވެގެން އެ އުޅެނީ" ފޮޓޯ ނެގި އަޑާއި އެމީހުން ދެއްކި ވާހަކަތަކުން ހޭޒަލްގެ ފިޔަވަޅު ހުއްޓުނެވެ. އެއީ ލިއަމްއާއެކު މަސައްކަތްކުރާ މީހުންކަން ހޭޒަލްއަށް ޔަގީންވެއެވެ. އެމީހުންގެ އަޚުލާޤީ މިންގަޑު ހުރި ގޮތް ހޭޒަލްއަށް ނަގައިގަންނަން ދައްޗެއްނުވިއެވެ.\n"ޒެލް..." ދާރިއަން ކަންބޮޑުވިއެވެ. އޭނާ ފަހަތަށް އެނބުރިލިއެވެ. އެ ޒުވާނުންނާ ކުރިމަތިލާށެވެ. އެހެންނަމަވެސް ހޭޒަލް އޭނާގެ މުލައްދަނޑީގައި ހިފަހައްޓާލީ ކުއްލިއަކަށެވެ. ފެންކަޅިވެފައިވާ ހޭޒަލްގެ ދެލޯ ދާރިއަން ދުށްޓެވެ. ދާރިއަންގެ މޭތެރޭ ހިތް ފިތިގެން ދިޔަ ކަހަލައެވެ. ހޭޒަލްގެ އުނަގަނޑުގައި ހިފާލުމާއެކު އޭނާ ކުރިއަށް ހިނގައިގަތެވެ. ދާރިއަންގެ ބާރުގައި ކުރިއަށް ދާ މީހަކު ފަދައިން ހޭޒަލް އައެވެ.\nޕާކުކޮށްފައި އޮތް ކާރާ ހަމައަށް އައިސް ކާރުގެ ދޮރުފަތް ހުޅުވާލުމާއެކު ހޭޒަލް ގާތު ކާރަށް އެރުމަށް ދާރިއަން ބުންޏެވެ. އިވުނު އަޑުތަކާމެދު ކަންބޮޑުވެފައި ހުރި ހޭޒަލްއަށް ހަދާނޭ ގޮތެއް ނޭނގުނެވެ. އޭނާގެ ދެކޮނޑުގައި ދާރިއަން ހިފަހައްޓާލިއެވެ. ސީޓުގައި ހޭޒަލްއަށް އިށީނދެވުނު ގޮތެއް އޭނާއަށް ނޭނގޭ ކަހަލައެވެ. އޭނާއަށް ދެން އެނގުނީ ދާރިއަން ކާރު ދުއްވާލި ކަމެވެ.\n"ސޮރީ..." ލިއަމްގެ އެކުވެރިން ދެއްކި ލަދުވެތި ވާހަކަތަކަށް ހޭޒަލް މަޢާފަށް އެދުނެވެ. އޭރު އޭނާގެ ކޯތާފަތް ތެމިއްޖެއެވެ. ދާރިއަންއަކީ އެމީހުން ހީކުރާ ފަދަ މުޑުދާރު މީހެއްނޫންކަން ހޭޒަލްއަށް އެނގެއެވެ. ދުއްވަމުން ދިޔަ ކާރު ހަމަހިމޭން ހިސާބަކަށް ދާރިއަން މަޑުކޮށްލިއެވެ. އަދި އޭނާ ހޭޒަލްއަށް ބަލާލިއެވެ.\n"މަޢާފަށް އެދެނީ ކީއްވެ؟ އެކަމުގައި ހޭޒަލްގެ ކުށެއްނެތް" ދާރިއަން މަޑުމަޑުން ބުނެލިއެވެ.\n"އެއީ... ލިއަމްގެ ފްރެންޑްސް... އަހަންނާއެކު ދާރިއަން ފެނުމުން... މީހުން ފާޑުފާޑު ވާހަކަދައްކާނެ" އިންތިހާއަށް ލަދުގަނެ ހިތުގައި ޖެހިފައި ހޭޒަލްވިއެވެ.\n"ހޭޒަލް!... އައި ޑޯންޓް މައިންޑް..." ދާރިއަންއަށް ހޭޒަލްއާ ގާތަށް ކުޑަކޮށް ގުދުވެލެވުނެވެ. އަދި ލޯތްބާއެކު ހޭޒަލްގެ ދަތްދޮޅިގައި ކަނާއަތުން ހިފާލައި އޭނާއާ ދިމާއަށް އަނބުރާލިއެވެ. ދެންފެނުނީ ދެއަތުން ހޭޒަލްގެ ކޯތާފަތް ދާރިއަން ފުހެދިންތަނެވެ.


Portugal ge Sata Airline in raajje ah dhathuruthah fashanee | MBS NEWS\nސަޓާ އެއާލައިންގެ މަތިންދާބޯޓުތަކެއް. އަންނަ ޖުލައި މަހު ސަޓާ އެއާއިން ރާއްޖެއަށް ދަތުރުފަށާނެ.\nޕޯޗުގަލްގެ ސަޓާ އެއާލައިނުން ރާއްޖެއަށް ދަތުރުތައް ފަށަނީ\n25 April 2021, 15:36\nޕޯޗުގަލްގެ ސަޓާ އެއާލައިނުން ރާއްޖެއަށް ދަތުރުތަށް ފަށަން ތައްޔާރުވެއްޖެ އެވެ.\nއެ އެއާލައިން ރާއްޖެ އަށް ޗާޓަރުކޮށް، އެޖެންޓުކަން ކުރަނީ އިން މޯލްޑިވްސް އެވެ.\nސަޓާ އެއާއިން ރާއްޖެއަށް ދަތުރުތަށް ފަށާނީ އަންނަ ޖުލައި މަހު އެވެ. ސާޓާ އެއާލައިން ފެށުމުގެ ގޮތުން ޕޯޗުގަލްގެ ވިޔަފާރިވެރިންނާއި އިންވެސްޓަރުން އަދި އެ ގައުމުގެ ބައެއް އިސް ފަރާތްތަކާއި މީޑިއާ ހިމެނޭ ޓީމެއް އަންނަ މަހުގެ 20 ވަނަ ދުވަހު ރާއްޖެ އަންނާނެ އެވެ. އެ ނައިޓުގައި ޕޯޗްގަލްގެ ބައެއް ޕްރޮޑަކްޓްތައް ވެސް ދައްކާލާނެ އެވެ.\nރާއްޖެއަށް ސަޓާ އެއާއިން ދަތުރުކުރަނީ ޕޯޗުގަލްގެ ރައީސްގެ އެއްބާރުލުމާއެކުގަ އެވެ. ސަޓާ އެއާލައިން ފެށުމާއެކު ޕޯޗުގަލް އިން އަންނަ ޓޫރިސްޓުން އިތުރުކޮށް، ރާއްޖެ އިސްތިހާރު ކުރަން ގިނަ ހަރަކާތް ތަކެއް ހިންގާނެ އެވެ.\nވިޔަފާރި ދަތުރުފަތުރު ޓޫރިޒަމް ޕޯޗުގަލް


Bologna Balikoh Juventus Lead Bodu Koffi - Vaguthu\nބޮލޯނިއާ ބަލިކޮށް ޔުވެންޓަސް ލީޑް ބޮޑުކޮށްފި\nއިޓާލިއަން ލީގުގައި ރޭ ބޮލޯނިއާ އަތުން މޮޅުވެ ޔުވެންޓަސް އިން ތާވަލުގެ އެއްވަނައިގައި ހަތަރު ޕޮއިންޓުގެ ލީޑެއް ނަގައިފިއެވެ.\nކޮވިޑް-19 ގެ ސަބަބުން ސީޒަން މެދުކެނޑާލާފައި އޮތުމަށްފަހު ލީގު އަލުން ފަށައިގެން ޔުވެންޓަސް ކުޅުނު ފުރަތަމަ މެޗުން ހޯދި މުހިއްމު މޮޅާ އެކު އެ ޓީމު އެއް ވަނައިގައި އޮތީ 27 މެޗުން 66 ޕޮއިންޓް ހޯދައިގެންނެވެ. ދެ ވަނައިގައި 26 މެޗުން 62 ޕޮއިންޓް ޕޮއިންޓް ހޯދައިގެން އޮތީ ލާޒިއޯއެވެ. ތިން ވަނައިގައި 26 މެޗުން 57 ޕޮއިންޓް ހޯދައިގެން އޮތީ އިންޓަ މިލާނެވެ.\nރޭ ބޮލޯނިއާއާ ދެކޮޅަށް ކުޅުނު މެޗުގައި ޔުވެންޓަސް އަށް ލީޑް ނަގައި ދިނީ 23 ވަނަ މިނެޓުގައި ޕެނަލްޓީއަކުން ކްރިސްޓިއާނޯ ރޮނާލްޑޯއެވެ. މިއީ އޭރިއާ ތެރެއިން ޔުވެންޓަސްގެ ޑިފެންޑަރު މެތިޖްސް ޑިލިޓް އަށް ބޮލޯނިއާގެ ކުޅިންތެރިޔަކު ކުރި ފައުލަކާ ގުޅިގެން ރެފްރީ ދިން ޕެނަލްޓީ އެކެވެ. ރޮނާލްޑޯގެ މި ގޯލަކީ އޭނާ ލީގުގައި ޖެހި 22 ވަނަ ގޯލެވެ.\nޔުވެންޓަސް އިން ލީޑް ފުޅާކުރީ 36 ވަނަ މިނެޓުގައި ޕައޮލޯ ޑިބާލާ ޖެހި ގޯލުންނެވެ. އޭގެ ފަހުން ދެވަނަ ހާފުގައި ރޮނާލްޑޯ ދެވަނަ ފަހަރަށް ބޮލޯނިއާގެ ގޯލް ފޫއަޅުވާލި ނަމަވެސް ރެފްރީ ނިންމީ އެއީ އޮފްސައިޑް ގޯލެއް ގޮތުގައެވެ. މި މެޗު ނިމެން ބާކީ މިނެޓް ކޮޅެއް އޮއްވާ ޔުވެންޓަސްގެ ފުބްލެކް ޑަނީލޯ އަށް ވަނީ ދެ ވަނަ ރީނދޫ ކާޑާއެކު ރަތް ކާޑެއް ދައްކައިފައެވެ.\nލީގުގައި ރޭ އޭސީ މިލާނުން ވަނީ ރަށުން ބޭރުގައި ލެއްޗޭގެ މައްޗަށް 4-1 އިން ކުރި ހޯދައިފައެވެ. މިލާން އޮތީ 39 ޕޮއިންޓާ އެކު ހަތް ވަނައިގައެވެ. ރެލިގޭޝަންގެ ބިރު ބޮޑުވެފައިވާ ލެއްޗޭ 17 ވަނައިގައި އޮތީ 25 ޕޮއިންޓާ އެކުއެވެ.\nއާސެނަލްގެ ހުށައެޅުން ގަބޫލު ނުކުރެވުމުން މޮޔަހީވޭ- ޗިއެލީނީ


Pogba alun kulhumaa baiverivumah keih madhu vefai – adduLIVE\nޕޮގްބާ ދަނޑަށް އައުމަށް ކެތްމަދުވެފައި\nApr 12, 2020, 09:11 އަހުމަދު ނަސޫހް\nމެންޗެސްޓާ ޔުނައިޓެޑްގެ ފްރާންސް މިޑްފީލްޑަރ ޕައުލް ޕޮގްބާއަށް މިސީޒަން ވަނީ އަނިޔާގެ ސަބަބުން އުނދަގޫ ސީޒަނަކަށް ވެފައެވެ.\nސީޒަނުގެ ކުރީކޮޅު ލިބުނު އަނިޔާއަކުން ފަރުވާ ހޯދުމަށް ފަހު ޕޮގްބާ ޑިސެމްބަރު މަހު އެނބުރި އައުމަށް ފަހު ދަނޑުމަތިން ފެނުނީ އެންމެ ދެ މެޗެއްގައެވެ. އެއަށް ފަހު އަނެއްކާވެސް އަނިޔާވެ، ސާޖަރީ އެއް ހަދަން މަޖުބޫރުވިއެވެ.\nޕޮގްބާއަށް އެންމެ ފުރަތަމަ އަނިޔާ ލިބުނީ އޮގަސްޓު މަހު ސަދަމްޓަނާ ދެކޮޅަށް ކުޅުނު މެޗުގައެވެ. ނަމަވެސް އަނިޔާއާއެކު ވެސް ޕޮގްބާ އައީ ކުޅެމުންނެވެ. ކަށީގައި ރެނދެއް ލާފައިހުރިކަން ޕޮގްބާއަށް އެނގުނީ ފަހުންނެވެ.\nޕްލާސްޓަރު އަޅައިގެން ތިން މަސް ދުވަހު ކުޅުމާ ދުރުގައި ހުރުމަށް ފަހު ޑިސެމްބަރު މަހު އެނބުރި އައިސް ނިއުކާސަލް އަދި ވަޓްފޯޑް މެޗަށް ފަހު އަނެއްކާވެސް ފަޔަށް އަނިޔާވެ ޑޮކްޓަރުން ވަނީ ސާޖަރީ ނޫން އިތުރު ގޮތެއް ނެތް ކަމަށް ބުނެ ސާޖަރީއެއް ކޮށްފައެވެ.\nޔުނައިޓެޑް ޕޮޑްކާސްޓަށް ވާހަކަ ދައްކަމުން ޕޮގްބާ ބުނެފައިވަނީ އޭނާ މިހާރު ހުރީ މުޅިން ރަނގަޅު ވެފައި ކަމަށާއި ކުޅެން މިހާރު ހުރީ ކެތް މަދުވެފައި ކަމަށެވެ.\nޕްރިމިއާ ލީގުގެ އިތުރުން ޔޫރަޕުގެ ބޮޑު ހުރިހާ ލީގެއް ވަނީ ކޮވިޑް-19 ފެތުރެމުންދާތީ މެދު ކަނޑާލާފައެވެ. ލީގު އަލުން ފެށޭނެ ދުވަހެއް އިދާރާތަކަށް އަދި ހާމަކުރަން ދަތިއެވެ.


SunOnline: Miadhu 39 meehaku positive ve, jumla 1313 ah araifi\nމިއަދު 39 މީހަކު ޕޮޒިޓިވްވެ، ޖުމްލަ 1313 އަށް އަރައިފި\n23 May 2020, 21:46\nކޮވިޑް 19 އަށް މިއަދު 39 މީހަކު ޕޮސިޓިވްވެ، ބައްޔަށް ޕޮޒިޓިވްވީ މީހުންގެ ޖުމްލަ 1313 އަށް އަރައިފި އެވެ.\nހެލެތް ޕްރޮޓެކްޝަން އެޖެންސީ (އެޗްޕީއޭ) އިން ބުނީ މިއަދު ކޮވިޑް ރޯގާއަށް ޕޮސިޓިވްވީ މީހުންގެ ތެރޭގައި ހިމެނެނީ 16 ދިވެހިންނާއި 23 ބިދޭސީން ކަމަށެވެ. އޭގެ ތެރޭގައި ހިމެނެނީ، ބަންގަލަދޭޝްގެ 15 މީހަކާއި އިންޑިއާގެ ހަތް މީހެއް އަދި ސްރީލަންކާގެ މީހެކެވެ.\nމިއަދު މިހާތަނަށް 39 ކޭސް ފެނުނު އިރު، އިއްޔެ ފެނުނު ކޭސްތަކުގައި އަދަދަކީ، 59 އެވެ.\nރޭ އެންއޯއީސީ އިން ބޭއްވި ނޫސްވެރިންގެ ބައްދަލުވުމުގައި އެޗްޕީއޭގެ ޑރ. އިބްރާޙިމް އަފްޒަލް ވިދާޅުވީ، މިހާރު ރާއްޖެއިން ފެންނަ ކޭސްތަކުގެ އަދަދު ވަނީ 30-50 އާ ދެމެދު ހިފެހެއްޓިފައިކަމަށެވެ.\nމި މަހުގެ 31 ވަނަ ދުވަހު ރާއްޖެ ކޮވިޑް19 ސާޖަކަށް ދާނެ ކަމަށް ވަނީ އަންދާޒާކޮށްފައެވެ. އަދި އެދުވަހު ރާއްޖޭގައި ވައިރަހަށް ޕޮޒިޓިވް 6000 އަށް ވުރެ ގިނަ މީހުން ތިބޭނެ ކަމަށާއި، ހޮސްޕިޓަލްތަކަށް ބާރުބޮޑުވާނެ ކަމަށް ވެސް ވަނީ އަންދާޒާކޮށްފައެވެ.\nނަމަވެސް އާންމުންގެ އެއްބާރުލުން ލިބި، މިހާރު އަޅާފައިވާ ފިޔަވަޅުތައް ރަނގަޅަށް ތަންފީޒުވަމުން ދާނަމަ، ފެންނަ ކޭސްތައް މަދުވާނަމަ، މާލެ ސަރަހައްދުގައި މިހާރު އޮތް ފުރަބަންދުގެ މުއްދަތު ހަމަވުމުން، ލުއިތަކެއް ދިނުމަށް ސަރުކާރުން ވަނީ ނިންމާފައެވެ. ފުރަބަންދުގެ މުއްދަތު ހަމަވާނީ މިމަހު 28 ވަނަ ދުވަހުއެވެ.\nރާއްޖެއިން ކޮވިޑް19 އަށް ޕޮޒިޓިވް މީހުންގެ އަދަދު 1،313 އަށް އަރާފައިވާއިރު، 104 މީހަކު ވަނީ ބަލިން މުޅިން ރަނގަޅުވެފައެވެ. އަދި ހަތަރު މީހަކު ވަނީ ބަލީގައިި މަރުވެފައެވެ.\nބޮޑެތި ބަލިތަކަށް ފަރުވާ ހޯދާ 54 މީހުން ޕޮޒިޓިވްވެފައިވޭ\nޕޮޒިޓިވްވި މީހުންގެ ތެރޭގައި ކްލަސްޓާއަކާ ނުގުޅޭ 87 މީހުން


Maadhamaa Rayyithunge Majilis Fashany - Vaguthu\nމާދަމާ ރައްޔަތުންގެ މަޖިލީސް ފަށަނީ\nމާދަމާ ރައްޔަތުންގެ މަޖިލީހުގެ ފުރަތަމަ ދައުރުގެ ދެވަނަ ޖަލްސާ ބާއްވަން ތާވަލްކޮށްފިއެވެ. މިއަހަރަށް މަޖިލިސް ހުޅުވައި ފުރަތަމަ ދައުރުގެ ފުރަތަމަ ޖަލްސާ ބާއްވާފައިވަނީ މިދިޔަ ބުދަ ދުވަހުގެ ރޭގަ ވެ. އެ ޖަލްސާގައި ރައީސް އަބްދުﷲ ޔާމީން ވަނީ ރިޔާސީ ބަޔާން އިއްވަވާފަ އެވެ.\nމާދަމާގެ ޖަލްސާއަށް ދެ ކަމެއްވަނީ އެޖެންޑާ ކޮށްފައެވެ. ފުރަތަމަމަކީ އެންއައިސީގެ މެންބަރު ކަމަށް ރައީސުލްޖުމްހޫރިއްޔާ ފޮޮޮނުއްވާފައިވާ ނަންފުޅުތައް ދިރާސާ ކުރުމަށްފަހު ގޮތެއް ނިންމަވައި އެ މައްސަލައާ ގުޅޭ ކޮމިޓީއަށް ނަންތައް ދިރާސާ ކުރަން ފޮނުވުމެވެ.\nއަދި މާދަމާގެ ޖަލްސާގައި، ޖަޕާންގެ ސަފީރު ކަމަށް އައްޔަން ކުރެއްވުމަށް ރައީސް ޔާމީިން ފޮނުވާފައިވާ ނަންފުޅު ދިރާސާ ކުރުމަށްފަހު އެކަމާ ގުޅޭ ކޮމިޓީއަށް މައްސަލަ ފޮނުވުން ވެސް އެޖެންޑާ ކޮށްފައި ވެއެވެ. އެގޮތުން ޖަޕާންގެ ސަފީރު ކަމަށް އައްޔަން ކުރުމަށް މަޖިލީހަށް ހުށަހަޅާފައިވަނީ، މ. ފޭމަންްސް، އިބްރާހިމް އުވައިސްގެ ނަންފުޅެވެ.\nމި އަހަރުގެ ފުރަތަމަ ދައުރުގެ ފުރަތަމަ ޖަލްސާ ބޭއްވުމަށް ފުރަތަމަ އެޖެންޑާ ކޮށްފައިވަނީ މި މަހުގެ ފުރަތަމަ ހަފްތާގެ ތެރޭގަ އެވެ. ނަމަވެސް ސަލާމަތީ ސަބަބުތަކަށްޓަކައި މަޖިލީހުގެ މަޖިލީހުގެ ރައީސް އޭރު ވަނީ ޖަލްސާ ކެންސަލް ކޮށްފަ އެވެ.\nފެބުރުއަރީ 25, 2018 12:43


Karanteen kuri Cruise Liner gai thibi America meehun gendhanee | Mihaaru\nކްރޫޒް ލައިނާގައި ތިބި އެމެރިކާ މީހުން ބަސްތަކުގައި އެއާޕޯޓަށް ގެންދަނީ. --ފޮޓޯ:އޭއެފްޕީ\nކަރަންޓީންކުރި ކްރޫޒް ލައިނާގައި ތިބި އެމެރިކާ މީހުން ގެންދަނީ\n17 ފެބުރުއަރީ 2020 - 12:06\nއެމެރިކާ ސަރުކާރުން ޗާޓަރުކޮށްފައިވާ މަތިންދާ ޓޯކިޔޯގެ ހަނެޑާ އެއާޕޯޓުން ނައްޓާލީ މިއަދުގެ ހެނދުނުގެ ވަގުތެއްގައި ކަމަށް ކިއީޑޯ ނިއުސް އެޖެންސީން ބުންޏެވެ.\nކޮރޯނާވައިރަހަށް ޕޮޒިޓިވް މީހުން ފެންނަން ފެށުމުން މި މަހު3ވަނަ ދުވަހުން ފެށިގެން ކަރަންޓީންކޮށްފައި އޮތް ކްރޫޒް ލައިނާގައި ތިބި އެމެރިކާގެ ޓޫރިސްޓުންގެ އަދަދު 400 އަށް ވުރެ ގިނަ އެވެ. އޭގެ ތެރޭން އެމެރިކާގެ 40 މީހުންނަށް ވަނީ ކޮރޯނާވައިރަސް އަރައިފަ އެވެ. އަދި އެ މީހުންނަށް ޖަޕާނުގައި ފަރުވާ ދިނުމަށް ވަނީ ނިންމައިފަ އެވެ.\nކްރޫޒް ލައިނާގައި ތިބި އެމެރިކާ ޕަސިންޖަރުން ޓޯކިޔޯގެ ހަނެޑާ އެއާޕޯޓަށް ގެންދަނީ. --ފޮޓޯ:އޭއެފްޕީ\nޖަޕާނުގެ ޔޮކޮހާމާ ބަނދަރުގައި ކަރަންޓީންކޮށްފައި އޮތް ޑައިމަންޑް ޕްރިންސަސްގައި 3،700 ޕަސިންޖަރުންނާއި ކްރޫން އެބަތިއްބެވެ. ކްރޫޒް ލައިނާ ކަރަންޓީން ކުރީ އެ ބޯޓުން ފޭބި ހޮން ކޮންގް މީހަކު ވައިރަހަށް ޕޮޒިޓިވްވުމުންނެވެ. ޗައިނާ އިން ބޭރުން، ކޮރޯނާވައިރަހަށް ޕޮޒިޓިވްވި އެންމެ ގިނަ މީހުން ތިބީ ވެސް އެ ކްރޫޒް ލައިނާގަ އެވެ. އިއްޔެ އެކަނި ވެސް ވަނީ ކްރޫޒް ލައިނާގެ 70 މީހަކު ވައިރަހަށް ޕޮޒިޓިވްވެފަ އެވެ. މިހާތަނަށް ކްރޫޒް ލައިނާގެ 355 މީހަކަށް ވައިރަސް ވަނީ އަރައިފަ އެވެ.\nއެމެރިކާ އަށް ގެންދާ މީހުން ވެސް 14 ދުވަހަށް ކަރަންޓީން ކުރާނެ އެވެ.\nޗައިނާގައި ކޮރޯނާވައިރަސް ޖެހޭ މީހުންގެ އަދަދު ދަށަށްދާން ފަށާފައިވާ ކަމަށް އޮފިޝަލުން ވަނީ ބުނެފަ އެވެ. ވައިރަސް އެރި ކަމަށް އިއްޔެ ރިޕޯޓްކޮށްފައި ވަނީ 2،048 މީހުންނަށެވެ. އިއްޔެ މަރުވެފައި ވަނީ 100 މީހުންނެވެ. އޭގެ ކުރީ ދުވަހު ވަނީ 139 މީހުން މަރުވެފަ އެވެ.\nއިތުރު ލިޔުންތައް ޖަޕާން ޗައިނާ އެމެރިކާ\nމި ދެ އަހަރު އިގްތިސާދު ދަށްވާނެ: ވޯލްޑް ބޭންކް


ހިމަބިހި - އެތައް ފުރާނައެއްގެ ނިމުން | Jazeera\tހިމަބިހި - އެތައް ފުރާނައެއްގެ ނިމުން - Jazeera\nހިމަބިހި - އެތައް ފުރާނައެއްގެ ނިމުން\nޙުސެއިން ޝާހް December 25, 2018 42 views0\nސިއްހީ ގޮތުން ކުރިއަރާފައިވާ މިޒަމާނަކީ އުފަން ވުމާއިއެކު ތުއްތުދަރިފުޅަށް ދެވޭ ވެކްސިން ތަކުގެ މުހިންމު ކަމާއިމެދު ހޭލުންތެރި ޒަމާނެކެވެ. ނުރައްކާތެރި އެތައް ބައްޔަކުން ދިފާއުވުމަށް ދެވޭ ވެކްސިން ތަކަކީ މިހާރު މިދެކޭ ސިއްހީ ދުޅަހެޔޮކަމުގެ އަސްލެވެ.\nހިމަބިހީގެ ވަބާ ރާއްޖޭގައި ފެތުރިގަތީ ޑަކުޓަރީ ބޭސްވެރިކަމުގެ ތަދު ދުވަސްވަރެއްގައެވެ. މި ބައްޔަކީ ފަސޭހަ ކަމާއިއެކު އެކަކު ގައިން އަނެކާގެ ގަޔަށް ފެތުރޭ ބައްޔެކެވެ. ގަދަ ހުމާއިއެކު ފެތުރޭ މިބަލި ޖެހުމުން ގައިގެ ހަމުގައި ގިނަ އަދަދަކަށް ބިހިތަކެއް ނަގާ ބައްޔެކެވެ. އާންމުގޮތެއްގައި މިބަލި ޖެހެނީ ކުޑަކުދިންނަށެވެ.\nއެއީ 1980ގެ އަހަރުތަކެވެ. ކުއްޖަކަށްފަހު ކުއްޖެއް މަރުވަމުން ދިޔައީ ފަރުވާ ލިބުމުގެ ދަތިކަމާއި އެކުގައެވެ. ލޮލުގެ ކުރިމަތީ ތުއްތު ޅަދަރިން ނިމިދިޔައީ ކުރާނެ ކަމެއްނެތް ހާލު ރޯލަރޯލާ ތިއްބައެވެ. ރޭ ދުވާ ނިމިދިޔައިރު ދެކުދިން ތިންކުދިން ރަށްރަށުން މަރުވަމުން ދިޔަ މަންޒަރު ދެކެން ހިތް ފަޅައިގެންދާހާވިއެވެ. ރަށުތެރެއަށް ވެރިވެފައިވާ ބިރުވެރިކަމާ ނުރައްކާތެރި ބަލިމަޑުކަމުން ސަލާމަތްވޭތޯ ނުވިސްނުމުގައި ނަމަވެސް އޭރު ދަމުހިގައި އެމީހަކަށް ހަދަން އެގުނު ފަންޑިތައެއްހަދާ މަތުރަމުން ދިޔައެވެ. އެހެން ނަމަވެސް ހާލަތު ދިޔައީ ހައްތަހާ ގޯސްވަމުން ކަމަށް އެކަން ތަހައްމަލުކުރި އާއިލާތަކުން ސިފަކުރެއެވެ.\n" ހަތަރު ދަރިން އޭރު ތިބޭނީ. އެކުދިން އެ ބަލިން ދުރުކުރެވޭތޯ ގެއިން ނިކުތަ ނުދީ ހިފެހެއްޓޭތޯ ބެލީ. އެކަމަކު ކުޑަކުއްޖާއަށް ޖެހިއްޖެ.2އަހަރު އޭރު. ކުރެވެން އޮތްހާ ކަމެއް ކުރިން އެކުއްޖާ ސަލާމަތް ކުރެވޭތޯ. އެކަމަކު ސަލާމަތެއް ނުކުރެވުނު. އެކުއްޖާ ވަޅުލާފަ ގެއަށް އާދެވުނު އިރު9އަހަރު ކުއްޖާ އަށްވެސް ހުރީ ޖެހިފަ."\nމިއީ އެދުވަހު މަޔަކު ކުރި ހިތްދަތި ތަޖުރިބާއެވެ. މިއަދު އަސަރެއް ނެތި އެވާހަކަ ކިޔައިދިން ނަމަވެސް އެދުވަހު އެ މައިލަގޮޑިއަށް ހާދަހާވާ އަސަރެއް ކުރާނެއެވެ. އެހިތި ތަޖުރިބާ ނުކުރާ ދެމަފިރިއެއް އެދުވަހު ރަށުގައި މަދެވެ.\n"އަހަރެންގެ ދެކުދިންނަށް އެކުގަ ޖެހުނީ. އެއްކުއްޖަކު ނިޔާވީ ހެދުނު. އަނެއް ކުއްޖާ އެރޭ. ފަސް ކުދިން މަރުވި އެދުވަހު" އެހެން މަންމަ އަކު ކިޔައިދިނެވެ. ތިމާގެ ލޮލުގެ ނޫރު ފަދަ ދަރިންކޮޅު އަތުން ބީވެދާން އެދޭނީ ކާކު ހެއްޔެވެ. ފަރުވާއަކަށް އެދި ދުއާ ކުރަމުން ދަރިންކޮޅު އަތްމައްޗަށް ލައިގެން ރެއާއި ދުވާ ކެއުމެއް ބުއިމެއްނެތި އެދުވަސްވަރު އުޅުން މަޖުބޫރުވި ނިކަމެތި ހާލު ހިތުން ފިލާ ދިޔަ އެކަކުވެސް ނެތެވެ.\n"އެއްމެ އަންހެން ކުއްޖެއް އަހަރެންނަށް ލިބުނީ. ދެން ތިބީ4ފިރިހެން ކުދިން. ކުދިންކޮޅު ފޮރުވައިގެން އުޅެނިކޮށް އަންހެން ކުއްޖާއަށް އެބަލި ޖެހުނީ. އޭރު2އަހަރު ކުއްޖާއަށް ވާނީ. އަތްމަތީ ބާއްވައިގެން އުޅެއުޅެ ހުއްޓާ ހިގައްޖެ ނިމިގެން. އެނޫން އަންހެން ކުއްޖަކު މިއަދާ ހަމައަށްވެސް ނުލިބޭ" އެދުވަސް ހަދާންވެ ދެރަވެފައިހުރެ އެހެން މަޔަކު ކިޔައިދިނެވެ.\nމިފަދަ ބަލިތަކުން އަރައިގަތުމަށް ބުރަ މަސައްކަތްތަކެއް އެއިރު ސަރުކާރުގެ އެހީ އާއިއެކު އަމަލީގޮތުން ކޮށްދެއްވި އެއްބަޔަކީ، އެބައެއްގެ މަސައްކަތް ތަކަކަށްޓަކައި ފަހުރުވެރިވުން ހައްގުވާ ހެލްތު ވޯކަރުންގެ މިންނެތް މަސައްކަތެވެ. ދަތި އުނދަގޫ ހާލުގައި އެއްރަށުން އަނެއްރަށަށް ދަތުރުކުރައްވާ ފަރުވާ ދިނުމާއި އެކު މުޖުތަމައު ހޭލުންތެރި ކުރެއްވުމުގެ ޒިންމާ ނެންގެވީ ވާޖިބެއް ކަމުގައި ދެކިގެންނެވެ.\nﷲ ސުބްހާނަހު ވަތައާލާގެ ހެޔޮ ރަހްމަތާއި، ހެޔޮ މަގުސަދެއްގައި ބަޔަކު ކޮށްދެއްވި މިންނަތް މަސައްކަތުގެ ސަބަބެއް ކަމުގައިވީ މިރާއްޖެއިން ހިމަބިހި، ހޯއްގޮއްވާ ކެއްސުން، ކޮލެރާ، ޖުޒާމްބަލި، ރުބެއްލާ، މެލޭރިއާ، ފައިލޭރިއާ، ކަރު ފޮޅުފަދަ ނުރައްކާތެރި އެތައް ބައްޔަކުން މިމުޖުތަމައު މިންޖުވުމެވެ. ހަގީގަތުގައިވެސް ހެލްތް ވޯކަރުންނަކީ އެބައެއްގެ ފުރިހަމަ ގާބިލްކަން ދިވެހި ވަތަނަށް ދައްކުވައިދިން ނަމޫނާ، ޝަރަފުވެރި ތާޖުގެ ހައްގުވެރީންނެވެ.


މިއީ ފާއިތުވި 10 އަހަރުގެ ތެރޭ ރޭންޖާސްއިން ލީގު ހޯދި ފުރަތަމަ ފަހަރު\nލީގުގައި މިހާތަނަށް ކުޅުނު އެއްވެސް މެޗަކުން ރޭންޖާސް ބަލިވެފައެއް ނުވޭ\n8 މާރޗް 2021 | ހޯމަ 00:04\nރޭންޖާސް ޓީމުގެ ކުޅުންތެރިން އުފާފާޅުކުރަނިކޮށް\nސްކޮޓްލެންޑް ލީގު (ސްކޮޓިޝް ޕްރިމިއާޝިޕް) ގެ ޗެމްޕިއަންކަން ސްޓީވެން ޖެރާޑް އިރުޝާދުދެމުން އަންނަ ރޭންޖާސްއިން ކަށަވަރުކޮށްފިއެވެ.\nރޭންޖާސްއިން ލީގު ޗެމްޕިއަންކަން ކަށަވަރުކުރީ ބާކީ ހަ މެޗު އޮއްވައި، ހޮނިހިރު ދުވަހުގެރޭ ސެއިންޓް މިރެން އަތުން 3-0 ގެ ނަތީޖާއަކުން މޮޅުވެގެންނެވެ. މިއީ ފާއިތުވި 10 އަހަރުގެ ތެރޭ ރޭންޖާސްއިން ލީގު ޗެމްޕިއަންކަން ހޯދި ފުރަތަމަ ފަހަރެވެ.\nމި ސީޒަނުގެ ލީގު ޗެމްޕިއަންކަން ރޭންޖާސްއިން ކަށަވަރުކުރިއިރު، މި ސީޒަނުގައި ޖެރާޑުގެ ކޯޗުކަމުގައި ރޭންޖާސް އޮތީ ތަފާތު ފޯމެއްގައެވެ. އެގޮތުން ލީގުގައި މިހާތަނަށް ރޭންޖާސްއިން 32 މެޗު ކުޅެފައިވާއިރު، އެ ޓީމު އެއްވެސް މެޗަކުން ބަލިވެފައެއް ނުވެއެވެ. އެގޮތުން 28 މެޗުން ރޭންޖާސް މޮޅުވިއިރު، އަނެއް ހަތަރު މެޗު ނިމުނީ އެއްވަރުވެގެންނެވެ. މީގެ އިތުރުން މި ސީޒަނުގެ ލީގުގައި ރޭންޖާސްއިން 77 ލަނޑު ޖަހާފައިވާއިރު، އެ ޓީމު ކޮޅަށް ވަދެފައިވަނީ އެންމެ ނުވަ ލަނޑެވެ.\nސްކޮޓްލެންޑް ލީގު ރޭންޖާސްއިން ކާމިޔާބުކުރިއިރު، މިއީ ކޯޗިންގ ކެރިއަރުގައި ލިވަޕޫލުގެ ލެޖެންޑް ޖެރާޑުގެ ފުރަތަމަ ކާމިޔާބީއެވެ. އުމުރުން 40 އަހަރުގެ ޖެރާޑް 2016 ވަނަ އަހަރު ފުޓްބޯޅަ ކުޅުން ހުއްޓާލިއިރު، އޭނާ ކޯޗިންގ ކެރިއަރު ފެށީ ލިވަޕޫލުގެ ޔޫތު ޓީމުންނެވެ. އަދި އެއަށްފަހު ރޭންޖާސްއާ ހަވާލުވީ 2018 ވަނަ އަހަރުގެ އޭޕްރީލް މަހުގައެވެ.\nމި ސީޒަނުގައި ޖެރާޑާއެކު ރޭންޖާސްއިން ރަނގަޅު ނަތީޖާތަކެއް ނެރެމުން އަންނައިރު، މި ސީޒަނުގެ ޔުއެފާ ޔޫރޮޕާ ލީގުގެ މެޗަކުންވެސް ރޭންޖާސް ބަލިވެފައެއް ނުވެއެވެ. އެއާއެކު އެ ޓީމު ވަނީ ޔޫރޮޕާ ލީގުގެ ގަދަ 16 އިންވެސް ޖާގައެއް ހޯދާފައެވެ.\nސްކޮޓްލެންޑް ލީގު ރޭންޖާސް ސްޓީވެން ޖެރާޑް


Hulhumalè Hospital ge Doctor akaai ithuru dhe kudhin himabissah positive!\nހުޅުމާލޭ ހޮސްޕިޓަލްގެ ޑޮކްޓަރަކާއި އިތުރު ދެ ކުއްޖަކު ހިމަބިއްސަށް ޕޮޒިޓިވް!\nހުޅުމާލޭ ހޮސްޕިޓަލްގައި މަސައްކަތްކުރައްވާ ޑޮކްޓަރަކު ހިމަބިއްސަށް ޕޮޒިޓިވްވެފައިވާކަމަށް މައުލޫމާތު ލިބިއްޖެއެވެ.\nއޮންލައިން ނޫސް "ސަން" އިން ރިޕޯޓްކުރާ ގޮތުގައި ހުޅުމާލޭ ހޮސްޕިޓަލްގައި މަސައްކަތްކުރާ ޑޮކްޓަރަކު ހިމަބިިހި ނުވަތަ މީސްލްސްއަށް ޕޮޒިޓިވްވެފައިވާކަން އެ ނޫހަށް ވަނީ ކަށަވަރުވެފައެވެ. މިއީ އެ ހޮސްޕިޓަލްގައި މަސައްކަތްކުރާ 30 އަހަރުގެ ދިވެހި ޑޮކްޓަރެކެވެ.\nމިއާއި އެކު މިއީ މިއަހަރުގެ މިހާތަނަށް ހިމަބިއްސަށް ޔަގީންވި ތިންވަނަ ފަރާތްކަން ފާހަގަކޮށްލެވެއެވެ. މިފަރާތުގެ އިތުރުން ޕޮޒިޓިވްވެފައިވަނީ ތިން އަހަރާއި 17އަހަރުގެ ދެ ކުދިންނެވެ.\nފާހަގަކޮށްލެވޭ ގޮތުގައި ހުޅުމާލޭ ހޮސްޕިޓަލަކީ ހިމަބިހި ޖެހުނު ކުޑަކުއްޖާ ހިމަބިހި ޖެހިފައިވާ މުއްދަތުގެ ތެރޭގައި ޒިޔާރަތްކުރި ތަނެކެވެ.\nހިމަބިއްސަކީ ވައިގެ ޒަރިއްޔާއިން ފެތުރޭ ބައްޔެއްކަމުން ތިރީގައިވާ ތަންތަނަށް އެވަގުތުތަކުގައި ދިޔަ ފަރާތްތަކުގެ ތެރެއިން ދެ ޑޯޒް ފުރިހަމަ ނުވާ ފަރާތްތަކަށް މީސްލްސް ޖެހުމުގެ ފުރުސަތު ބޮޑުކަމަށް އެޗްޕީއޭއިން ވަނީ ބުނެފައެވެ.\n4 ޖެނުއަރީ 2020، ރޭގަނޑުން އަށަކުން 11އަށް ހުޅުމާލޭ ހޮސްޕިޓަލް\n5 ޖެނުއަރީ 2020، ހަވީރު ފަހަކުން ރޭގަނޑު ނުވަޔަކަށް ހުޅުމާާލެ ހޮސްޕިޓަލް\n6 ޖެނުއަރީ 2020، ރޭގަނޑު ހަތަކުން ދިހަޔަކަށް ސެނަހިޔަ ހޮސްޕިޓަލް\n7 ޖެނުއަރީ 2020، ރޭގަނޑު ހަަތަކުން ދަންވަރު ދޭކަށް ހުޅުމާލެ ހޮސްޕިޓަލް\n8 ޖެނުއަރީ 2020، ހެނދުނު 11:30 އިން މެންދުރު 1:30އަށް ޓްރީޓޮޕް ހޮސްޕިޓަލް\n1-9 ޖެނުއަރީ 2020ގެ ހަވީރުގެ ވަގުުތުތަކުގައި ހުޅުމާލޭ ސެންޓްރަލް ޕާކާއި އެ ސަރަހައްދުގެ ކެފޭތައް\nމަތީގައި ބަޔާންކުރެވިފައިވާ ތަންތަނުގައި އެވަގުުުތު ތިބި ފަރާތްތަކުގެ ތެރެއިން މީސްލްސް ވެކްސިންގެ ދެ ޑޯޒް ފުރިހަމަ ނުކުރާ ފަރާތްތަކުން ވެކްސިން ދޭ މަރުކަޒަކަށް ގޮސް ވެކްސިން ޑޯޒްތައް ފުރިހަމަ ކުރުމަށާއި، 21 ދުވަހުގެ ތެރޭގައި ހުންއައުމާއި ހަމުގައި ބިހި ނަގައިފިނަމަ ލަސްނުކޮށް ސިއްހީ ފަރުވާ ހޯދުމަށް އެޗްޕީއޭއިން ވަނީ އެދިފައެވެ.\nބަލަގަ.އެ ޑޮކްޓަރ އަށް ޖެހެންވީ ކީއްވެ. ގައިމު ހުންނާނީ ވެކްސިން ޖަހާފަ އެއްނު. ޢެހެންވީމާ ވެކްސިން ޖެހިޔަސް ނުޖެހިޔަސް ހަމަ ބަލި ޖެހެއެއްނު.\nދެން އެކުއްޖާ ސެނެހިޔާއައް ދިޔަ ވެހިކަލެއްގައިނަމަ އެ ވެހިކަލެއްވެސް\nކީއްވެ މިޙަބަރުގަ ނުލިއުނީ މިހާރު ހިމަބިހި ޖެހިގެން އުޅޭ ޑޮކްޓަރާއި 17 އަހަރުގެ ކުއްޖާ ހުރީ ވެކްސިން ޖަހާފައޭ ، އެެެހެން ނަމަވެސް ހިމަބިހި ޖެހިއްޖެޔޭ..؟ ހަމަ ވެކްސިން ނުޖަހާ ހުރީމަ އެވާހަކަ ފާހަގަ ކުރެވެންޔާ ވެކްސިން ޖަހާފަ ހުރެ ބައްޔެއް ޖެހުނީމަވެސް އެވާހަކަވެސް ބުނަންޖެހޭނެދޯ...!!!\nޢަދިވެސް ވެކްސިން ނުޖަހަާ ވޭތޯ ބަލާތި.


Havodda Amari resort mi mahuge 14 vana dhuvahu hulhuvanee\nހަވޮއްޑާ އަމާރީ ރިސޯޓް މިމަހުގެ 14 ގައި ހުޅުވަނީ\nހަވޮއްޑާ އަމާރީ ރޮސޯޓްގެ މަންޒަރެއް\nސްރީލަންކާގެ ސަންކެން އޯވަސީސް ކޮންސްޓްރަކްޝަން ޕްރައިވެޓް ލިމިޓެޑުން ގދ. އަތޮޅުގައި ހަދާ ހަވޮއްޑާ އަމާރީ ރިސޯޓް މިމަހުގެ 14 ވަނަ ދުވަހު ހުޅުވާނެ ކަމަށް އެ ކުންފުނިން ބުނެފި އެވެ.\nހަވޮއްޑާ އަމާރީ ރިސޯޓަކީ ސަންކެން އޯވަސީސްއިން ބޭރު ގައުމެއްގައި ހިންގާ އެންމެ ފުރަތަމަ ރިސޯޓް މަޝްރޫއެވެ. އެ ރިސޯޓް އެޅުމަށް އެ ކުންފުނިން 50 މިލިއަން ޑޮލަރު ހަރަދުކޮށްފައިވެ އެވެ. 58 ވޯޓާ ވިލާއާއި 60 ބީޗް ވިލާ ހިމަނައިގެން ބިނާކޮށްފައިވާ އެ ރިސޯޓް ވެފައިވަނީ ރާއްޖޭގައި މިހާތަނަށް އެންމެ ކުރު މުއްދަތެއްގެ ތެރޭ ތަރައްގީކސް ނިންމި ރިސޯޓަށެވެ. އެ ރިސޯޓް ތަރައްގީ ކުރަން ހޭދަވީ އެއް އަހަރެވެ.\nސަންކެން އޯވަސީސްގެ ޗީފް އެކްޒެކެޓިވް އޮފިސާ ބީ.ބީ ކަލުޕްނާ ވިދާޅުވީ، އެކުންފުނިން ރާއްޖޭގައި އިތުރު ރިސޯޓެއް ވެސް ހަދަން ބޭނުން ކަމަށާއި ރަށެއް ހޯދަން މިހާރު މަސައްކަތް ކުރާއިރު ދެން ތަރައްގީ ކުރާ ރިސޯޓަކީވެސް ފެންވަރު ރަނގަޅު 100 ޕްލަސް ރިސޯޓަކަށް ހަދާނެ ކަމަށެވެ.\n"މިހާރު ތަރައްގީކޮށްފައިވާ ރަށްވެސް ރާއްޖެއިން ދޫކޮށްފައިވަނީ 50 އަހަރުގެ މުއްދަތަށް، އަޅުގަނޑުމެން މި އުންމީދު ކުރަނީ ހަވޮއްޑާއިން ރޫމެއް 600 ޑޮލަރަށް މާކެޓް ކުރެވޭނެ ކަމަށް،" ކަލުޕްނާ ވިދާޅުވި އެވެ.\nސަންކެން އޯވަސީސް އިން ބުނީ ރިސޯޓް ޕްރޮޖެކްޓްގެ އިތުރަށް މާލޭގައި ބިޒްނަސް ހޮޓަލެއް އެޅުމުގެ މަސައްކަތް ވެސް ކުރަމުންދާ ކަމަށެވެ. ބިޒްނަސް ހޮޓަލެއް އެޅުމަށް މާލެއިން ބިމެއް މިހާރު ހޯދާފައިވާއިރު، 88 ރޫމުގެ އެ ހޮޓާ އެޅުމުގެ މަސައްކަތް އަންނަ ފެބްރުއަރީ މަހުގެ ތެރޭގައި ފަށާނެ ކަމަށެވެ. އެ ހޮޓެލް އެޅުމަށްވެސް 50 މިލިއަން ޑޮލަރު ހަރަދުވާނެ ކަމަށް އެ ކުންފުނިން ބުންޏެވެ. އެ ހޮޓެލްގެ ކޮންސްޓްރަކްޝަން މަސައްކަތަށް ސްރީލަންކާއިން 700 މީހުން މިހާރު ހޯދާފައިވާ ކަމަށް ވެސް ކުންފުނިން ބުނެފައިވެ އެވެ.\nރާއްޖޭގައި ހިންގާ މްޝްރޫއުތަކުގެ އިތުރަށް ސަންކެން އޯވަސީސްއިން ދަނީ ޖަރުމަން، ރަޝިއާ، ތުރުކީ އަދި މޮރިޝަސްގައިވެސް 400 ރޫމުގެ ރިސޯޓްތަކެއް ބިނާކުރަމުންނެވެ.\nބީއެމްްއެލަށް ސާފުގެ ގޮތުގައި 298 މިލިއަން


Vaahaka: Loabeege namugai 1\nވާހަކަ: ލޯބީގެ ނަމުގައި 1\nގަޑިން މެންދަމުން އަނބުރާ ދޭއްް ޖަހަނީއެވެ.\nގޭގެ ސިޓިން ރޫމްގައި ހުރި ރަތްކުލައިގެ، ތަނަވަސް ސޯފާގައި އަހަރެން އޮށޯވެލައިގެން އޮތްއިރު، އަަހަރެންގެ ވަށައިގެން ވަނީ ހަމަ ހިމޭންކަމެެވެ. ގޭގައި މިދުވަސްކޮޅު އިތުރު މީހަކުވެސް ނޫޅެއެވެ. މަންމައާއި ބައްޕަވެސް ވީ ހައްޖުގެ އަޅުކަން އަދާ ކުރަން މައްކާއަށް ގޮހެވެ. ވަޒީފާގައި ބުރަ ދުވަސްކޮޅެއް ނޫންނަމަ އަހަރެންވެސް ހުރީ މަންމަމެންނާއެކު ހައްޖަން ދާން ނިންމައިގެންނެވެ.\nއެހެންނަމަވެސް އެ ނަސީބު ނުލިބުނީ ތަނަވަސްކަން ހުރެމެ، އަހަރެންގެ ދިިރިއުޅުމުގެ ކަންކަން ހުރި ގޮތުންނެވެ. އޮފީހެއްގެ އިސް މަގާމެއްގައި އުޅުމަކީ ތެދުވެރިކަމާއެކު މަސައްކަތް ކުރާ މީހަކަށް ކުޑަ ކަމެއް ނޫނެވެ. އަހަރެންނަކީ މާލޭގެ އޮފީހެއްގައި އެންމެ އިސް ލެވެލްގައި ހީވާގި ކަމާއެކު މަސައްކަތް ކުރަމުން އަންނަ ޒުވާނުންގެ ލިސްޓުން ޖާގަ ލިބޭނެ މީހެކެވެ. 26 އަހަރުވިއިރު، މަތީ މަގާމަކަށް ވާސިލްވެވުނީ އަހަރެންގެ ހިތްވަރުން ކަމުގައި ދެކެމެވެ.\nދަންވަރުގެ މިފަދަ ހަަމަ ހިމޭން ވަގުތެއްގައި ނޫނީ އަހަރެންނަށް ހަމަ ނޭވާވެސް ލެވޭކަށް ނޯވެއެވެ. ފޯނުން އިންޓަނެޓް ހާވާލައި، ދުނިޔޭގެ ކަންކަން ހިނގާ ގޮތް ބަލައިލަން ލިބޭ ވަގުތު ކޮޅަކީވެސް މިއީއެވެ. ލޯބިވެރިއެއް ނެތްކަންވެސް ނަސީބެކޭ ހިތަށް އަރައެވެ. އެހެން ނޫންނަމަ މި ވަގުތު ކޮޅުވެސް އެހެން މީހަކަށް ހުސް ކުރަން ޖެހުނީހެވެ. އަހަރެންގެ ހިތުގައި ހާއްސަ މީހަކަށް ޖާގަ ދެވިފައިވާ ނަމަވެސް، އެއީ އަހަރެންގެ ކައިރީގައި ފެންނަން ހުންނަ ފަރާތެއް ނޫނެވެ.\nއަހަރެންގެ ކުރީގެ ލޯބިވެރިޔާ އަހަރެންނާ ވަކިވެ ދިޔަތާ ފަސް އަހަރުވެއްޖެއެވެ. އެހެންނަމަވެސް އެ ހަނދާންތައް އަދިވެސް އަހަރެންގެ ހިތުން މުޅިން ފިލައިގެން ނުދެއެވެ. އޭނާގެ މަތިން ހަނދާންކޮށްފައި ލޮލުން ކަރުނަ ނައިނަމަވެސް، އެ ނަން އިވޭ ކޮންމެ ފަހަރަކު އަދިވެސް ގައިން ހީބިހި ނަގައެވެ.\nއަދިވެސް ޒަހުނާގެ ފޮޓޯތައް އަހަރެންގެ ފޯނުގައި އެބަހުއްޓެވެ. ކޮންމެ ދުވަހަކު އެ ފޮޓޯތަކަށް ނުބެލިޔަސް، އެ ޑިލީޓް ކޮށް ނުލާ މިހުންނަނީ އޭނާގެ ހަނދާންތަކާ ދުރަށް ނުދެވޭތީއެވެ. ހޯދާ ހޯދާވެސް ޒަހުނާ ކަހަލަ އަންހެން ކުއްޖެއް އަހަރެންނަކަށް ނުފެނުނެވެ. ޒަހުނާ އަކި ސާދާ މިޒާެއްގެ ވެރިއެކެވެ. ހިތްހެޔޮ ކުއްޖެކެވެ. އަދި އެހާ ރީތިވެސް މެއެެވެ.\nޒަހުނާގެ ހިޔާލަށް ގެއްލިފައި އޮއްވާ އަހަރެން ކުއްލިއަކަށް ސިއްސައިގެން ދިޔައީ ދޮރުގެ ރަނގަބީލު އެޅި އަޑަށެވެ. އަހަރެންނަށް ބޭއިހްތިޔާރުގައި ބަލާލެވުނީ ގަޑިއެވެ. އޭރު ގަޑިން ދެގަޑި ބައިވަނީއެވެ. މިގަޑީގައި އަންނާނީ ކާކުހެއްޔެވެ؟ މިގަޑީގައި އަހަރެން ހޯދަން އަންނާނެ މީހެއް ނުހުންނާނެކަން ޔަގީނެވެ.\nއަހަރެން ތެދުވެ ދޮރާ ދިމާއަށް ހިނގައިގަތީމެވެ. ދޮރު ހުޅުވުމުގެ ކުރިން ޑޯ ހޯލްއިން ގެއަށް އައީ ކާކުތޯ ބަލާލީމެވެ. އެއީ އަންހެން ކުއްޖެކެވެ. އިތުރު ހައިރާންކަން ލިބުނީ އެއީ އަހަރެން ދަންނަ ކުއްޖަކަށް ނުވާތީއެވެ. ވަރަށް ރީތި، ބުޅި އިސްތަށިގަނޑެކެވެ. ދޮން މޫނެކެވެ. އެއްވެސް މޭކަޕެއް ކޮށްފައި ނެތަސް ބަލާލަން ރިީއްޗެވެ. ލައިގެން ހުރީ ރަތްކުލައިގެ ހެދުމެކެވެ. އަތުގައި ކުޑަ ދަބަހެއްވެސް އޮތެވެ. އޭނާ ހަމަ ޔަގީނނުންވެސް އެ ހުރީ ދިޮރު ހުޅުވާނެ ކަމުގެ އިންތިޒާރުގައެވެ.\nއަހަރެންގެ ހިތަށް އެެރިއެވެ. މިއީ އަނެއްކާ ޖިންނިއެއް ނޫންބާއެވެ؟ ލައިގެން ހުރީވެސް ރަތްކުލައިގެ ހެދުމެކެވެ. ދެން ހިތަށް އެރިއެވެ. ޖިންނިއެއް އަަހަރެން ހޯދަން އަންނާނީ ކީއްކުރަންހެއްޔެވެ؟ އެހެންވިއްޔާ އެއީ ޖިންނިއަކަށް ވެގެން ނުވާނެއެވެ.\nކޮންމެއަކަސް، ވަރަށް ވިސްނުމަށްފަހު އަހަރެން ދޮރު ހުޅުވައިފީމެވެެެ. އެ އަންހެން ކުއްޖާ ގޭތެރެއަށް ކުޑަކޮށް ނަޒަރު ހިންގައިިލިއެވެ. އަދި އަހަރެންނާ ދިމާއަށް ކުއްލިއަކަށް ބަލައިލިއެވެ.\n"އިޒްކާން އަކީ ތިއީތަ؟" އެ އަންހެން ކުއްޖާ އަވަސް އަވަހަށް އެހިއެވެ.\nއަހަރެންގެ ނަން އެކުއްޖާއަށް އެނގުނީތީ ހައިރާންވިއެވެ. އެއީ އަހަރެން ދަންނަވެސް ކުއްޖެއް ނޫންވީމައެވެ.\n"އާން.. މީ އިޒްކާން. އަހަރެން ތި ހޯދަނީ؟" ޝައްކެއްގެ މަތީގައި ހުރެ އަހަރެން އަހާލީމެވެ.\nއެވަގުތު އެ އަންހެން ކުއްޖާގެ މޫނުމަތިން ފެނުނީ ރަކި ހިނިތުންވުމެކެވެ.\n"އާން. ތި އިޒްކާން ހަމަަ މި ހޯދަނީ" އެ އަންހެން ކުއްޖާ ބުނެލިއެވެ.\nމި ވާހަކައިގެ ފެށުން ވަރަށް ރީތި އަނެއްކާ މި ވާހަކަވެސް ފުރަތަމަ ވާހަކަ ވައްތަރަށް ވަކި ހިސަބަކުން ހުޓާ ނުލާތި.\nވާހަކަ: ލޯބީގެ ނަމުގައި20 1 year ago\nވާހަކަ: ލޯބީގެ ނަމުގައި 121 year ago\nޕިއްޒާކިޗަން ކުރު ވާހަކަ: ނަހަމަ01 day ago\nޕިއްޒާކިޗަން ކުރު ވާހަކަ: ތައުބާ03 days ago\nޕިއްޒާކިޗަން ކުރު ވާހަކަ: ހުވަފެން21 week ago\nޕިއްޒާކިޗަން ކުރު ވާހަކަ: ހޮޓެލް 1250 1 1 week ago\nޕިއްޒާކިޗަން ކުރު ވާހަކަ: ވަރި01 week ago\nޕިއްޒާކިޗަން ކުރު ވާހަކަ: އެއީ ލޯބި ހެއްޔެވެ؟ 1 1 week ago\nކުރު ވާހަކަ: ދޮންބީފާނު02 weeks ago\nކުރު ވާހަކަ: ކަށިކުނބުރު ޖަންގަލި02 weeks ago


Messi Ge Ummeedhu Thah Hageegathakah Vaan Fiyavalheh Gaathah - Vaguthu\nމެސީގެ އުއްމީދުތައް ހަގީގަތަކަށް ވާން ފިޔަވަޅެއް ގާތަށް\n3 ހަފްތާ ކުރިން ( ޖުލައި 7, 2021 )\nމެސީ އަކީ ކުލަބު ފުޓުބޯޅައިގައި ކާމިޔާބު ކުޅުންތެރިއެކެވެ. ބާސެލޯނާއިން ކެރިއަރު ފެށުމަށްފަހު މިހާހިސާބަށް އައި އިރު މެސީ ވަނީ އެ ކުލަބާއެކު ގިނަ ކާމިޔާބީތަކެއް ހޯދާފައެވެ. މިހާރު އޭނާގެ އެންމެ ބޮޑު އުއްމީދަކީ އުފަން ގައުމުކަމަށްވާ އާޖެންޓީނާއަށް ތައްޓެއް ހޯދައިދިނުމެވެ.\nއެ ހުވަފެނުގައި ކުލަ ޖެހުމާއި ގާތަށް 2014 ގައި ބޭއްވި ވޯލްޑްކަޕުން ޖެހިލިއެވެ. ފައިނަލުގައި ޖަރުމަނު އަތުން އެފަހަރު ބަލިވީ 1-0 ގެ ނަތީޖާއަކުންނެވެ. އެފަހަރުގެ މުބާރާތުގެ އެންމެ މޮޅު ކުޅުންތެރިއަކަށް ހޮވުނީ މެސީއެވެ.\nއޭގެފަހުން ބޭއްވި ކޮޕަ އެމެރިކާ އަދި ވޯލްޑްކަޕުގައި އާޖެންޓީނާއަށް މާބޮޑު ވަރެއް ނުކުރެވުނު ނަމަވެސް އަނެއްކާވެސް މިއީ މެސީއަށް އޭނާގެ ގައުމަށް ތައްޓެއް ހޯދުމަށް ކުރަމުންދާ އުއްމީދުތައް ހަގީގަތަކަށް ހަދަން ލިބޭ ރަނުގެ ފުރުސަތެކެވެ. މެސީ ޓީިމުގައި ހިމެނިގެން އާޖެންޓީނާއިން ކޮޕަ އެމެރިކާގެ ފައިނަލުގައި ދެ ފަހަރެއްގެ މަތިން ވާދަކުރި އެވެ. އެ ދެފަހަރުވެސް ޕެނަލްޓީގައި ބަލިވީ ޗިލީ އަތުންނެވެ.\nމިފަހަރުގެ ކޮޕަ އެމެރިކާ ފުޓުބޯޅަ މުބާރާތުގެ ފައިނަލަށް އާޖެންޓީނާ ދަތުރުކުރީ ސެމީފައިނަލުގައި މިއަދު ހެނދުނު ޕެނަލްޓީ ޖަހައިގެން ކޮލަމްބިއާ ބަލިކޮށްގެންނެވެ. ޕެނަލްޓީއަށް ދިޔައީ މެޗުގެ ފުރިހަމަ ވަގުތު ހަމަވިއިރު 1-1 އިން ދެޓީމު އެއްވަރުވުމުންނެވެ. ޕެނަލްޓީގައި އާޖެންޓީނާއިން ކޮލަމްބިއާ ބަލިކޮށްފައިވަނީ 3-2 ގެ ނަތީޖާއަކުންނެވެ.\nމެޗުގައި އާޖެންޓީނާއިން ލީޑު ނެގި ލަނޑު މެސީގެ އެހީތެރިކަމާއެކު ކާމިޔާބުކުރީ ލައުޓާރޯ މާޓިނޭޒް އެވެ. ކޮލަމްބިއާ އިން ނަތީޖާ ހަމަހަމަކޮށްފައި ވަނީ ލުއިސް ޑިއާސް ކާމިޔާބުކުރި ލަނޑުންނެވެ.\nޕެނަލްޓީގައި އާޖެންޓީނާގެ ކީޕަރު މާޓިނޭޒް ވަނީ ތިން ޕެނަލްޓީ މަތަކޮށްފައެވެ. އެއީ ޔެރީ މިނާ، ޑަވިންސަން ސަންޗޭޒް އަދި އެޑްވިން ކާޑޯނާ ޖެހި ޕެނަލްޓީތަކެވެ.\nކޮޕަ އެމެރިކާ ފައިނަލުގައި އާޖެންޓީނާއާއި ބައްދަލުކުރާނީ ބްރެޒިލް އެވެ. މި މެޗު ކުޅޭނީ އަންނަ އާދީއްތަ ދުވަހުގެ ފަތިހު ރާއްޖެގަޑިން 05:00 ގައެވެ.\nޖުލައި 7, 2021 14:08\nކޮންމެގޮތަކަށް ނަތީޖާ ނުކުތަސް މެސީ އެއީ 1ވަނަ\nޖުލައި 7, 2021 15:03\nޖުލައި 8, 2021 17:49\n! އައްދޯއި! މަގޭ ބޮލަށް މަތީއިން ފަންކާސް ނުވެށްޓުނީ ކިރިޔާ!


ޖީ.އެން.އެސް.އެސް. ބޭސް ސްޓޭޝަން ގަތުމާބެހޭ\nމިއޮތޯރިޓީއަށް ބޭނުންވާ ޖީ.އެން.އެސް.އެސް ބޭސްޓޭޝަނެއް ގަންނަން ބޭނުންވެއެވެ. މިމަސައްކަތަށް ކަނޑައެޅިފައިވާ ޝަރުޠުތައް ބަޔާންކޮށްފައިވާ "ޓާރމްސް އޮފް ރިފަރެންސް" މިއޮތޯރިޓީގެ ވެބްސައިޓް www.surveyofmaldives.gov.mv ން ލިބެން ހުންނާނެއެވެ. (http://www.surveyofmaldives.gov.mv/v1/uploads/NGSS%20base%20station-%20English.pdf)\nވީމާ، މިމަސައްކަތަށް ޝައުޤުވެރިވާ ފަރާތްތަކުން 04 އެޕްރީލް 2016 ވާ ހޯމަ ދުވަހުގެ 13:00 ގެ ކުރިން މިއޮތޯރިޓީއަށް ޕަބްލިޝް ކޮށްފައިވާ ޓަރމްސް އޮފް ރިފަރެންސްގައިވާގޮތަށް ފައިނޭންޝަލް އަދި ޓެކްނިކަލް ޕްރޮޕޯޒަލް ހުށަހެޅުއްވުން އެދެމެވެ.\nމިނިސްޓްރީ އޮފް ހައުސިންގ އެންޑް އިންފްރާސްޓްރަކްޗަރ.\n14 ޖުމާދަލްއާޚިރާ 1437\n23 މާރިޗު 2016\nޕަބްލިޝްކުރި ތާރީޚު: 23 މާރިޗު 2016\nސުންގަޑި: 04 އޭޕްރިލް 2016 1300


REPORT: Youssoufa Moukoko: Dortmund Ge Aramun Anna 16 Aharuge Ummeedhee Thari - Vaguthu\nކޮންމެ މީހަކީވެސް ކުޑައިރުއްސުރެ ދިރިއުޅުމުގައި ކަންތައްތަކެއް ހާސިލްކުރުމަށް ގަދައަޅާ މަސައްކަތްތަކެއް ކުރާނެ މީހެކެވެ. ބޮޑުވެގެން ވާން ބޭނުންވަނީ ކޮންކަހަލަ މީހަކަށްތޯ އަހައިފިނަމަ އާންމު ޖަވާބެއްގެ ގޮތުގައި ލިބޭނީ އަހަރެން ވާން ބޭނުމީ ޑޮކްޓަރަކަށް، ޕޮލިހަކަށް، ނަރުހަކަށް ނުވަތަ ޕައިލެޓަކަށް، މިކަހަލަ ޒިންމާދާރު ވަޒީފާއެއް އަދާކުރަން ބޭނުންވާ ވާހަކައެވެ.\nއަޅުގަނޑުމެންގެ މި ދިވެހިރާއްޖޭގައި ކުޅިވަރުގެ ދާއިރާއިން އާމްދަނީއެއް ހޯދާ ދިރިއުޅުން ބިނާކުރެވިދާނެ ގޮތްތަކެއް ފެންނަން ނެތުމުން ގިނަފަހަރު އަޅުގަނޑުމެނަށް ބޮޑުވެގެން ވާން ބޭނުންވަނީ މޮޅު ކުޅިވަރު ކުޅުންތެރިއަކަށޭ ބުނަން ދަތިވެދާނެއެވެ. ނަމަވެސް ދުނިޔޭގެ މާލީގޮތުންނާއި ހައިބަތުގެ ގޮތުން ބޮޑެތި ގައުމުތަކުގައި އެންމެ ކުޑައިރުއްސުރެ ކުޅިވަރު ޝަހްސިއްޔަތަކަށް ވުމަށް އަޒުމު ކަނޑައަޅާ ބުރަ މަސައްކަތްތަކެއް ކުރާ އެތައް ބަޔަކު އެބަތިއްބެވެ.\nމިއަދުގެ ފުޓުބޯޅައިގެ އެންމެ ނަން މަޝްހޫރު ބައެއް ފަރާތްތަކަކީވެސް ނިކަމެތި ފަގީރު ހާލުގައިވެސް ގަދަ އަޒުމެއްގައި ބުރަ މަސައްކަތްތަކެއް ކޮށް ކާމިޔާބުގެ ފޮނިމީރުކަން ލިބިގަނެފައިވާ ފަރާތްތަކެކެވެ. އެގޮތުން ދުނިޔެ ދުށް އެންމެ މޮޅު ދެ ފުޓުބޯޅަ ކުޅުންތެރިންކަމަށްވާ ޕޯޗުގަލްގެ ކެޕްޓަން ކްރިސްޓިއާނޯ ރޮނާލްޑޯއާއި އާޖެންޓީނާގެ ކެޕްޓަން ލިއޮނެލް މެސީ އަކީ ފޮނި ހުވަފެންތަކަކާއިއެކު ބުރަ މަސައްކަތްތަކެއްކޮށް ދުނިޔޭގައި އިންސާނަކަށް ލިބޭނެ އެންމެހާ އުފަލާ އަރާމެއް ހާސިލްކޮށް އެތައް ބައެއްގެ ލޯތްބާއި އިހްތިރާމް ހޯދާފައިވާ ބައެކެވެ. މިދެކުޅުންތެރިންނަކީވެސް ޅަައިރުގައި ފަގީރު ނިކަމެތި ހާލުގައި އެތައް ގުރުބާނީތަކެއް ވާންޖެހުނު ބައެކެވެ.\nމިއަދުގެ ފުޓުބޯޅައިގައިވެސް މިފަދަ އެތައް ތަރިންނެއް އެބަތިއްބެވެ. އަދި ކުޅިވަރުގެ ސަބަބުން ޅަ އުމުރުއްސުރެ ހިތްހަމަޖެހޭ ދިރިއުޅުމެއް ހޯދިފައިވާ ބައެއް ކުޅުންތެރިންވެސް އެބަތިއްބެވެ. އެގޮތުން ފާހަގަ ކޮށްލެވޭ އެއްކުޅުންތެރިއަކީ ޖަރުމަނުގެ ބޮރޫޝިއާ ޑޯޓްމަންޑަށް ކުޅެމުން އަންނަ އުމުރުން 16 އަހަރުގެ ޔޫސުފާ މުކޫކޫއެވެ.\nޔޫސުފާ މުކޫކޫ އަކީ އެފްރިކާގެ ގައުމެއް ކަމުގައިވާ ކެމަރޫން އަށް އުފަން ކުރިމަގު އުޖާލާ ފުޓުބޯޅަ ކުޅުންތެރިއެކެވެ. އޭނާ ފުޓުބޯޅައަށް ޝައުގުވެރިކަން އުފެދުނީ އޭނާގެ ކާފައާއި މާމައާއެކު ކެމަރޫންގައި ހޭދަކުރި ޅައުމުރުގެ ދުވަސްތަކުގައި އެކުގައި އުޅުނު އެކުވެރިންނާއެކު މަގުމަތީގައި ފުޓުބޯޅަ ކުޅެން އުޅުމުގެ ތެރެއިންނެވެ.\nނަމަވެސް އުމުރުން 10 އަހަރު ވުމާއެކު ޖަރުމަނުގައި ދިރިއުޅޭ އޭނާގެ ބައްޕަގެ ގާތަށް ދިރިއުޅުން ބަދަލުކޮށް ފުޓުބޯޅައަށް އޮތް ލޯބީގެ ސަބަބުން މިކަން ދިރިއުޅުމެ އެންމެ މުހިންމު ހިއްސާދާރަކަށް ހަދަން އަޒުމުކަނޑައެޅިއެވެ. އަދި ކާމިޔާބު ފުޓުބޯޅަ ކުޅުންތެރިއަކަށްވުމަށް ދެކޭ ހުވަފެން ހަގީގަތަކަށް ހެދުމަށް ޖަރުމަނުގެ ސެއިންޓް ޕޮއުލީގެ ޔޫތް އެކަޑަމީގައި ޕްރޮފެޝަނަލް ކޯޗެއްގެ އިރުޝާދުގެ ދަށުން މުކޫކޫ ފަރިތަކުރަން ފެށިއެވެ.\nފޯވަޑަކަށް ކުޅެން ޝައުގުވެރިކަން ހުންނަ މުކޫކޫ ފަރިތަކުރުމަށްދިޔަ އެންމެ ފުރަތަމަ ދުވަހު ދިޔައީ ދުވަން ބޭނުންކުރާ ބޫޓަކަށް އަރައިގެނެވެ. އަރައިގެން ހުރި ބޫޓުގެ ސަބަބުން އެކުގައި ޓީމުގައި ކުޅޭ ކުދިންގެ ފަރާތުން ފުރައްސާރަކުރުން އަމާޒުވި ނަމަވެސް މުކޫކޫގެ ހަލުވިކަމާއި ގޯލް ޖެހުމުގައި ހުރި ތަފާތު މޮޅު ހުނަރުގެ ސަބަބުން އެކަޑަމީގެ ކޯޗްގެ ޝައުގުވެރިކަން އޭނާ އަތުލައިގަތެވެ.\nބުރަ މަސައްކަތްތަކަކަށްފަހު ބޮޑެތި ކުރިއެރުންތަކެއް ހޯދާ، އޭނާއަކީ މިހާރު ޖަރުމަނުގެ 20 އަހަރުންދަށުގެ ގައުމީ ޓީމުގެ ކުޅުންތެރިއެކެވެ. އަދި މިހާރު ޖަރުމަނުގެ ބޮރޫޝިއާ ޑޯޓްމަންޑް އިން ވަނީ މުކޫކޫ އެކުލަބުގެ ސީނިއާ ޓީމަށްވެސް ސޮއި ކުރުވާފައެވެ.\nމުކޫކޫ އާ ބެހޭގޮތުން ވާހަކަދައްކަމުން ޖަރުމަނުގެ 20 އަހަރުން ދަށުގެ ގައުމީ ޓީމުގެ ކޯޗް ބުނީ އޭނާއަކީ ހުނަރުން ފުރިގެންވާ ވިސްނުން ތޫނު ހަލުވި ކުޅުންތެރިއެއް ކަމަށެވެ. އަދި ފުޓުބޯޅައިގެ "އައިކިއު" މަތި، އަވަސް ނިންމުންތަކެއް ނިންމާ ކުޅުންތެރިއަކަށްވުމުން އިދިކޮޅު ޓީމުގެ ޑިފެންޑަރުންނަށް އޭނާ ހުއްޓުވުން އެއީ ނުވާނެ ކަމެއްކަމަށް ބުނިނަމަވެސް ދޮގަކަށް ނުވާނެ ކަމަށް ކޯޗް ބުނެފައިވެއެވެ.\nމީގެ އިތުރުން ޑޯޓްމަންޑްގެ ކޯޗް ލޫސިއެން ފެވްރެ ބުނީ މުކޫކޫ އަކީ ދެފައިންވެސް ބޯޅަ ކޮންޓްރޯލްކޮށް ގެންގުޅުމުގައި ދެވަނަ އެއް ނެތް ކުޅުންތެރިއެއް ކަމަށާއި ދެފައިގެ ފަރިތަކަންވެސް އެހާ ބޮޑުވުމުން އިދިކޮޅު ޓީމުގެ ޑިފެންޑަރުންނަށް އޭނާ ހުއްޓުވުމުގައި ބޮޑެތި ދަތިތަކަކާއި ކުރިމަތިލާން ޖެހޭނެކަމަށެވެ.\nކެރިއަރުގެ ޅަފަތުގައި ބޮޑެތި ކާމިޔާބީތަކެއް\nޔޫރަޕުގެ ނަން މަޝްހޫރު ބޮޑު ކްލަބަކަށް އޭނާ ސޮއިކުރީ އިއްޔެއެވެ. ނަމަވެސް މިހާރުވެސް މުކޫކޫއަކީ ފުޓުބޯޅައިގައި ފާހަގަކޮށްލެވޭ ނަމެކެވެ. ބޮޑެތި ސްޕޮންސަރުންނާއި އެތައް ޓީމެއްގެ ހުށަހެޅުމެއް މިހާރުވެސް އޭނާއަށް ދަނީ ލިބެމުންނެވެ. ކުޅިވަރުގެ ސާމާނު އެންމެ ފުޅާދާއިރާއެއްގައި އުފައްދާ އެއް ކުންފުނި ކަމަށްވާ ނައިކީ އިން ނިމިދިޔަ އަހަރު މުކޫކޫ އާއިއެކު ވަނީ ދިގުމުއްދަތެއްގެ ސްޕޮންސަޝިޕް ޑީލްއެއްވެސް ހަދާފައެވެ. މިއާއެކު މުކޫކޫގެ މަގްބޫލްކަން އިތުރުވެ މީޑިއާތަކުން އޭނާއަށް ހާއްސަ ނަޒަރަކުން ބަލަން ފެށިއެވެ.\nމުކޫކޫއަށް ލިބެމުންދިޔަ ސަމާލުކަމުގެ ސަބަބުން އޭނާއަށް ކޮއްފާނެ ނޭދެވޭ އަސަރަކުން ސަލާމަތްކުރުމަށް ޖަރުމަނުގެ 20 އަހަރުން ދަށުގެ ގައުމީ ފުޓުބޯޅަ ޓީމުގެ ކޯޗް ވަނީ މުހިންމު ނިންމުމެއް ނިންމާފައެވެ. އެގޮތުން ދުވަސްކޮޅެއް ވަންދެން ގައުމީ ޓީމުގެ ސްކޮޑުން އޭނާ ބާކީކޮށް މީޑިއާތަކުގެ ސަމާލުކަމުން ކޮންމެވެސް ވަރަކަށް އޭނާ ގެއްލެންދެން ބޮޑެތި މެޗުތަކުގައި ފުރުސަތު ނުދިނުމަށް އޭނާ ނިންމިއެވެ. އަދި އޭނާ ކްލަބާއި އެކުގައި ކުރިއަށް ގޮސް ވަގުތު ޖެހުމުން އަނބުރާ ގައުމީ ޓީމަށް ގުޅުމަށް ފުރުސަތު ދޭނެކަންވެސް މުކޫކޫއަށް ކޯޗް އެންގިއެވެ.\nއުމުރުން 16 އަހަރުގެ މުކޫކޫ މިހާރުވެސް ވެގެން ގޮސްފައިވަނީ ބައިނަލްއަގްވާމީ ފުޓުބޯޅައިގައި ފާހަގަކޮށްލެވޭ ނަމަކަށެވެ. އޭނާ ވަނީ 2017 ވަނަ އަހަރުން ފެށިގެން ޑޯޓްމަންޑުގެ ޔޫތް ޓީމަށް ކުޅެދިން 88 މެޗުން 141 ލަނޑު އެޓީމާއެކު ކާމިޔާބުކޮށްފައެވެ. ފުޓުބޯޅައިގައި އޭނާގެ ނަން ފާހަގަކޮށްލެވެނީ ގޯލާއި ރައްޓެހި އުނދަގޫ ހާލަތްތަކުގައިވެސް ރީތި ގޯލްތަކެއް ޖަހާ ހުނަރުވެރި ގޯލް ސްކޯރަރެއްގެ ގޮތުގައެވެ. އަދި މިހާރު ފުޓުބޯޅައިގެ އެންމެ މަތީ ފަންތީގައި ކުޅުމުގެ ފުރުސަތު ހޯދާ ކައިރި މުސްތަގްބަލެއްގައި ގިނަ ރެކޯޑުތަކެއް ހޯދުމުގެ ފުރުސަތުވެސް މުކޫކޫއަށް ލިބިގެންދާނެއެވެ.\nއެގޮތުން މިރޭ ބުންޑަސްލީގާގައި ހާތާ ބާލިން އާއި ދެކޮޅަށް ކުޅޭ މެޗުގައި މުކޫކޫ ކުޅެފިނަމަ އޭނާ ވެގެންދާނީ ޖަރުމަނު ލީގުގައި ޕްރޮފެޝަނަލް މެޗެއް ކުޅޭ އެންމެ ހަނގު ކުޅުންތެރިޔާއަށެވެ. އަދި ހަމަ މިހަފްތާގައި ޗެމްޕިއަންސް ލީގުގައި ކްލަބް ބްރޫޖްއާއި ދެކޮޅަށް ޑޯޓްމަންޑް ނުކުންނަ މެޗުގައި އޭނާއަށް ފުރުސަތުދީފިނަމަ މުކޫކޫ ވެގެންދާނީ ޔޫރަޕުގެ އެންމެ ޝަރަފުވެރި ކްލަބް ފުޓުބޯޅަ މުބާރާތުގައި ކުޅޭ އެންމެ ހަނގު ކުޅުންތެރިޔާއަށެވެ. އަދި މީގެން މެޗެއްގައި އޭނާ ލަނޑެއް ކާމިޔާބުކޮށްފިނަމަ އޭނާވެގެންދާނީ މިދެންނެވި މުބާރާތްތަކުގައި ލަނޑެއް ކާމިޔާބުކުރި އެންމެ ހަގު ކުޅުންތެރިޔާއަށްވެސް މެއެވެ.\nފޮނި އަޒުމެއްގައި، މުކޫކޫ ސާބިތުކަންމަތީ\n"އަހަރެން ބޭނުމީ ޑޯޓްމަންޑުގައި ހުރެ ޕްރޮފެޝަނަލް ފުޓުބޯޅަކުޅުންތެރިއަކަށް ވާން، އެޓީމާއެކު ޗެމްޕިއަންސް ލީގުގެ ތަށިވެސް އުފުލާލަން. އަދި އަހަރެންގެ އަމިއްލަ ނަފްސަށް ބެލަންޑޯ އެވޯޑެއް ހޯދައިދިނުމަށް". މިއީ މީގެ ތިން އަހަރުކުރިން އުމުރުން 13 އަހަރުގައި މުކޫކޫ ނޫސްވެރިންތަކަކަށް ދިން އިންޓަވިއުއެއްގައި އޭނާގެ ޓާގެޓް ކިޔާދެމުން ދެއްކި ވާހަކައެވެ.\nމުކޫކޫގެ މި އުންމީދީ ބަސްތަކުން ބައެއް ނޫސްވެރިންނަށް އޭނާއަކީ ބޮޑާ، ކިބުރުވެރި އަދި މާ އަވަހަށް އާސްމާނަށް އަރަން އުޅޭ ކުޅުންތެރިއެކޭ ހީވެ ހެޑްލައިން ތަކުގައި މިފަދައިން ލިޔެވުނެވެ. އެހެންނަމަވެސް ޖަރުމަނު ފުޓުބޯޅައިގެ ކުރިމަގު އުޖާލާ ކުރުމަށް ފައިތިލަ ސާބިތުކޮށްގެން ތިބި ފަރާތްތަކުން މިކަން ނެގީ ސީރިއަސްކޮށެވެ. ހުނަރުހުރި އަޒުމު ވަރުގަދަ ކުޅުންތެރިއަކު ޅައުމުރުގައި މިއަޒުމުގައި ތެެދުވުމުން އެފަރާތްތަކުންވެސް ބޭނުންވީ މުކޫކޫގެ ކުރިމަގު ޖަރުމަނު ފުޓުބޯޅައާއި ގުޅުވާލުމަށެވެ.\nޑޯޓްމަންޑުގެ 16 އަހަރުން ދަށުގެ ޓީމަށް 12 އަހަރުގައި އޭނާ ކުޅެ ދައްކަމުންދިޔަ މޮޅުކުޅުމުގެ ސަބަބުން ބައެއް ފަރާތްތަކުން މުކޫކޫގެ އުމުރާއި މެދުވެސް ސުވާލު އުފެއްދިއެވެ. 12 އަހަރުގެ ކުއްޖަކަށް އެއުމުރު ފުރައިގެ ކުއްޖެއްގެ ކުޅުމަށްވުރެ ހުރިހާ ގޮތަކުންވެސް މޮޅު ކުޅުމެއް ދެއްކޭތީ ގިނަ ބައެއްގެ ފާޑުކިޔުމާ ޝައްކުކުރުން މުކޫކޫއަށް އަމާޒުވިއެވެ.\nމުކޫކޫ އާއިމެދު ސުވާލު އުފައްދާ ޝައްކުކުރާ ފަރާތްތަކަށް މުކޫކޫ ދާދިފަހުން ވަނީ ޖަވާބުވެސް ދީފައެވެ. "އަހަންނާއިމެދު ތަފާތުކުރުންވެސް ގެންގުޅެވިދާނެ، އަހަރެންނަށް އަނިޔާކޮށް އަނގަބަހުން ފުރައްސާރަވެސް ކުރެވިދާނެ. އެކަމަކު އަހަރެންގެ ކުޅުމަކަށް ބަދަލެއްވެސް ނާންނާނެ، އަހަންނެއް ނުވެސް ހުއްޓުވޭނެ".\nޅައުމުރުގައި މުކޫކޫ ދައްކަމުންދާ މޮޅުކުޅުމުގެ ސަބަބުން ފުޓްބޯޅައިގައި މަޝްހޫރު އެތައް ފަރާތަކިން އޭނާއަށް ވަނީ ތައުރީފުކޮށްފައެވެ. އެގޮތުން މުކޫކޫއެކޭ އެއްފަދައިން ޅައުމުރުގައި ބޮޑެތި ކާމިޔާބީތަކެއް ހޯދަމުންދާ ޑޯޓްމަންޑްގެ އާލިންގް ހާލެންޑު ބުނީ އެއުމުރުގައި އެފެންވަރަށް ކުޅޭ ދެވަނަ ކުޅުންތެރިއަކު ނުދެކޭ ކަމަށާއި ހުދު ހާލަންޑް އަށްވެސް 16 އަހަރުގައި މުކޫކޫ ދައްކަމުން އެދާ މޮޅު ކުޅުން ނުދެއްކޭކަމަށެވެ.\nމީޑިއާއާއި އާމުންގެ ފަރާތުން ކުރިމަތިވާ ކަންތައްތަކުގެ ސަބަބުން ވަރަށް ގިނަފަހަރު ކުޅުންތެރިންގެ ކެރިއަރަށް ބޮޑެތި އަސަރުތަކެއް ކުރުވައެވެ. މުކޫކޫއަށް ޅައުމުރުގައި މިފަދަ ކަމަކާ ކުރިމަތިލާން ޖެހިދާނެތީ އޭނާގެ ކޯޗުންނާއި ހެޔޮއެދޭ ފަރާތްތަކުން ކަންބޮޑުވުން ފާޅުކުރަމުންދާއިރު މުކޫކޫ ދަނީ އޭނާއަކީ ފުޓުބޯޅައިގައި މީޑިއާއަކަށްވެސް އަދި ފާޑުކިޔާ އެހެންފަރާތަކަށްވެސް ގުޑުވާ ނުލެވޭނެ ވަރުގެ ކުޅުންތެރިއެއްކަން ސާބިތުކޮށްދެމުންނެވެ.


Shah Maruvee Heart Attack Eh Jehigen Kamah Belevey: Hospital - Vaguthu\nޝާހް މަރުވީ ހާޓް އެޓޭކެއް ޖެހިގެން ކަމަށް ބެލެވޭ: ހޮސްޕިޓަލް\nޖިންސީ އަނިޔާތަކެއްގެ ޝިކާރައަކަށްވި ގދ. ތިނަދޫ، ޒިޔާދާ ނައީމްގެ މަރުގެ މައްސަލައިގައި ހުކުމެއް އައި އޭނާގެ ކުރީގެ ފިރިމީހާ ގދ. ތިނަދޫ ޖަވާހިރުމާގޭ ދެކުނު އިބްރާހިމް ޝާހު މަރުވެފައިވަނީ ހާޓް އެޓޭކެއް ޖެހިގެން ކަމަށް ބެލެވޭ ކަމަށް ގއ. ވިލިނގިލީގައި ހުންނަ އަތޮޅު ހޮސްޕިޓަލުން ހާމަކޮށްފިއެވެ.\nހޮސްޕިޓަލް މެނޭޖަރު ޝަރީފް އަހުމަދު "ވަގުތަށް" ވިދާޅުވީ، ޝާހް މަރުވެފައި ވަނީ ހާޓް އެޓޭކެއް ޖެހިގެން ކަމަށް ބެލެވޭ ކަމަށް ޝާހް ބެލި ޑޮކްޓަރު ސެޓްފިކެޓުގައި ޖަހާފައިވާ ކަމަށެވެ. އަދި ހޮސްޕިޓަލަށް ގެނައި އިރު ވެސް އޭނާ އޮތީ މަރުވެފައި ކަމަށާއި ރޭގެ ވަގުތެއްގައި ޝާހްގެ އުފަން ރަށް ތިނަދޫ އަށް އޭނާގެ ހަށިގަނޑު ގެންގޮސްފައިވާ ކަމަށް އޭނާ ވިދާޅުވިއެވެ.\n"ޑޮކްޓަރު ބެއްލެވުމަށްފަހު ސެޓްފިކެޓުގައި ޖަހާފައި ވަނީ އޭނާ މަރުވީ ހާޓް އެޓޭކެއް ޖެހިގެން ކަމަށް. ރޭގެ ވަގުތެއްގައި ޝާހްގެ އާއިލާއިން ވަނީ ހަށިގަނޑާއި ހަވާލުވެފައި" ޝަރީފް ވިދާޅުވިއެވެ.\nޝާހު އަކީ ޒިޔާދާ ރޭޕް ކުރި ކަމުގެ ކުށް ޝަރީއަތުގައި ސާބިތުވެ ތިން އަހަރު ދުވަހަށް ޖަލު ހުކުމް އިއްވާފައިވާ މީހެކެވެ.\nޝާހުގެ މައްޗައް ތިން އަހަރު ދުވަހުގެ ޖަލު ހުކުމެއް އިއްވި ނަމަވެސް، އޭނާ މިނިވަންވެފައި ވަނީ ޝަރީއަތް ނިމެންދެން އޭނާ ބަންދުގައި ބެހެއްޓި މުއްދަތު ތިން އަހަރު ދުވަހަށް ވުރެން އިތުރުވާތީއެވެ.\nޝާހު މަރުވީ، މަސް ކިރުވަން ކޫއްޑު އަށް ގޮސް ހުއްޓައެވެ. "ކަޅިރަވަ" ނަމަކަށް ކިޔާ މަސް ދޯންޏެއްގައި އޭނާ މަހަށް ފުރީ މީގެ ދެ ދުވަސް ކުރިން ހުޅުމާލެ އިންނެވެ. އަދި އެ ދަތުރުގައި 17 ޓަނުގެ މަސް ދޯންޏަށް ބަރުކޮށްފައިވާ ކަމަށްވެއެވެ.\nދޯނީގެ ޖޯލިފަތީގައި ޖައްސާލައިގެން އޮއްވައި، އެ ދޯނީގެ ބަޔަކަށް ފެނުނީ ޝާހް މަރުވެފައި އޮއްވައެވެ.\nޑިސެމްބަރު، 2015 ގައި ގދ. ތިނަދޫގައި ކުރި އަނިޔާތަކެއްގެ ސަބަބުން ޒިޔާދާ މަރުވި މައްސަލާގައި ޝާހުގެ މައްޗަށް ހަތަރު ދައުވާއެއް ދައުލަތުން ކުރިއެވެ. އެއީ ފިރިމީހާ އަނބިމީހާ ރޭޕް ކުރުމުގެ ދައުވާ އާއި މީހަކު މަރުވެ ދިއުމުގެ އިިހުމާލުގެ އަމަލެއް ކުރުމުގެ ދައުވާ އާއި މީހަކު މަރުވެ ދިއުމުގެ ފަރުވާ ކުޑަ އަމަލެއް ކުރުމުގެ ދައުވާގެ އިތުރުން އޮރިޔާންކާޑު ގެންގުޅުމުގެ ދައުވާއެވެ.\nޝާހުގެ މައްޗަށް ކުށް ސާބިތުނުވި މައްސަލަތައް ދައުލަތުން އިސްތިއުނާފް ކުރުމުން ހައި ކޯޓުން މި މަހުގެ 1 ގައި ނިންމީ ފިރިމީހާ އަނބިމީހާ ރޭޕް ކުރުމުގެ ދައުވާ ސާބިތުވާ ކަމަށާއި އެހެންވެ، އެ ކުށުގައި ޝާހު ތިން އަހަރަށް ޖަލަށްލުމަށެވެ. އެކަމަކު ހުކުމް އިއްވިއިރު އޭނާ ޖަލުގައި ތިން އަހަރު ހޭދަކޮށްފައިވާތީ ވަނީ މިނިވަންވެފައެވެ.\nޝާހްގެ މައްޗަށް ކުރާ އެހެން ދައުވާތައް ވެސް ކޯޓުގައި ކުރިއަށްދާ އިރު، އެ މައްސަލަތައް ވެސް އޮތީ ހުކުމްގެ މަރުހަލާގައެވެ.\nޒިޔާދާގެ މަރުގެ މައްސަލާގައި ހުކުމް ކުރި ކުރީގެ ފިރިމީހާ ޝާހު މަރުވެއްޖެ\nޒިޔާދާގެ މަރު: ޝާހް ކަރަންޓީންގައި ހުރުމުން މިއަދު ޙުކުމެއް ނުކުރެވުނު


SunOnline: ACC ge thahugeegu thakuge mauloomaathu nudheegen PGge sirru sity eh majilihah\nއޭސީސީގެ ތަހުގީގުތަކުގެ މައުލޫމާތު ނުދީގެން ޕީޖީގެ ސިއްރު ސިޓީއެއް މަޖިލީހަށް\nއެންޓި ކޮރަޕްޝަން ކޮމިޝަން (އޭސީސީ) އިން ކުރިއަށް ގެންދާ ތަހުގީގުތަކާ ބެހޭ މައުލޫމާތު ހޯދުމަށް އެދުމުން އެ މައުލޫމާތު ދިނުމަސް ދެކޮޅު ހައްދަވާ ކަމަށް ބުނެ ޕްރޮސެކިއުޓަ ޖެނެރަލް ހުސައިން ޝަމީމް މަޖިލީހަށް ސިއްރު ސިޓީއެއް ފޮނުއްވައިފި އެވެ.\nމިއަދު ބޭއްވި މަޖިލީހުގެ މިނިވަން މުއައްސަސާތަކާ ބެހޭ ކޮމިޓީގައި އެ ސިޓީއާ ބެހޭގޮތުން މަޝްވަރާ ކުރެއްވި އެވެ. އެކަމަކު އެ ސިޓީއަކީ ސިއްރު ސިޓީއަކަށް ވާތީ ކޮމިޓީ ކުރިއަށް ގެންގޮސްފައިވަނީ ސިއްރުންނެވެ. އެހެންވެ ސިޓީގެ ތަފްސީލު މައުލޫމާތެއް ސާފެއް ނުވެ އެވެ.\nކޮމިޓީގެ މުގައްރިރު އައްޑޫ މީދޫ ދާއިރާގެ މެމްބަރު ރޮޒައިނާ އާދަމް މިއަދު ކޮމިޓީގައި ވިދާޅުވީ އެ ސިޓީއަކީ އޭސީސީއިން ކުރަމުންދާ ތަހުގީގުތަކާ ގުޅޭ މައުލޫމާތު ފޮނުއްވައި ދެއްވުމަށް ދެކޮޅު ހައްދަވާ ކަމަށް ވިދާޅުވެ ޕީޖީ އޮފީހުން ފޮނުވާފައިވާ ސިޓީއެއް ކަމަށެވެ.\nޖިނާއީ ކުށެއް ކަމަށް ތުހުމަތުކުރެވޭ އަމަލުތަކާ ގުޅިގެން ބަލާ ބެލުންތަކާއި ހިންގާ ތަހުގީގުތައް ބަލައި އެކަންކަން ހިނގަނީ ގާނޫނާ އެއްގޮތަށްތޯ ބެލުމުގެ ބާރު ގާނޫނުއަސާސީގެ 223 ވަނަ މާއްދާގެ (ރ) އިން ޕީޖީއަށް ލިބިގެންވެ އެވެ.\nއެހެންވެ ފުލުހުން ކުރާ ތަހުގީގުތަކާއި އޭސީސީއިން ކުރާ ތަހުގީގުތައް ހިނގާ ނުހިނގާގޮތް ބެލުމަކީވެސް ޕީޖީގެ މައްޗަށް ލާޒިމްގެ ވެގެންވާ ކަމެކެވެ.


900 Ah Vure Gina Meehun Joorimanaa Kohgen Dhaulathah9Lakka Rufiyaa! - Vaguthu\n900 އަށްވުރެ ގިނަ މީހުން ޖޫރިމަނާ ކޮށްގެން ދައުލަތަށް ނުވަ ލައްކަ ރުފިޔާ!\nކޮވިޑް-19 އިން ރައްކާތެރިވުމަށް އަޅާފައިވާ އުސޫލުތަކާއި ހިލާފުވެގެން މާލެ ސަރަހައްދުން އިއްޔެ އެކަނި 900 އަށްވުރެ ޖޫރިމަނާ ކޮށްފިއެވެ.\nހެލްތް އިމަޖެންސީ އޮޕަރޭޝަން ސެންޓަރު (އެޗްއީއޯސީ) އިން މިއަދު ބޭއްވި ނޫސްވެރިންގެ ބައްދަލުވުމުގައި ރައީސް އޮފީހުގެ ތަރުޖަމާނު މަބްރޫކު އަޒީޒު ވިދާޅުވީ، މި މުއްދަތުގެ ތެރޭގައި 939 މީހަކު ޖޫރިމަނާ ކޮށްފައިވާ ކަމަށެވެ.\nމަބްރޫކު ވިދާޅުވީ، އޭގެ ތެރެއިން 208 މީހަކު ޖޫރިމަނާ ކޮށްފައިވަނީ މާސްކު ނާޅައި އުޅުމުގެ ތެރޭގައި ކަމަށާއި ބާކީ 731 މީހަކު ޖޫރިމަނާ ކޮށްފައިވަނީ ކާފިއު ގަޑިތަކުގައި މަގުމަތީގައި އުޅުނުގެ ސަބަބުން ކަމަށެވެ.\nއެހެންކަމުން އިއްޔެ 939 މީހަކު ޖޫރިމަނާ ކޮށްގެން ދައުލަތަށް 939،000 ރުފިޔާ ލިބޭނެއެވެ.\nމީގެ އިތުރުން މި ބައްދަލުވުމުގައި މަބްރޫކު ވިދާޅުވީ، އެޅިފައި ހުރި ފިޔަވަޅުތަކާއި ހިލާފުވެގެން ކެފޭ، ސެލޫން، ޖިމް އަދި ފިހާރަތައް ހިމެނޭހެން 74 ތަނަކަށް ފިޔަވަޅު އަޅާފައިވާ ކަމަށް މަބްރޫކު ވިދާޅުވިއެވެ. އެހެން ނަމަވެސް އަޅާފައިވާ ފިޔަވަޅަކީ ކޮބައި ކަމެއް ހާމަ ކޮށްފައެއް ނުވެއެވެ.\nމަބްރޫކު ވިދާޅުވީ، އެތަންނަށް ފިޔަވަޅު އެޅުނުއިރު، އެތަންތަނުން ހިދުމަތް ހޯދަން ތިބި މީހުންނަށް ވެސް ފިޔަވަޅު އަޅާފައިވާ ކަމަށެވެ.\nސަރުކާރުން އާއްމު ކޮށްފައިވާ އުސޫލު ބުނާ ގޮތުން ނަމަ، ކާފިއު ވަގުތުތަކުގައި ވިޔަފާރި ކުރާނަމަ، 5،000 ރުފިޔާއިން ޖޫރިމަނާ ކުރެވޭނެއެވެ.\nމި މައުލޫމާތަށް ބަލާއިރު، އިއްޔެ އެކަނި، ފިޔަވަޅުތަކާއި ހިލާފުވެގެން ޖޫރިމަނާ ކޮށްގެން ދައުލަތަށް ލިބޭނެ ރުފިޔާގެ އަދަދު ވާނީ މިލިއަނަކަށް އަރާފައެވެ.\nމެއި 31, 2021 19:41\nހައްގުތައް މެކުހައް ، މިނިވަންކަން މެކުހައް\nޖޫން 1, 2021 00:10\nޙައްގުތަކާއި މިނި ވަންކަމަކީ މީހަކުބޭނުންހާގޮތަކަށް އުޅުމެއްނޫން. މީއިންސާނުން ޖަނަވާރުންނެއްނޫން.\nޖޫން 1, 2021 08:52\nޖޫރިމަނާ ކުރަންވީ، ބަން ދު ވެސް ކުރަންވީ... ފަރު ދީ ޒިންމާ އެއް ނޯވޭ.... ރަގަޅަށް ޖޫރިމަނާ ކުރޭ.... ހަމަ ރަގަޅު.... ލޮކްޑައުންގަ މާ ފުއްޕާފަ ގަވައި ދާ ހިލާފަށް ބޭރަށް ނިކުންނަ ޒުވާނުން މަތަ ކުރަން ޖެހޭ...\nމެއި 31, 2021 21:16\nކޮބާތަ ދައުލަތުން ދޭންބުނި އެލެވެންސް އަދިވެސް އާންމު މީހާ ފެލާ ލެވޭތޯ ބަލަނީ\nޖޫން 1, 2021 00:06\nލާހޫރޭމީހުންނަށް ލިބޭއެއްނޫން އެއީ.\nމެއި 31, 2021 23:04\nޖޫރިމަނާ އެކަންޏެއް ނޫން . ބަންދު ވެސް ކުރަން ވީ. މި ބަލިން އަރައެ އް ނުގަނެ ވޭނެ ވަރަށް ހަރުކަށި ވެގެން ނޫން ގޮތަކަށް.\nޖޫން 1, 2021 10:07\nހަކުށިވަނީ ކިހިނެއް އޭރަށް ހައްޔަރޭ ކުރަނީ ގޮއްވަނީ އޭ ކިޔާފަ އަސްތާ އަށް ހަމަ ނޭގޭތަ؟ ދެން މިބަލިން އަރައިގަތުމަށް މިސަރުކާރަށް އޮތް ހަމަ އެކަނި ޗޮއިސް އަކަށް ވީ މިސްކިއްތައް، މިސްކިއްތައް އެހުރީ ބަންދު ކޮށް ފެނާ ކަރަންޓް ވެސް ކަނޑާ ލާފަ ، ފިޔަވަޅު ކުޑަތަ އަޅާފައިވާ؟\nޖޫން 1, 2021 00:18\nމަގުމަތީގަ އަނދަ ގޮނޑިވެސަ ޖަހާފަ ބަހައްޓަންވީ.\nޖޫން 1, 2021 05:04\nސަރުކާރަށް އާމްދަނީ ހޯދަން ލިބުނު ފުރުޞސަތެއް.ރައްޔިތުން ފެލާލައިގެން ހިންގާ ސަރުކާރެއް. ވައްޓާލަން ވީ.\nޖޫން 1, 2021 08:48\nޖޫރިމަނާކުރާ އަދަދުވެސް ކުޑައީ. ނުދައްކައިފިނަމަ ޖަލައްލައި ބުތަ މަސައްކަތް ކުރުވަންވީ\nޖޫން 1, 2021 10:13\nސަޅިގޮތެއް މައްސަލަ އަކީ "ކަނިރު" އާއިލާގެ މީހަކަށް މި އަދަބު ދޭއިރަށް ހަމަ ތިހެން ފުއްޕާހަ އިންސާފޭ މިނިވަން ކަމޭ އަނިޔާ ގޮވަން ބޯޑް ހިފައިގެން ރައީސް އޮފީސް ކުރިމަތީގަ ހުރެދާނެތީ އޭ؟ މީދިވެހިން ނޭ ހަމަ އެއްގޮތެއްވެސް ކަމުނުދާނެ.